E kujjaa ge haalathu ihusaaskohlan hama ekani mi fulhi! | Mihaaru\nނިހާޝާގެ ގަޔަށް ޖަހާފައިވާ ބައެއް އިންޖެކްޝަން ފުޅިއަކަށް އަޅާފައި\nއެ ކުއްޖާގެ ހާލަތު އިހުސާސްކޮށްލަން ހަމައެކަނި މި ފުޅި!\n18 މެއި 2019 - 10:56 45 comments\nތެލަސީމިއާ ކުއްޖަކަށް ވުމުން މަހަކު އެއް ފަހަރު ނިހާޝާގެ ގަޔަށް ލޭ އަޅަން ޖެހެ އެވެ. އެހެންވެ، ހަށިގަނޑުގައި އިތުރުވާ ދަގަނޑުގެ ބައި ކޮންޓްރޯލް ކުރުމަށް ކޮންމެ ރެއަކު ވެސް އޭނާ ނިދަނީ ޑެސްފަރޯލް ގުޅައިގެންނެވެ. ނިދުމުގެ ކުރިން އިތުރު އިންޖެކްޝަނެއް ޖަހަ އެވެ. އެހެންކަމުން ފަސް އަހަރުގެ މި ކުއްޖާގެ އިނގިލި ކުރިއަށް ހަރާލާ ކަށިތަކުގެ އިތުރުން، ކޮންމެ ދުވަހަކު ވެސް ހަ އިންޖެކްޝަން ގަޔަށް ޖަހަން ޖެހެ އެވެ.\nނިހާޝާ: ދުވާލަކު ހަ ފަހަރު އިންޖެކްޝަން ޖަހާ\nމި ވޭތުވެ ދިޔަ ތިން މަސް ދުވަހުގެ ތެރޭގައި އޭނާގެ ގަޔަށް ވަނީ 540 އިންޖެކްޝަންގެ ކަށި ވަދެފަ އެވެ.\n"ޓެސްޓު ހަދަންވެގެން ކަށި ހަރާހަރާ ނިހާގެ އިނގިލި ކުރީގައި ހުންނާނީ ހުސް ލަކުނު. ދެ އަތުގެ މުލައްދަނޑި އާއި ފައިގެ ފަލަމަސްގަނޑުގައި ވެސް ގަނޑުލައި ރިހޭތީ ރޮއި ހަދާނެ،" ހދ. ނޮޅިވަރަމަށް ނިސްބަތްވާ ނިހާޝާގެ ދައްތައަކު "މިހާރު"އަށް ކިޔައިދިނެވެ.\nއެ ވާހަކަ ހަމައެކަނި ކިޔައިދިނުމުން ބަޔަކަށް ނުވިސްނިދާނެ އެވެ. އެކަމަކު ފަސް ލީޓަރުގެ ފެން ހުރި ފުޅިއަށް އަޅާފައި ހުރި އިންޖެކްޝަން ކަށިތައް ފެނިއްޖެ ނަމަ، ނިހާޝާގެ ދިރިއުޅުމުގައި އޮތް ތަދަކީ ކޮބައިކަން އިހުސާސްކޮށްލެވޭނެ އެވެ.\nއެ ފުޅީގައި ހުރީ މިދިއަ ތިން މަސްދުވަހުގެ ތެރޭގައި އޭނާގެ ގަޔަށް ހެރި ކަށިތަކެވެ. އެއް ފުޅި ފުރުމުން މިހާރު ގެންދަނީ ދެ ވަނަ ފުޅިއަކަށް އަޅަމުންނެވެ. ނިހާޝާގެ އާއިލާއިން ގަބޫލުކުރާ ގޮތުގައި ހަމައެކަނި އެ ކަށިތަކުން ވެސް އެ ކުއްޖާގެ ހާލަތު ބުނެދެ އެވެ.\nނިހާޝާގެ ގަޔަށް ޖަހާފައިވާ ބައެއް އިންޖެކްޝަން ކަށިތައް ފުޅިއަކަށް އަޅާފައި\nނިހާޝާއަކީ ލޭއަޅަން ޖެހޭ ކުއްޖެއްކަން އެންމެ ތުއްތު އިރުއްސުރެ އެނގެ އެވެ. އެކަމަކު ހަކުރުބަލި ހުރިކަން އެނގުނީ މީގެ ތިން މަސް ކުރިންނެވެ. އެހެންކަމުން އޭނާގެ ދިރިއުޅުމަށް މިހާރު އެ ވަނީ އިތުރު ވޭނެއް ކުރިމަތިވެފަ އެވެ.\nމިއީ ތެލެސީމިއާގެ ބައެއް ކުދިންނަށް ދިމާވާ މައްސަލައެކެވެ. ދެ ބައްޔަށް އެއްފަހަރާ ފަރުވާކުރަން ޖެހުމުން އުނދަގޫ ވެސް ބޮޑުވެ އެވެ.\nނިހާޝާ ދިރިހުރުމަށްޓަކައި ހަކުރު ކޮންޓްރޯލްކުރަން ކޮންމެ ދުވަހަކު ވެސް އިންޖެކްޝަން ޖަހަން ޖެހޭނެ އެވެ. އިންޖެކްޝަން ޖަހާ ކޮންމެ ވަގުތަކު އޭނާ ވަރަށް ރޮއެ އެވެ. އެހެން ގޮތެއް ނެތްތޯ އަހަ އެވެ. އެކަމަކު އާއިލާއިން ގަބޫލުކުރާ ގޮތުގައި ނިހާޝާއަކީ ވަރަށް ހިތްވަރުގަދަ ކުއްޖެކެވެ.\nހަކުރު ބައްޔާ އެކު އޭނާއަށް ކޮންމެ އެއްޗެއް މިހާރަކު ނުކެވެ އެވެ. ބައެއް އާއްމު ކާނާގެ އިތުރުން ނިހާޝާއަށް މީރު އައިސްކްރީމާއި ޗޮކްލެޓް ފަދަ ތަކެއްޗާ ވެސް ދުރުވާން ޖެހެ އެވެ.\n"އެ ކަހަލަ އެއްޗެއް ލިބުނަސް އަމިއްލައަށް ބުނާނެ މިއީ ނިހާއަށް މަނާ އެއްޗެކޭ. އެހެން ކުއްޖަކަށް ދޭނީ. އެކަމަކު ބައެއް ފަހަރު ބުނާނެ މަންމާއޭ ލޭ ނުގުޅިޔަސް ރަނގަޅު ވާނޭ. ކޮންމެ ފަހަރަކު ލޭ އަޅާކަށް ނުޖެހޭނޭ،" ނިހާޝާގެ ދައްތަ ކިޔައިދިނެވެ.\nނިހާޝާ: މަހަކު އެއް ފަހަރު ލޭ އަޅަން ޖެހުމުގެ އިތުރުން ހަކުރު ކޮންޓްރޯލް ކުރަން ކޮންމެ ދުވަހަކު ގިނަ އިންޖެކްޝަންތަކެއް ޖަހަން ޖެހޭ\n"ބައެއް ރޭރޭ ޑެސްފަރޯލް ނުގުޅަން ވެސް ރޯނެ. އެ ކަހަލަ ވަގުތުތަކުގައި ހިތް ފަޅައިގެން ދާވަރުވޭ."\nފަރުވާ ހޯދުމަށްޓަކައި އާންމުކޮށް ދަތުރުކުރުމަކީ ވެސް ނިހާޝާގެ ހަޔާތުގެ ބައެކެވެ. ރަށު ހެލްތު ސެންޓަރުން ލޭ އެޅުނަސް، އޭނާގެ ހާލަތު ދެނެގަނެ، ކަންކަން ދަނީ ރަނގަޅަށްތޯ ބަލަން ކޮންމެ ތިން މަހަކުން އެއް ފަހަރު މާލެ އަންނަން ޖެހެ އެވެ.\nތެލަސީމިއާ ކުދިންނަށް އޮންނަ ދާއިމީ ފަރުވާއަކީ ބޯންމެރޯ ޓްރާންސްޕްލާންޓް ހެދުމެވެ. ނިހާޝާގެ ބޯންމެރޯ، އޭނާގެ ދޮށީ ދައްތައާ މެޗުވި ނަމަވެސް އެކަމަށް ހުރަސް އަޅަނީ އޭނާގެ ހަކުރު ބައްޔެވެ. ހަށިގަނޑުގައި ހުުންނަ ދަގަނޑުގެ މިންވަރާއި ހަކުރު ކޮންޓްރޯލްވުމުން އޮޕަރޭޝަން ކުރެވިދާނެ އެވެ. އެކަމަކު އެއީ ކޮން ދުވަހަކުން ވާނެ ކަމެއްކަން ބުނާކަށް އާއިލާއަކަށް ނޭނގެ އެވެ.\nމިހާރު އޮތް ގޮތަކީ ދެ ބަލީގެ ފަރުވާ ވެސް އެކުއެކީގައި ކުރިޔަށް ގެންދިއުމެވެ. އިންޖެކްޝަން ކަށި އަޅާ ފުރާފައި ހުރި ފުޅިން ދައްކައިދެނީ ކުޑަކުޑަ ނިހާޝާގެ އެ ހާލަތެވެ.\nއިތުރު ލިޔުންތައް ތެލެސީމިއާ ކުޑަކުދިން ހަކުރު ބަލި


Gina Adhadhegge Sifainnah Promotion Dhenee - Vaguthu\nއެމްއެންޑީއެފްގެ އެކި ގިންތީގެ ސިފައިންނަށް ޕޮރޮމޯޝަނަން ނުވަތަ މަގާމުގެ ކުރިއެރުން ދިނުމަށް ޑިފެންސް މިނިސްޓްރީ އިން ނިންމައިފިއެވެ.\nމައުލޫމާތު ލިބިފައިވާ ގޮތުގައި މިފަހަރު ގިނަ އަދަދެއްގެ ސިފައިން ޕްރޮމޯޝަން ދިނުމަށް ޑިފެންސް މިނިސްޓްރީ އިން ވަނީ ނިންމާފައެވެ. އަދި އިއްޔެ ވަގުތެއްގައި ޑިފެންސް މިނިސްޓަރު މާރިޔާ އަހުމަދު ދީދީ ވަނީ ޕްރޮމޯޝަން ލިޔުންތަކުގައި ސޮއި ކުރައްވާފައެވެ.\nމިއަހަރު ސިފައިންނަށް މަގާމުގެ ކުރިއެރުން ދިނުމަށް ނިންމާފައިވާއިރު މިދިޔަ 2019ވަނަ އަހަރުވެސް ސިފައިންނަށް މަގާމުގެ ކުރިއެރުން ދީފައިވެއެވެ. މީގެއިތުރުން ދިވެހި ސިފައިންގެ މަތީ ރޭންކުގެ ބޭކަލުންނަށް ވެސް މިދިޔަ އަހަރު މަގާމުގެ ކުރިއެރުން ލިބިފައިވާ ކަމަށް ވަނީ މައުލޫމާތު ލިބިފައެވެ.\nމިފަހަރު ޕްރޮމޯޝަން ނުވަތަ މަގާމުގެ ކުރިއެރުން ލިބޭ ސިފައިންނަށް މުސާރައިގެ ކުރިއެރުން ވެސް ލިބިގެން ދާނެއެވެ. ސިފައިންނަށް މަގާމުގެ ކުރިއެރުން ދިނުމަށް ޑިފެންސް މިނިސްޓްރީ އިން ނިންމާފައިވާއިރު ސިފައިންނަށް ބޯހިޔާވަހިކަން ހޯދާ ދިނުމަށް އިތުުރު މަސައްކަތްތަކެއް ކުރައްވަމުން ގެންދަވާ ކަމަށް ޑިފެންސް މިނިސްޓަރު މާރިޔާ ވަނީ ދާދިފަހުން ވިދާޅުވެފައެވެ.\nޖެނުއަރީ 23, 2021 12:09\nދިނަސް ވޯޓެއް ނުލިބޭނެ ސޮރީ އެމްޑިޕީ\nހެޔޮޮ ފުލުފުލުގަ އަހަރެމެނަށް ޕްރޮމޯޝަން ދިނަސް، ތިބައިގަނޑަށް ވޯޓެއް ނުދޭނަން..\nޖެނުއަރީ 23, 2021 17:41\nޕްރޮމޯޝަން އޭ ނުކީޔާ. އަހަރަމެންގެ ފްލެޓް ހަވާލުކުރޭ 92000 ރުފިޔާ އެޑްވާންސް ދީފަ 8އަހަރު ވަނީ އަދިވެސް ނުނިމޭ. ޥެރިކަމަށް އައިސް މާރިޔާ ބުނީ6މަސް ދުވަސް ތެރޭ ހަވާލު ކުރާނަމޭ. މިހާރު3އަހަރު ވަނީ .މިހާރުވެސް ފުލެޓްގެ މަސައްކަތް ނުކުރާތާ 4މަސް ވަނީ. ކޮބާތަ އަހަރަމެންގެ ހައްގު. 300 ސިފައިން ގެ ލޭ ނުކައްކާ ޥަރަށް ލޭކެކޭ އެބަ.\nމާރިޔާ ސިފައިން ގެ ބޯ ހިޔާ ވަހި ކަމޭ ނުކިޔާ އެޑްވާންސް އަށް 92200 ދައްކާފަ ހުރި ފުލެޓް ހަވާލު ކުރޭ.\nޖެނުއަރީ 23, 2021 17:51\nދައުލަތުގެ ބަޖެޓު ކެކިގެން އަރަނީ ދޯ ބަހާ ހުސްކޮއްލަންވީ ނުކެވި ހުރި އެތިކޮޅުވެސް.\nޖެނުއަރީ 23, 2021 20:56\nލޯކަލް ކައުންސިލް އިންތިޙާބު ވޯޓަށް، އޭ، ފިނދަން،އިލޮޅި މާރިޔާ، ހައްގު،ރޭންކު އެއީ ދޭންޖެހޭ އެއްޗެއް، އެކަމު ސިފައިން ވޯޓު ނުވިއްކާނެ!\nޖެނުއަރީ 23, 2021 22:06\nދިވެހި ރައްޔިތުންފެލައިގެން ބޭނުންބަޔަކަށް ދީ ހުސްކޮށްލާ..ޕޮލިހުންނާ ސިފައިންތިބިއްޔާ ވެރިކަން ދެމެހެއްޓޭނެ.ވަރިހަމަ ނިކަމެތި ރައްޔިތުން ނުކައި ނުބޮއި ތިއްބަސް.\nޖެނުއަރީ 24, 2021 14:50\nހުރިހާ ސިފައިންވެގެން ގެެއްލުމުގެ ބަދަލު ހޯދަން ކޯޓުގައި މައްސަލަ ޖަސަން ފެނޭ. 92200 ރުފިޔާ ކާލައިގެން 8 އަހަރުވަނީ ކޮބާ ކުދިންގެ ހައްގުތައް. ކޮބާގެއްލުމުގެ ބަދަލު. މިކަމައް ވިސްނާލަމާ.


Dhuniyey Ge Ehme Mussandhi Ekakuge Ge Hiyaa Flat Ah Vure Kuda - Vaguthu\nކޮވިޑް-19: އަދަދުތައް އެއްވަރެއްގައި! - 15 ގަޑިއިރު ކުރިން\nދުނިޔޭގެ އެންމެ މުއްސަނދި އެކަކުގެ ގެ ހިޔާ ފްލެޓަށްވުރެ ކުޑަ!\n3 ހަފްތާ ކުރިން ( ޖުލައި 4, 2021 )\nކުލީގެ މައްސަލަ އަކީ މުޅި ދުނިޔޭގައި ވެސް އެތައް ބަޔަކަށް ކުރިމަތިވެފައިވާ މައްސަލައެކެވެ. ނަމަވެސް އެންމެނަށް ކުލި ދެއްކުން ބޮޑު ބޮލުގެ ރިހުމަކަށް ނުވެއެވެ. މިހާރު ދިވެހިންގެ އެންމެ ބޮޑު ބަހުސަކަށް ވެފައި ވަނީ ހިޔާ ފްލެޓްތަކުގެ ޖާގައިގެ ދަތިކަމެވެ.\nޓެސްލާގެ ވެރިޔާ އެލޮން މަސްކް ބުނާ ގޮތުގައި އޭނާ ވެސް ދިރިއުޅެނީ ގެއެއް ކުއްޔަށް ހިފައިގެންނެވެ. މަސްކްގެ ގެ ހުންނަނީ އެމެރިކާގެ ޓެކްސަސްގައެވެ. އޭނާ ގޭގެ ކުއްޔަށް 50000 ޑޮލަރު ދައްކަން ޖެހެއެވެ. އެއީ ހަތްލައްކަ ރުފިޔާއެވެ.\nއެންމެ ބޮޑު ހައިރާންކަމެއް ލިބުނީ އެލޮން މަސްކްގެ ގޭގެ ބޮޑުމިނަކީ 375 އަކަފޫޓް ކަމަށް ބުނާތީއެވެ. މިއީ އެލޮން މަސްކް މިވަގުތު ދިރިއުޅޭ ގެ ކަމަށް ވީނަމަވެސް އޭނާގެ އެތައް ގެއެއް އެމެރިކާ އާއި ދުނިޔޭގެ އެތައް ގައުމެއްގައި އެބަހުއްޓެވެ. އެހެންކަމުން މަސްކް މިވަގުތު ދިރިއުޅޭ ގެ ކިތައްމެ ކުޑަ ނަމަވެސް ހަގީގަތުގައި އޭނާގެ މިލްކިއްޔާތުގައި ހުރި ގެތަކަކީ އަހަރެމެން ފަދަ މީހުންނަށް އަގުގެ ގޮތުން ބަލާއިރު އެކަށީގެންވާ ތަންތަނެއް ނޫނެވެ.\nއެލޮން މަސްކް އަކީ މިހާރު ދުނިޔޭގެ ދެވަނަ އަށް އެންމެ މުއްސަނދި މީހާއެވެ. އޭނާގެ މިލްކިއްޔާތުގައި މިހާރު 180 ބިލިއަން ޑޮލަރަށް އަރާނެ ކަމަށް ފޯބްސް އިން ބުނެއެވެ. އެލޮންގެ އެންމެ މަޝްހޫރު އެއްކުންފުންޏަކީ ޓެސްލާ ކަމަށް ވީނަމަވެސް އޭނާގެ އިތުރު ކުންފުނިތައް ވެސް އެބަހުއްޓެވެ. އޭގެތެރެއިން އެއްކުންފުންޏަކީ ސްޕޭސް އެކްސް އެވެ. ސްޕޭސް އެކްސްގައި އެލޮންސް މަސްކް މިމަހު ވަނީ ޖައްވަށް ދާން ވެސް ނިންމާފައެވެ.\nއެލޮން މަސްކު އޭނާގެ އެންމެ ފަހު ގެ ވިއްކާލަނީ\nއުދުހޭ ކާރަށް ޖޯކުޖެހި އެލޮން މަސްކު އެންމެ ފަހުން އުދުހޭ ކާރެއް އުފައްދަނީ\nބިލް ގޭޓްސްއަށްވުރެ އެލޮން މަސްކް މުއްސަނދިވެއްޖެ\nޖުލައި 4, 2021 07:05\nހިޔާ ފުލެޓުން ނުލިބިގެން ހިފި ތަން ކޮޅެ އްތަ،\nޖުލައި 4, 2021 07:43\nހިޔާ ފްލެޓްވަރެއް ނުވާނެ. ޢެއީ ހަމަ ބެސްޓް 👍🏼


ރާއްޖެއަށް ވަގަށް އެތެރެވާން އުޅުނު ބިދޭސީއަކު އިމިގްރޭޝަން އިން ހިފަހައްޓައިފި - DhiDaily\nރާއްޖެއަށް ވަގަށް އެތެރެވާން އުޅުނު ބިދޭސީއަކު އިމިގްރޭޝަން އިން ހިފަހައްޓައިފި\nރާއްޖެއަށް ވަގަށް އެތެރެވާން އުޅުނު ބިދޭސީއަކު އިމިގްރޭޝަން އިން ހިފަހައްޓައިފިއެވެ.\nސައްޙަ ޕާސްޕޯޓަށް ބަދަލުގެނެސް ރާއްޖެ އެތެރެވާން އުޅުނު ބިދޭސީ އެއް އިމިގްރޭޝަން އިން މިއަދު ހިފަހައްޓައިފިއެވެ. އެއީ ކޮން ގައުމެއްގެ މީހެއްކަމަށް އަދި އިމިގްރޭޝަން އިން ހާމަކޮށްފައެއްނުވެއެވެ. ބިދޭސީން ރާއްޖޭގައި ގިނަވެ ޤައުމަށް އަނބުރާ ފޮނުވާލަން މަސައްކަތް ކުރާ މިފަދަ ދަނޑިވަޅެއްގައި ޕާސްޕޯޓް ގެ މަޢުލޫމާތު ބަދަލުކޮށްގެން ރާއްޖެއަށް އެތެރެވާން މިމީހާ މިވަނީ މަސައްކަތްކޮށްފައެވެ\nމީނާގެ މިއަމަލަކީ ގާނޫނީ ގޮތުން ފިޔަވަޅު އެޅޭނެ ކަމެކެވެ. އަދި މިފަދަ ކަންކަމަކީ ވަރަށް ވެސް ފުޅާދާއިރާއެއްގައ ކުރެވެމުން އަންނަ ކަންތައްތަކެވެ. ޚާއްސަކޮށް ބޭރު ގައުމުތަކުން ވިޔަފާރި އުސޫލުން ޕާސް ޕޯޓާއި އަދިވެސް އެނޫންވެސް މުހިއްމު ދައުލަތުން ދީފައި ހުންނަ އެމީހެއްގެ ވަނަވަރު ހިމެނޭ ލިޔެކިޔުންތައް ފޯޖް ކުރުމަކީ ވަރަށް ވެސް އާއްމުކަމެކެވެ.\nދުނިޔޭގެ އެންމެ ހަރުކަށި އުސޫލުތައް ގެންގުޅޭ ގައުމްތަކުގެ އެއަރޕޯޓްތަކަށް ވެސް ދުވާލަކު އެތައް ބަޔަކު މައުލޫމާތު އޮޅުވާލައިގެން އެތެރެވާކަމަށް ސާރވޭތަކުން ދައްކައެވެ. އޭގެ ތެރޭގައި ގިނައިން ހިމެނެނީ ބޮޑެތިކުށްތައް ކުރާ ފަރާތްތަކާއި އިންޓަޕޯލް ފަދަ ތަންތަނުން ކުށްތަކުގެ ދައުވާގައި ހޯދަން ހުށައަޅާފައިވާ މީހުންނެވެ. އަދި އޭގެ އިތުރުން ވަޒީފާ އަދާ ކުރުމަށް ޓަކައި އަދި އެފަދަ އަސާސީ ބޭނުންތަކަށް ވެސް މީހުން މިގޮތަށް ގައުމްތަކަށް އެތެރެވާން މަސައްކަތްކުރެއެވެ.


Russia ge Javvee Falhuverin nah Covid Vaccine Dhenee\nރަޝިއާގެ ޖައްވީ ފަޅުވެރިންނަށް ކޮވިޑް ވެކްސިން ދެނީ\nރަޝިއާގެ ކޮސްމޮނޯޓް އޯލެގް އާޓަމިއާވް އަށް ސްޕުޓްނިކް ވެކްސިން ދެނީ\nރަޝިއާގެ ސްޕޭސް އޭޖެންސީ، ރޮސްކޮސްމޮސްގެ މުވައްޒަފުންނަށާއި ޖައްވީ ފަޅުވެރިންނަށް ކޮވިޑް ވެކްސިންދޭން ފަށައިފި އެވެ. ރަޝިއާ އިން ވެކްސިން ދޭން ބޭނުން ކުރަނީ އެ ގައުމުން ކޮވިޑަށް އުފެއްދި ވެކްސިން، "ސްޕުޓްނިކް ވީ" އެވެ.\nކޮވިޑަށް ވެކްސިން ދޭން ފެށުމުގެ ގޮތުން ރަޝިއާ އިން ވަނީ މިމަހު ކުރީކޮޅު ސިއްހީ އޮފިޝަލުންނަށާއި އިޖުތިމާއީ މަސައްކަތްތަކުގައި އިސްކޮށް ހަރަކާތްތެރިވާ މީހުންނަށް ވެކްސިންދީފަ އެވެ. އެ ގައުމުން ބުނާ ގޮތުގައި މިހާތަނަށް 200،000 މީހުންނަށް ވެކްސިން ޖަހައިފި އެވެ.\nރަޝިއާގެ ކޮސްމޮނޯޓުންގެ ތެރެއިން ފުރަތަމަ ޝޮޓް ދީފައި ވަނީ ނިކޮލައީ ޗަބްއަށާއި އޯލެގް އާޓަމިއާވް އަށެވެ. މިއީ އިންޓަނޭޝަނަލް ސްޕޭސް ސްޓޭޝަންގައި ކުރިން މަސައްކަތްކުރި ދެ ފަޅުވެރިންނެވެ. މި ދެ މީހުން ވެކްސިންޖަހާފައި ވަނީ އަމިއްލަ އަށް އިސްނަގައިގެންނެވެ. އުންމީދަކީ ވެކްސިން ޖަހަން މީހުން ޝައުގުވެރިވުމެވެ.\nރަޝިއާއިން އުފެއްދި ވެކްސިން "ސްޕުޓްނިކް ވީ" އަށް ނަންދީފައި އެވަނީ ޖައްވީ ރޭހަށް ނިސްބަތްކޮށެވެ. ޖައްވުގައި ބާރުގަދަ ބަޔަކު ބެލުމަށް ރަޝިއާ އާއި އެމެރިކާ އިން ކުރި ފިނި ހަނގުރާމައިގައި ރަޝިއާއިން ފޮނުވި ސެޓެލައިޓަށް ވެސް ކިޔަނީ ސްޕުޓްނިކް އެވެ. ކަށިތޫނު ހިޔަމައެއްގެ ބައްޓަމަށް ޑިޒައިން ކުރި ސެޓެލައިޓްގައި ކަށިތަކަކީ ރޭޑިއޯ އެންޓަނާތަކެވެ. އެހެން ނަމަވެސް، ގޫގުލް ސާޗްގައި "ސްޕުޓްނިކް" މިހާރު ޖަހާލައިފި ނަމަ ސެޓެލައިޓަށް ވުރެ ގިނައިން ދައްކައިދޭނީ އިންޖެކްޝަން ކަށިތަކާއި އިންޖެކްޝަންޖަހަން ކޮނޑުމަސްގަނޑު ދައްކައިގެން ތިބި މީހުންނެވެ.\nރަޝިޔާ ބައިނަލްއަގުވާމީ ޖައްވީ ސްޓޭޝަން ކޮވިޑް-19 + ކޮވިޑް ވެކްސިން\nޖަރުމަނުން 30 މިލިއަން ސްޕުޓްނިކްވީ ވެކްސިން ގަންނަނީ\nކޮވިޑްގައި މުޅި ދުނިޔެއިން ތިން މިލިއަން މަރު


BAR 2000:Fuvahmula City ge baiverinna ran vanathake - AO News\n‘ބަރ2000’ ފުވައްމުލައް ސިޓީގެ ބައިވެރިންނަށް ރަން ވަނަތަކެއް\nބަރ2000 ފަރަމަންތާ ޗެލެންޖް 2021 ގައި ބައިވެރިވެ، ފުވައްމުލައް ސިޓީގެ ދެ ބައިވެރިއަކު މުބާރާތުގެ ރަން ވަނަތަކެއް ހާސިލްކޮށްފިއެވެ.\nމިދިޔަ މަހުގެ 29 ވަނަ ދުވަހު ފެށިގެން މި މަހުގެ 10 ވަނަ ދުވަހުގެ ނިޔަލަށް ކުރިއަށް ގެންދިޔަ މި މުބާރާތުގައި ފުވައްމުލައް ސިޓީގެ4ބައިވެރިން، ވަނީ ބައިވެރިވެފައެވެ. މި ގޮތުން ފުވައްމުލައް ސިޓީގެ ޝިމާލް ޝަމީމް ވަނީ ބޮޑީބޯޑިން އެންމެ އުންމީދީ އެތުލީޓުގެ އިތުރުން ބޮޑީބޯޑިން އޯޕަން ކެޓެގެރީ އިން ތިން ވަނަ ހޯދާފައެވެ. މީގެ އިތުރުން ބޮޑީބޯޑިން ޖޫނިއާ ކެޓެގެރީ އިން ތިންވަނަ ޝިމާލް ހޯދާފައިވާއިރު އެ ކެޓަގަރީއިން ފުވައްމުލައް ސިޓީގެ މުހައްމަދު ވިއާމް ވަނީ ދެވަނަ ހޯދާފައެވެ.\nބަރ2000 ފަރަމަންތާ ޗެލެންޖް 2021 އަކީ އޯޕަން ވޯޓަރ ސްވިމިންގ، ސަރފިންގ އަދި ބޮޑީ ބޯޑިންގ މުބާރާތްތައް ހިމެނޭ ގޮތަށް އެކުއަޓިކް މަލްޓި-ސްޕޯޓް ޗެލެންޖެކެވެ. މި ޙަރަކާތަކީ އެޗް.އެސް.ސީ މޯލްޑިވްސް ޕްރައިވެޓް ލިމިޓެޑްއިން އިމްޕޯޓްކޮށް ޑިސްޓްރިބިއުޓް ކުރާ ޕްރިމިއަރ ކޮފީ ބޮރޭންޑް ބާރ2000 އިލެގީއިން ޚަރަދުކޮށް އިންތިޒާމްކޮށްގެން ކުރިއަށްގެންދިޔަ ހަރަކާތެކެވެ. “ބާ-2000” ގެ ފަރާތުން ބޭއްވި މުބާރާތުގައި ކޮންމެ ކުޅިވަރަކުން އަންހެން އެންމެ މޮޅު އެތުލީޓާއި ފިރިހެން އެންމެ މޮޅު އެތުލީޓް ހޮވައި ވަނީ ޝަރަފުވެރި އެވޯޑެއް ކަމަށްވާ، “ޔެލޯ ޖާޒީ” ގެ ޝަރަފު ދީފައިވެއެވެ.\nމި ޚަރަކާތުގައި އަންހެން އަދި ފިރިހެން ބައިވެރިން އެކި ކެޓެގަރީތަކުން ބައިވެރިވެއެވެ. މި ޙަރަކާތުގެ ތެރެއިން އޯޕަން ވޯޓަރ ސްވިމިންގ ފަށައިފައިވަނީ ރަސްފަންނު ފަރުންނެވެ. އަދި ސަރފިންގ އަދި ބޮޑީ ބޯޑިންގ ފަށައިފައި ވަނީ ވަރުނުލާ ރާޅުގަނޑު ސަރަޙައްދުންނެވެ.


ރަށުގައި ވޯޓަރ ސްޕޯރޓްސް ހިންގާނެ ސަރަހައްދެއް ކަނޑައަޅައި ހަމަޖެއްސުން.\nރާއްޖޭގެ ރައީސުލްޖުމްހޫރިއްޔާގެ ސިޔާސަތުގެ ތެރެއިން ރަށްރަށުގައި ވޯޓަރ ސްޕޯރޓްސް ހިންގާ ސަރަހައްދުތައް ވަކިކޮށް ކަނޑައެޅުމަށް ވަނީ ވަރަށް ބޮޑު އިސްކަމެއް ދެއްވާފައެވެ.\nމިރަށުގައިވެސް ވޯޓަރ ސްޕޯރޓްސް ހިންގާނެ ސަރަހައްދެއް ވަކިކޮށް ކަނޑައެޅުމުގެ ގޮތުން ކައުންސިލްގެ ނަމްބަރ:AG/2019/16 (18 ޖޫން 2019) އެޖެންޑާކޮށް ނަމްބަރ: QAR/2019/11 (18 ޖޫން 2019) ޤަރާރުން ފާސްކޮށް 07 ޖުލައި 2019 ވަނަ ދުވަހު ވަނީ އާންމުކުރެވިފައެވެ.\nއެގޮތުން މިރަށުގައި ވޯޓަރ ސްޕޯރޓްސް ހިންގާ ސަރަހައްދުގެ ގޮތުގައި ހަމަޖެހިފައިވަނީ ހުޅަނގު ފަރާތުން އެމްޑީޕީ ހަރުގެއާއި ދިމާލު ބަނދަރު ފާކަށިން ފެށިގެން ގޮސް މިހާރުގެ ޓޫރިސްޓް ބީޗް ފެށޭ ފާކަށްޓާ ހަމައަށްކަމުގައި ދަންނަވަމެވެ.\nމިދެންނެވި ބިމުގެ ސަރަހައްދުގައި އެއްވެސް ފަރާތެއްގެ މުދަލެއް ވާނަމަ 21 ޖުލައި 2019 ވާ އާދިއްތަ ދުވަހުގެ 12:00 ގެ ކުރިން އެތަކެތި ނަގައި ތަން ހުސްކުރުމަށް އަންގަމެވެ. އަދި ދެންނެވި މުއްދަތުގެ ފަހުން އެތަނުގައިވާ ތަކެތި އެއީ ވެރިފަރާތެއް ނެއްތަކެތި ނުވަތަ ބޭނުންނުވާ ތަކެތި ކަމުގައި ބަލާ މިކައުންސިލްގެ ބެލުމުގެ ދަށުން އެތަކެތި ނަގައި ނައްތާލާނެކަމުގައި ދަންނަވަމެވެ.


Malaysia Ga Covid Jehunu Meehunge Adhadhu Million Akah Araifi - Vaguthu\nމެލޭޝިއާގައި ކޮވިޑް ޖެހުނު މީހުންގެ އަދަދު މިލިއަނަކަށް އަރައިފި\nމެލޭޝިއާގައި ކޮވިޑް ޖެހުނު މީހުންގެ އަދަދު މިލިއަނަކަށް އަރައައިފިއެވެ.\nއެގައުމުގެ ހެލްތް މިނިސްޓްރީއިން ހާމަކޮށްފައިވާ މައުލޫމާތަށް ބަލާއިރު ފާއިތުވި 24 ގަޑި އިރުގެ ތެރޭގައި އެގައުމުން 17,045 މީހުންނަށް ކޮވިޑް ޖެހިފައިވެއެވެ. އަދި ވޭތުވެދިޔަ2ދުވަހުގެ ތެރޭގައިވެސް ދުވާލަކު އެގައުމުން ކޮވިޑަށް ފައްސިވާ މީހުންގެ އަދަދު 15،000 އަށް ވުރެ އިތުރުވެފައިވާ ކަމަށް ރިޕޯޓު ކޮށްފައިވެއެވެ.\nމެލޭޝިއާގެ ސިއްހީ ވުޒާރާއިން ބުނެފައިވަނީ މިހާތަނަށް އެގައުމުން 7,994 މީހުން ބަލީގައި މަރުވެފައިވާ ކަމަށެވެ.\nޖޫން 28ވަނަ ދުވަހު އެގައުމުގެ ސަރުކާރުން ވަނީ ފުރަބަންދުގެ މުއްދަތު ވަކި ދުވަހެއް ނެތްގޮތަށް އިތުރުކޮށްފައެވެ. ނަމަވެސް ކޮވިޑަށް ފައްސިވާ މީހުންގެ އަދަދުތައް ދަށަށް ގޮސްފައިނުވާކަން ފާހަގަ ކޮށްލެވެއެވެ.\nމިދިޔަ ހަފްތާގައި އެގައުމުގެ ސިއްހީ ވުޒާރާއިން ބުނީ އެގައުުމުން ފައްސިވާ މީހުންގެ 70 އިންސައްތަ މީހުންނަކީ މެލޭޝިއާގެ ކުއަލަލަމްޕޫރުގައި އުޅޭ މީހުންނެވެ. އެ ސަރަހައްދުގެ ހޮސްޕިޓަލުތަކުން ބަލިމީހުން އެނދުމަތިކުރުމަށް އެނދުގެ ދަތިކަމާއި، އޮކްސިޖެން އަދި ވެންޓިލޭޓަރުގެ ދަތިކަން ވެސް ވަނީ ދިމާވެފައެވެ.\nމެލޭޝިއާ ސަރުކާރުން މިދިޔަ ހަފްތާގައި ހާމަކޮށްފައިވާ ގޮތުން ކޮވިޑަށް ފަރުވާދޭ ހޮސްޕިޓަލުތައް އިތުރުކޮށް، އިތުރު އޮކްސިޖެން ޓޭންކުތަކާއި، އެނދުތައް ހޯދުމުގެ މަސައްކަތް އަންނަނީ ކުރަމުންނެވެ.\nއެގައުމުގައި މިހާތަނަށް 16.9 މިލިއަން ޑޯޒް ވެކްސިން ދީފައިވެއެވެ. އޭގެ ތެރެއިން 5.4 މިލިއަން މީހުންނަށް ވަނީ ދެ ޑޯޒް ޖަހައި ވެކްސިން ފުރިހަމަ ކޮށްފައެވެ. އެއީ މެލޭޝިއާ އާބާދީގެ 16.9 އިންސައްތަ މީހުންނެވެ.\nކޮވިޑްގެ ހާލަތު ގޯސްވަމުން ދިޔަ ނަމަވެސް ކޮވިޑާއި ގުޅިގެން މެލޭޝިއާގައި އިއުލާން ކޮށްފައި އޮތް ކުއްލި ނުރައްކަލުގެ ހާލަތު އިތުރު ނުކުރަން ވަނީ ނިންމާފައެވެ.


އުނގޫފާރު ކައުންސިލުން ހެލްތު މިނިސްޓަރާއި ބައްދަލުކޮށްފި – Ungoofaaru\nބަނޑޭރިގަނޑު/ޙަބަރު/އުނގޫފާރު ކައުންސިލުން ހެލްތު މިނިސްޓަރާއި ބައްދަލުކޮށްފި\nއުނގޫފަރު ރީޖަނަލް ހޮސްޕިޓަލް\nކައުންސިލް އަދި ކްލަބް ޖަމިއްޔާތަކާއެކު މިނިސްޓަރ ބައްދަލުކުރެއްވުން\nއުނގޫފާރު ކައުްންސިލުން މިނިސްޓަރ އޮފް ހެލްތު އަލްފާޟިލް އަބްދުﷲ އަމީން އާއި ބައްދަލުކޮށްފިއެވެ. މިބައްދަލުވުން އޮތީ އިއްޔެ މެންދުރުފަހު އުނގޫފާރު ރީޖަނަލް ހޮސްޕިޓަލްގެ ކޮންފަރެންސް ހޯލުގައެވެ. މިބައްދަލުވުުގައި އުނގޫފާރު ކައުންސިލުގެ ނައިބްރައީސް މުހައްމަދު އަފްލާހު އާއި މެމްބަރު ހުސައިން އާސިފްގެ އިތުރުން އުނގޫފާރުގެ ކްލަބު ޖަމިއްޔާތަކުންވެސް ބައިވެރިވެފައި ވެއެވެ.\nމިބައްދަލުވުމުގައި އުނގޫފާރު ކައުންސިލާއި ކްލަބް ޖަމާއަތް ތަކުން ވަނީ އުނގޫފާރު ރީޖަނަލް ހޮޮސްޕިޓަލާމެދު ހުރި ކަންބޮޑުވުންތައް މިނިސްޓަރާއި ހިއްސާކޮށްފައެވެ. މިކަންބޮޑުންތަކާއި ގުޅޭގޮތުން މިބައްދަލުވުމުގައި މިނިސްޓަރވަނީ އިތުރަށް މައުލޫމާތު އޮޅުންފިލުވާފައެވެ. އަދި ބައެއްކަންބޮޑުވުން ތަކާއި ގުޅޭ މައުލޫމާތު ބައްދަލުވުމުގެ ބައިވެރިންނާއި ހިއްސާކޮށްފައެވެ.\nއުނގޫފާރު ކައުންސިލްގެ ރައީސް ސިއްހީ ފަރުވާއަކަށް މާލެވަޑައިގެން އުޅުއްވާތީ ބައްދަލވުމުގައި ބައިވެރިވެލައްވާފައެއް ނުވެއެވެ.


Heyo Dua Kurumuge Badhalugai, Araigathy Faafa Akah.\nހެޔޮދުޢާކުރުމުގެ ބަދަލުގައި އަރައިގަތީ ފާފައަކަށް!\nޝިމާގެ ހަނދާނުގައި މިއަދު ބޭއްވި އެއްވުން\nޝިމާ ގެއްލުނުތާ ފަސް ވަރަކަށް ދުވަސް ވެފައިވާއިރު ޝިމާ ހެޔޮޙާލުގައި ފެނުމަކީ އޭނާގެ އާއިލާއިންނާއި ހެޔޮއެދޭ ރަހުމަތްތެރިންގެ އިތުރުން ހުރިހާ ދިވެހިންވެސް މިއަދު އެދިއެދި ތިބި ކަމެކެވެ. މިފަދައިން ގެއްލިފައިވާ މީހުންނަށް ނުވަތަ މަރުވެފައިވާ ނުވަތަ ބޮޑު މުސީބާތެއް ކުރިމަތިވެފައިވާ މީހުންނަށް ހެޔޮ ދުޢާކުރުމަކީ ނުވަތަ އޭނާގެ ނަމުގައި ޞަދަގާތެއް ކުރުމަކީ އޭނާއަށް ފައިދާ ކުރާނެ ކަމެކެވެ.\nނަމަވެސް، މިއަދު ފެނިގެން މިދިޔައީ ފައިދާކުރާނެ ގޮތްތަށް އެނގި ތިބެ، އެކަންކަން ކުރުމުގެ ބަދަލުގައި، ޝިމާގެ އާއިލާއާއި ރައްޓެހިން އިސްވެ، އޭނާގެ ހަނދާނުގައި ކަމަށް ބުނެ، ބިދުޢައަކަށް އަރައިގެން މަންޒަރެވެ.\nހިތާމަފާޅު ކުރުމުގެ ގޮތުން ހަމަހިމޭން ކަމުގެ ވަގުތުކޮޅެއް ބޭއްވުމަކީ ނުވަތަ ސުކޫތެއް ބޭވުމަކީ މާތްވެގެންވާ އިސްލާމްދީނުގައި އޮންނަ ކަމެއް ނޫނެވެ. އެއީ ރަސޫލާ صَلَّى اللّٰهُ عَلَيْهِ وَسَلَّمَ ގެ ސުންނަތުން ވެސް ފެންނަންނެތް އަދި އެކަލޭގެފާނު އެއްގޮތަކަށްވެސް ބާރު އެޅުއްވި ކަމެއް ނޫނެވެ. އެ ފަދަ ކަންކަމަކީ ބިދުޢައެވެ. ބިދުޢައަކީ ކާފަރުން ފަށައިގެން އުޅޭ އިސްލާމްދީނުގައި ނެތް ކަންކަމެވެ. އެފަދަ ކަންކަން މުސްލިމުން ކޮށްގެން ނުވާނެއެވެ.\n"ނޫނު އޮންލައިން" އިން ކުރި ސުވާލަކަށް ޖަވާބު ދެއްވަމުން ޑރ. އިޔާޒް ވިދާޅުވި ގޮތުގައި، މީހެއްގެ ހަނދާނުގައި ހަމަހިމޭން ވަގުތުކޮޅެއް ބޭއްވުމަކުން އެ މީހަކަށް އެއްވެސް މަންފާއެއް ނުކުރާނެއެވެ. މަންފާ ކުރާނެ ގޮތްތަކެއް މާތްވެގެންވާ އިސްލާމް ދީނުގައި ބަޔާން ކުރައްވާފައިވެއެވެ. އޭގެ ތެރޭގައި ހެޔޮ ދުޢާ ކުރުމާއި، ޞަދަގާތް ދިނުން ހިމެނެއެވެ.


Zuvaanunge hinithunvumugai Raees ge Amalee dhauru!\nޒުވާނުންގެ ހިނިތުންވުމުގައި ރައީސްގެ އަަމަލީ ދައުރު\nރޭ ބޭއްވި ފަންނާނުންގެ މިއުޒިކީ އީދު ޝޯ ބައްލަވާލައްވަން ރައީސްގެ ދެކަނބަލުން ކާނިވަލުގައި -- ފޮޓޯ: ރައީސް އޮފީސް\nރައީސް އިބްރާހިމް މުހައްމަދު ސޯލިހުގެ ސަރުކާރު ވުޖޫދަށް އައިސްފައި ވަނީ ޒުވާނުންނަށް ވަރަށް ބޮޑެތި އުމްމީދުތަކެއް ގެނެސްދެމުންނެވެ. ޒުވާނުންނަށް އެންމެ ބޮޑަށް ބޭނުން ޖެހިފައިވާ ކަންކަަމާއި، ދިމާވެފައިވާ ގޮންޖެހުންތަކަށް ހައްލު ހޯދައިދޭނެ ކަމުގެ ޔަގީންކަން ދެމުންނެވެ. އެގޮތުން ވަޒީފާގެ ދަތިކަމާއި، ޒުވާނުންގެ މުނިފޫހިފިލުވުމަށާއި، ކުޅިވަރަށް ވަރަށް ބޮޑު އިސްކަމެއް ލިބިގެންދާނެ ކަމުގެ ޔަގީންކަން ވަނީ ދީފަ އެވެ. އޭގެ ތެރެއިން ވެސް ޒުވާނުންގެ އެންމެ ބޮޑު އެއް ޝަކުވާއަކަށް ވެގެން ގޮސްފައިވާ ރާއްޖޭގައި މިއުޒިކް އިންޑަސްޓްރީއެއް ނެތުމާއި، އެ ދާއިރާއިން ކުރިއެރުމެއް ނެތް ކަމުގެ ވާހަކަ ނިމުމަކަށް ގެނައުަމުގެ މަސައްކަތް މި ސަރުކާރުން މިވަނީ ފަށާފަ އެވެ. އެ މަސައްކަތުގައި އަމަލީ ގޮތުން ރައީސް ސޯލިހު ބައިވެރިވެވަޑައިގަންނަމުން ދިއުމަކީ ޒުވާނުންނަށް ލިބޭ އިތުރު ޔަގީން ކަމެކެވެ.\nސަރުކާރުގެ ޅަފަތުގައި ކުރިޔަށް ގެންދިޔަ ކުޅިވަރާއި ގުޅުން ހުރި ކުޅިވަރު އީދު ތަކާއި، މިހާރު ޒުވާނުންނާއި ގުޅުވައިގެން ކުރިޔަށް މިގެންދާ ހުރިހާ ހަރަކާތެއްގައި ރައީސް ސޯލިހު ގެންދަނީ އަމަލީ ގޮތުން ބައިވެރިވަމުންނެވެ. މިނިވަންދުވަހާއި ގުޅުވައިގެން ކުރިޔަށް ގެންދިޔަ ފަންނާނުންގެ މިއުޒިކީ އީދު ޝޯއަށް ރޭ ރައީސް ސޯލިހު ވަޑައިގަތުން ވެގެންދިޔައީ ސަޕްރައިޒަކަށެވެ. އެމަނިކުފާނުގެ ކާރުކޮޅު ކާނިވަލަށް ވަތް ގަޑީގައި އެ ޝޯ ބަލަން ގޮސްތިބި ފަރާތްތަކުން ރައީސް ސޯލިހު އަށް މަރުހަބާ ދެންނެވީ އެކަމަށް އެއްވެސް މީހަކު އިރުޝާދެއް ދީގެނެއް ނޫނެވެ. އެހާ ހިސާބުން ވެސް ޒުވާނުންގެ ހިތްތަކުން އެމަނިކުފާނު ހާއްސަ ޖާގައެއް ހޯއްދަވާފައިވާކަން ހާމަވެއެވެ.\n"މިއީ އަހަރަމެން ބޭނުންވާކަހަލަ ރައީސުންނަކީ. އަހަރުންނާއެކީ އަހަރުން ކުޅޭ ޝޯ ބަލަން އެއައީ. ޔަގީނުން ވެސް ކުރަން ޖެހޭ ބައިވަރު ކަންކަން ހުންނާނެ. އެކަމަކުވެސް އެވަގުތުތައް ސެކްރިފައިޒްކޮށްފައި ޒުވާނުންނަށްޓަކައި އެ އައީ. ވަރަށް ތަފާތު. ހިތްހަމަޖެހޭ މަންޒަރެއްމީއީ. ރައީސްގެ ކުރިމަތީގައި ޕާފޯމްކޮށްލުމަކީ ވެސް ލިބޭ އުފަލެއް. މިހާރު މިދާއިރާގައި އުމްމީދެއް އެބައޮތް. ސީދާ ރައީސާ ހަމަޔަށް ފޭސް ޓު ފޭސްކޮށް، އެބަ ރީޗް ވެވޭ. މިނިސްޓަރަށް ޝަކުވާ ހުށަހެޅޭ. ބޭނުން ކަމެއް ހުށަހެޅޭ. މިއީ ތަފާތަކީ" ރޭގެ ޝޯގައި ޕާފޯމްކުރި މެޓަލް ބޭންޑެއްގެ މެމްބަރަކު ވިދާޅުވި އެވެ.\nފަންނާނުންގެ މިއުޒިކީ އީދު ބަލަން ގޮސްތިބި ޒުވާނުންތަކެއް -- ރައީސް ސޯލިހު ވެސް ވަނީ އެތަނަށް ވަޑައިގެން އެ ޝޯ ބައްލަވާފައި\nކުރީގެ ސަރުކާރުތަކުގައި ޒުވާނުންގެ އެންމެ ބޮޑު ޝަކުވާއަކަށް ވެފައި އޮތީ އެ ޒުވާނުންގެ ޝަކުވާ ހިފައިގެންދާނެ ވުޒާރާއެއް، އެ ޝަކުވާ އަޑުއަހާނެ ވެރިއަކު ނެތުމެވެ. ބާރުގައި ތިބި ބަޔަކު ހިތުހުރި ގޮތަކަށް އަމަލު ކުރާ "ރަބަރު ސްޓޭމްޕް" ޖަހާ ތަނަކަށް އެ އިންޑަސްޓްރީވެފައި އޮތުމެވެ. މިއަދުވެސް މަދުން ނަމަވެސް އެމަންޒަރު ފެނެއެވެ. އެހެން ނަމަވެސް އެ ސަގާފަތާއި މިހާރު ދުރުވެ، މިއުޒީޝަނުންނަށް ބާރުވެރިކަން ލިބުމުގެ ކޮޅުމަތި ފެންނަން އެބަ އޮތެވެ. މިއުޒިކް އިންޑަސްޓްރީގެ ކަންކަން ރެގިއުލޭޓްކުރަން އެކަމާއި ގުޅުންހުރި، ކަމުގެ ތަޖުރިބާ ހުރި ފަރާތްތައް ތިބުމަކީވެސް އެފަދަ ފަރާތްތަކަށް ލިބޭ ހިތްހަމަޖެހުމެކެވެ. ކަމުގެ އިލްމާއި ހިލްމުނެތް ބަޔަކުލައިގެން ކަންކަން ކުރަން އުނދަގޫވާނެ ކަމީ އެންމެންވެސް ބުނާ ވާހަކަ އެކެވެ. މި ސަރުކާރުން މިވަނީ އެ ކަމަށްވެސް ނިމުމެއް ގެނެސްފަ އެވެ.\n"ދުޅަހެޔޮ ހަށިހެޔޮ އީދު"ގެ ނަމުގައި ދެ ދުވަހުގެ މުއްދަތަށް ބޭއްވި ފެސްޓިވަލެއްގެތެރެއިން ރައީސް ސޯލިހު --ރައީސް ފާހަގަ ކުރެވެނީ ޒުވާނުންނާއި ގާތް ގުޅުމެއް ބާއްވާ ބޭފުޅެއްގެ ގޮތުގައި - ފޮޓޯ: މުހައްމަދު އަފްރާޙް | އަވަސް\nޒުވާނުންނަށް ފަހި ފުރުސަތުތަކެއް މި ސަރުކާރުގެ ތެރެއިން ހަމަޖެހިގެން ދިޔަ ނަމަވެސް، އަދިވެސް ހައްލު ބޭނުންވާ ކިތަންމެ ކަމެއް އެބަހުއްޓެވެ. އެކަންކަމަށް ހައްލު ގެނައުމަށްޓަކައި މަސައްކަތް ކުރައްވާނެ ކަމުގެ ޔަގީންކަން ޒުވާނުންނާއި ބެހޭ ވަޒީރާއި، ސަގާފަތާއި، ފަންނުތަކާއި ބެހޭ ވަޒީރު ގެންދަނީ ދެއްވަމުންނެވެ. ވަޒީރުންގެ އެ ޔަގީންކަމާާއެކު، ރައީސް ގެ އަމަލުފުޅުތަކުން ޒުވާނުންނަށް ހިތްހަމަޖެހިލައިގެން ކަންތައްތަކެއްވާން ނުވަތަ ކޮށްދޭނެ ކަމުގެ ޔަގީންކަން ދަނީ ލިބެމުންނެވެ.\n"ކުރީގެ ސަރުކާރުން ކަމެއް ބޭނުން ވެގެން ޒުވާނަކު ގޮއްސިއްޔާ އެބަ ވާނެޖެހޭ ސިޔާސީ އަޅަކަށް. އެކަމަށް އެއްބަސް ނުވެއްޖެއްްޔާ ނުވީ. އިންރިޓާން ކޮންމެވެސް ކަންތައްތަކެއް ކޮށްދޭން ޖެހޭ. އެކަމަކު ސަރުކާރު މި އޮންނަނީ އެކަންކަން ކޮށްދޭން، އެޔަކަށް ޝަރުތެއް ކަނޑަނޭޅޭނެ. އެކަމަކު ވަރަށް ދެރަކޮށް، ކަންކަން ވެފައި ހުރީ، ޕްރަކްޓިސް ރޫމެއް ބޭނުންވިޔަސް ޕާޓީން ބާއްވާ އިވެންޓެއްގައި ބައިވެރިވެ ޝޯ ހުށަހަޅަންޖެހޭ. އެހިސާބުން އެބަ ލޭބަލްވޭ މިވެނި ޕާޓީއެއްގެ ބައެއް ކަމަށް. މިއީ ކުރިން ދިމާވެފައި ހުރި ކަންކަން. ކެރިއާއަށްވެސް ވަރަށް ބޮޑަށް އަސަރު ކުރި އެކަމާ" ރާއްޖޭގެ މަޝްހޫރު ބޭންޑެއްގެ ލީޑު ވޮކަލިސްޓް ވިދާޅުވި އެވެ.\nމީގެ ކުރީގެ ސަރުކާރުތަކަށް ނުކުރެވޭ ވަރަށް ހަމަ ގައިމުވެސް މުނިފޫހި ފިލުވުމުގެ ދާއިރާގެ މީހުން މިސަރުކާރަށް އިތުބާރު ކުރާނެއެވެ. އޭގެ އެއް ސަބަބަކީ އެ ދާއިރާއަށްވެސް ހުރަހަކަށް ވެފައި އޮތް އަބުރުގެ ގާނޫނު މި ސަރުކާރުގެ އެންމެ ޅަފަތުގައި އުވާލުމެވެ. އޭގެ ސަބަބުން ދިމާވެދާނެ ދަތި، އުނދަގޫ ހާލަތްތަކަކުން އެދާއިރާ ސަލާމަތްވިއެވެ. މީގެ އިތުރުންވެސް، މި ސަރުކާރު ވެފައި މިއޮތީ އެދާއިރާގައި ހަރަކާތްތެރިވާ ފަރާތްތަކާއި ވަރަށް ރައްޓެހި ސަރުކާރަކަށެވެ. ވަޒީރާއި ބައްދަލުކޮށްލަން ބޭނުންވެގެން ކޮށްލާ ޓުވީޓެއް ފުދެއެވެ. ރައީސަށް ކަމެއް އަންގަން ބޭނުން ނަމަ އެމަނިކުފާނާއި ހަމަޔަށް ގޮސް ބައްދަލު ވުމަކީ އެހާ އުނދަގޫ ކަމެއް ނޫނެވެ.


ކައުންސިލްތަކުގެ އިންތިޚާބުގެ ވޯޓުލުން ފެށިގެން ކުރިޔަށް އެބަދޭ – Maldivian Democratic Party\n05 ފެބުރުއަރީ 2011\nކައުންސިލްތަކުގެ އިންތިޚާބުގެ ވޯޓުލުން ފެށިގެން ކުރިޔަށް އެބަދޭ\n_ ޑީއާރުޕީން ކެމްޕެއިން ކުރަމުންދާ ކަމުގެ ޝަކުވާ ލިބެމުންދާ ކަމަށް އެމްޑީޕީން ބުނޭ\n– އައްޑޫ ސިޓީއަށް ނިސްބަތްވާ އެމްޑީޕީގެ 200 އެއްހާ މީހުން ވޯޓުލުމަށް ޗާޓަރު ފްލައިޓެއްގައި އައްޑޫ ސިޓީއަށް ގޮސްފި\nރާއްޖޭގައި މުޅިން އަލަށް މިއަދު ބާއްވާ ލޯކަލް ކައުންސިލްތަކުގެ އިންތިޚާބުގެ ވޯޓުލުން މާލެ ސިޓީ އާއި އައްޑޫ ސިޓީ އަދި އަތޮޅުތަކުގައި ފެށިގެން ކުރިޔަށް އެބަދެއެވެ.\nމި އިންތިޚާބުގެ ވޯޓުލުން މިއަދު ހެނދުނު 8 ޖެހިއިރު ފެށިގެން ކުރިޔަށް ދާއިރު، ބައެއް ރަށްރަށުގެ ވޯޓުފޮށިތަކުގައި ބައެއް މައްސަލަތައް ޖެހެމުންދާކަން ވަނީ ފާހަގަކުރެވިފައެވެ. އެގޮތުން ގިނަ ރަށްރަށުގައި މައްސަލަ ޖެހެމުންދަނީ ނުކުޅެދުންތެރިކަން ހުންނަ މީހުންނަށް ބަދަލުގައި ވޯތުދިނުމަށް އެ ފަރާތްތަކާއި އާއިލީ ގޮތުން ގުޅުން ނެތް މީހުންދާ މައްސަލައިގައެވެ. މި ފަދަ މައްސަލަތައް ޖެހިގެން ވޯޓުލުން މެދުކަނޑާލަން ޖެހުނު ބައެއް ރަށްރަށުގެ ތެރޭގައި ޅ.ނައިފަރު، ނ.ހޮޅުދޫ، ނ.މަނަދޫ ގދ.މަޑަވެލި އަދި ގދ.ފަރެސްމާތޮޑާ ހިމެނެއެވެ.\nމި އިންތިޚާބުގައި އައްޑޫ ސިޓީ ކައުންސިލަށް ވޯޓުލުމުގެ ޙައްގު ލިބިފައިވާ ގިނަ އަދަދެއްގެ ބައެއްގެ ވޯޓުލުމުގެ ހައްގު ގެއްލިފައިވާތީ އެފަރާތްތަކަށް މިއަދު އެބަޔަކު ތިބި ތަނެއްގައި ވޯޓުލުމުގެ އިންތިޒާމް ހަމަޖައްސައިދިނުމަށް އެމްޑީޕީން ވަނީ ރޭ އިލެކްޝަންސް ކޮމިޝަނަށް އިލްތިމާސްކޮށްފައެވެ. މިކަމަށް ގޮވާލާ އެމްޑީޕީން ރޭ ނެރުނު ނޫސް ބަޔާނުގައި ވަނީ ” މި އިންތިޚާބު އައްޑޫގައި ބާއްވަން ނިންމި އިރު މި ފެބްރުއަރީ މަހުގެ 1 ވަނަ ދުވަހު މި އިންތިޚާބު ފެބްރުއަރީ5ވާ ހޮނިހިރު ދުވަހު ނުބާއްވާ ގޮތަށް އިލެކްޝަންސް ކޮމިޝަނުން އިއުލާން ކުރުމާގުޅިގެން މި އިންތިޚާބުގައި ވޯޓުލުމަށް ރާއްޖޭގެ އެކިކަންކޮޅުތަކުގައި ރަޖިސްޓްރީ ވެފައިވާ ފަރާތްތަކުގެ ތެރެއިން ބައެއް ފަރާތްތައް ވަނީ އެކިތަންތަނަށް ދަތުރުކޮށްފައެވެ. އަދި މިރޭ ކުއްލިއަކަށް މާދަމާ އައްޑޫ ސިޓީ ކައުންސިލް އިންތިޚާބު ބާއްވާ ގޮތަށް ހަމަޖެހުނު ނަމަވެސް އޭގެތެރެއިން ގިނަބަޔަކަށް ވަނީ އެފަރާތްތަކަށް ލިބިފައިވާ ވޯޓުލުމުގެ ހައްގުން މަޙްރޫމްވެފައި” ކަމަށެވެ.\nއައްޑޫ ސިޓީގެ 200 އެއްހާ މީހުން މިއަދު ވޯޓުލުމަށް ޗާޓަރު ފްލައިޓެއްގައި އައްޑޫ ސިޓީއަށް ގޮސްފައިވާ ނަމަވެސް އަދިވެސް ވަރަށް ގިނަ ބަޔަކު އައްޑޫއަށް ދެވޭނޭގޮތް ނުވެފައި މާލޭގައި އެބަތިބިކަމަށް މައުލޫމާތު ލިބެއެވެ. އަދި މާލޭގައި ވޯޓުލުމަށް ރަޖިސްޓްރީ ވެފައިވާ އައްޑޫ ސިޓީގެ ގިނަ ބަޔަކު އައްޑޫއިން މާލެ ނާދެވިފައިތިބި ކަމަށް ވެސް މައުލޫމާތު ލިބެއެވެ.\nމި އިންތިޚާބު ކުރިޔަށްދާއިރު، ޑީއާރުޕީގެ ބައެއް ފަރާތްތަކުން ކެމްޕެއިން ކުރަމުންދާ ކަމުގެ ޝަކުވާ އެމްޑީޕީއަށް ލިބެމުންދާ ކަމަށް އެޕާޓީން ދަނީ ބުނަމުންނެވެ. އެގޮތުން ގއ. އަތޮޅާއި، އައްޑޫ ސިޓީ އާއި، ހދ. އަތޮޅާއި ނޫނު އަތޮޅުން އެފަދަ ޝަކުވާ ލިބިފައިވާ ކަމަށް އެމްޑީޕީން ބުނެއެވެ.\nކުރިން ހީކުރި ވަރަށް ވުރެ ވެސް ފޯރިގަދަ ކަމަށް ފެންނަ މި އިންތިޚާބުގައި ވޯޓުލުމަށް ގިނަ އަދަދެއްގެ ބަޔަކު ނުކުންނަމުންދާކަން ވަނީ ފާހަގަކުރެވިފައެވެ. އެގޮތުން ޒުވާނުންނާއި އަންހެނުން ވެސް ގިނަ އަދަދަކަށް ވޯޓުގައި ބައިވެރިވަމުންދާކަން ވަނީ ފާހަގަކުރެވިފައެވެ.


SunOnline: AFC CUP: TC athun Bashandhura Kings ah bodu molheh\nޢަބްދުﷲ އައިމަން 11 Mar 2020, 17:04\nބަޝަންދުރަ ކިންގްސްގެ ކެޕްޓަން ކޮލިންޑްރެސް ---\nއޭއެފްސީ ކަޕުގެ ގްރޫޕްސްޓޭޖުގެ ގްރޫޕް "އީ" ގެ ފުރަތަމަ މެޗުގައި މިއަދު ރާއްޖޭގެ ޓީސީ ސްޕޯޓްސް އަތުން ބަންގްލަދޭޝްގެ ބަޝަންދުރަ ކިންގްސް ބޮޑު މޮޅެއް ހޯދައިފި އެވެ.\nބަންގްލަދޭޝްގެ ބަންގު ބަންދު ސްޓޭޑިއަމުގައި މިއަދު ކުޅުނު އެ މެޗުން ހޯމް ޓީމް ޓީސީ އަތުން މޮޅުވީ 1-5 ގެ ބޮޑު ނަތީޖާއަކުންނެވެ. މި މޮޅާ އެކު ބަޝަންދުރަ ވަގުތީ ގޮތުން ގްރޫޕް ތާވަލުގެ އެއްވަނައަށް ވަނީ އަރައިފަ އެވެ. މި ގުރޫޕުގެ ދެވަނަ މެޗުގައި މިއަދު ބައްދަލު ކުރާނީ މާޒިޔާއާއި ޗެންނާއީ އެފްސީ އެވެ.\nރާއްޖޭގެ އެފްއޭ ކަޕުގައި އޭދަފުށްޓާ ދެކޮޅަށް ކުޅުނު ފުރަތަމަ އެގާރަ ހިމަނައިގެން މިއަދުގެ މެޗަށް ޓީސީއިން ނުކުން އިރު އެ ޓީމުން ވަނީ މެޗުގެ ފުރަތަމަ ހާފުގައި ރަނގަޅު ކުޅުމެއް ދައްކާފަ އެވެ. ޓީސީއިން ރަނގަޅަށް ކުޅެމުން ދަނިކޮށް މެޗުގެ 17 ވަނަ މިނަޓުގައި ބަޝަންދުރަ ކިންގްސްއަށް ލީޑު ނަގައިދިނީ ބާކޯސް އެވެ.\nއެ ގޯލަށްފަހު ޓީސީން ކުޅުން ރަނގަޅުކޮށް އޭގެ ތިން މިނަޓުފަހުން ވަނީ ގޯލެއް ޖަހައި ނަތީޖާ ހަމަހަމަ ކޮށްފަ އެވެ. ޓީސީގެ ފޯވާޑް އަލީ އަޝްފާގު (ދަގަނޑޭ) އަށް ބަޝަންދުރަ ޓީމުގެ ޑިފެންޑަރު ހާން ފައުލު ކުރުމުން ލިބުނު ޕެނަލްޓީއެއްގެ ފައިދާ ނަގައި ރިބައުންސަށް ނުކުން ބޯޅަ ގޯލުގެ ތެރެއަށް ފޮނުވާލީ ޓީސީގެ ފޯވާޑް އިސްމާއީލް އީސާ (މެސީ) އެވެ.\nޓީސީއިން ނަތީޖާ އެއްވަރުކޮށް ރަނގަޅު ހިތްވަރަކާ އެކު ކުޅެން ފެށި ނަމަވެސް ބަޝަންދުރައިން ވަނީ މާލަސްތަކެއް ނުވަނީސް އަލުން ލީޑު ނަގައިފަ އެވެ. މެޗުގެ 25 ވަނަ މިނަޓުގައި އެ ގޯލު އެ ޓީމަށް ޖަހައިދިނީ ބާކޯސް އެވެ.\nފުރަތަމަ ހާފު އެގޮތުގައި އޮވެ ނިމުނު އިރު ދެވަނަ ހާފު ފެށިގެން ކުރީކޮޅު ޓީސީއަށް ވަނީ ޕެނަލްޓީއެއް ލިބިފަ އެވެ. އެކަމަކު ދެފަހަރަކު މަތިން ޖެހި ދެ ޕެނަލްޓީ ވެސް ވަނީ ބަޝަންދުރަ ޓީމުގެ ކީޕަރު އަނިސުރް ރަހްމާން ދިފާއުކޮށްފަ އެވެ.\nއެއާ އެކު ބަޝަންދުރަ ޓީމުން ގިނަ ހުރަސްތަކެއްކޮށް އަނެއްކާވެސް އިތުރު ގޯލުތަކެއް ޖަހައި ޓީސީއަށް މެޗު އުނދަގޫ ކޮށްލި އެވެ. ފަހު ހާފުގައި ބަޝަންދުރަ ޓީމުން ޖެހި ތިން ގޯލުގެ ތެރެއިން ދެ ގޯލު ޖަހައި ބާކޯސް އޭނަގެ ހެޓްރިކް ފުރިހަމަ ކުރި އިރު ބާކީ ގޯލު ޖަހައިިދިނީ އެ ޓީމުގެ ކެޕްޓަން ކޮލިންޑްރެސް އެވެ.\nޓީސީއިން ދެން އަންނަ މެޗެއްގައި ވާދަކުރާނީ އިންޑިއާގެ ޗެންނާއީއާ ދެކޮޅަށެވެ. އެ މެޗު އޮންނާނީ އޭޕްރީލް 15 ވަނަ ދުވަހު މާލޭގަ އެވެ.


ސުންގަޑި: 14 ސެޕްޓެންބަރު 2014 1500\nމޯލްޑިވްސް ބްރޯޑްކާސްޓިންގ ކޯޕަރޭޝަން\nއޮން އެއަރ އެސިސްޓެންޓް އޮޕަރޭޓަރ ގްރޭޑް 1\nމޯލްޑިވްސް ބްރޯޑްކާސްޓިންގ ކޯޕަރޭޝަން, މާލެ، ދިވެހިރާއްޖެ.\nޖީސީއީ އޭލެވެލް އިމްތިޙާނުގެ ދެމާއްދާއިން ފާސްވެފައި ވުމާއި، މަޤާމާގުޅޭ ދާއިރާއިން2އަހަރު ދުވަހުގެ ތަޖުރިބާ ލިބިފައިވުން ނުވަތަ6އަހަރު ދުވަހުގެ ތަޖުރިބާ ލިބިފައިވުން.\n1- ދިވެހިރާއްޖޭގެ އަޑުގެ ބްރޯޑްކާސްޓް ކުރަމުންދާ ޗެނަލްތައް އަޑުއެހުމާއި، އޮންއެއަރ ރެކޯޑިންގ ބެލެހެއްޓުން.\n2- އައުޓް ޑޯ ބްރޯޑްކާސްޓިންގތައް މޮނިޓުކުރުމާއި ޓެސްޓް ކުރުމާއި، އަދި އެ ޔުނިޓުން އެފަދަ އިވެންޓްތައް ގެންނަ ވަގުތުތަކުގައި އެޔުނިޓާއި އެހީތެރިކަން ފޯރުކޮށްދީގެން ލައިވްތައް ފުރިހަމައަށް އެހުންތެރިންނާ ހަމައަށް ގެނެސްދިނުމަށް މަސައްކަތް ކުރުން.\n3- އޮންއެއަރ އޮޓޮމޭޝަން މައްސަލައެއް ދިމާވާނަމަ މެނުއަލްކޮށް އޮންއެއަރ ކުރަންޖެހޭ ހާލަތުގައި ޗެނަލްތަކުގެ ޕްރޮގްރާމްތައް ކުރިއަށް ގެންދިއުން.\n4- ސްޓޫޑިއޯތަކުގެ ޚިދުމަތް ހޯދުމަށް އަންނަށް ޕްރޮޑިއުސަރުންނަށް ސްޓޫޑިއޯތަކުގެ ތަޅުދަނޑިތައް ދޫކޮށް ބަލައިގަނެ ސްޓޫޑިއޯތަކުގެ ލޮގް ބެލެހެއްޓުން. އެހެން ޑިޕާޓްމަންޓް ތަޅުދަނޑިތައްވެސް ހަމަޖެހިފައި ނިޒާމުގެ ތެރެއިން ބެލެހެއްޓުން.\n5- ސްޓޫޑިއޯތަކުގައި ޖެހޭ މައްސަލަތައް ދެނެގަނެ، ޕްރޮޑިއުސަރުން ބޭނުންވާ ގޮތްތަކަށް ސްޓޫޑިއޯތަކުން ދެވެން ހުންނަ ޚިދުމަތްތައް ފަސޭހަކޮށްދީ ވަގުތުންޖެހޭ މައްސަލަތައް ހައްލުކޮށްދީ އަދި ވަގުތުން ޙައްލު ނުވާ ވަރުގެ ކަމެއް ދިމާވެއްޖެ ހިނދެއްގައި ސެކްޝަން ހެޑްގެ އިރުޝާދާއެކު އެކަމަކާ ގުޅުން ހުރި ޔުޓިތަކަށް އެ މަޢުލޫމާތު ފޯރުކޮށްދީ އެފަދަ ފަރާތްތަކާ ގުޅިގެން މައްސަލަތައް ޙައްލުކުރުމަށް މަސައްކަތް ކުރުން.\n6- އާރލީ ވާރނިންގ ޓެލެފޯނަށް ރައްކާތެރިވެ މި ފޯނަށް ޖަވާދާރީވެ ހަމަޖެހިފައިވާ އުސޫލާ އެއްގޮތަށް ޢަމަލުކުރުން.\n7- ދިވެހިރާއްޖޭގެ އަޑުގެ ސީ ސީ ޓީވީގެ މޮނިޓަރިންގ ކެމެރާތައް މޮނިޓްކޮށް ދިމާވާ ކަންކަންކަމުގައި ހަމަޖެހިފައިވާ އުސޫލުގެ މަތީން ރިޕޯޓްކޮށް ބެލެހެއްޓުން.\nމި މަޤާމަށް މީހުން ހަމަޖެއްސުމުގައި، މިދާއިރާއިން ތަޢުލީމު ހާސިލުކޮށްފައިވާ ފަރާތްތަކަށާއި، މަސައްކަތުގެ ތަޖުރިބާ ލިބިފައިވާ ފަރާތްތަކަށް އިސްކަންދެވޭނެއެވެ.\n- މަހަކު -/5900 ރުފިޔާ.\n- މަހަކު -/3000 ރުފިޔާ\n- އިތުރުގަޑީގައި މަސައްކަތް ކުރަންޖެހިއްޖެނަމަ ހަމަޖެހިފައިވާ އުސޫލުން އިތުރުގަޑީގެ ފައިސާ ދެވޭނެއެވެ.\n- ވަޒީފާއަށް އެދޭކަމުގެ ސިޓީއާއި، ތަޢުލީމީ ސެޓުފިކެޓުތަކުގެ ކޮޕީ\n- ވަޒީފާއަށް ކުރިމަތިލާ ފަރާތުގެ ވަނަވަރު .\n- ވަޒީފާގައި އުޅުއްވާ ނުވަތަ އުޅެފައިވާ ފަރާތެއްނަމަ އަދާކުރައްވާ ނުވަތަ އަދާކުރި ވަޒީފާގެ މަސްއޫލިއްޔަތު އެނގޭ ރަސްމީ ލިޔުން.\n- ހުށަހަޅަންޖެހޭނެކަމަށް ބަޔާންކޮށްފައިވާ ލިޔުންތައް ފުރިހަމަ ނުވާ ފަރާތްތަކުގެ ސިޓީ ބަލައިއެއް ނުގަނޭވޭނެއެވެ. މަތީގައިވާ މަޤާމަށް އިޢުލާނާ ގުޅިގެން މި މަޤާމަށް އެދި ހުށަހަޅާ ފަރާތްތަކުގެ ތެރެއިން އިންޓަވިއުއަށް ކިޔޭނީ ހަމައެކަނި ޝޯޓްލިސްޓު ކުރެވޭ ފަރާތްތަކަށެވެ.\nސިޓީ ބަލައިގަތުމަށް ހަމަޖެހިފައިވާ ތަނާއި ގަޑި:\n14 ސެޕްޓެންބަރު 2014 ވާ އާދީއްތަ ދުވަހުގެ 15:00 ގެ ކުރިން ތިރީގައިވާ އެޑްރެހަށެވެ. މޯލްޑިވްސް ބްރޯޑްކާސްޓިންގ ކޯޕަރޭޝަން / ރޭޑިއޯ ބިލްޑިންގ، މާފަންނު، މާލެ\nމަޢުލޫމާތު ހޯއްދެވުމަށް ގުޅުއްވާނީ 3000284/ 3000210 ނަންބަރު ފޯނާއެވެ.


އައްޑޫ އަދި ފުވައްމުލަކު ސިޓީގައި ފަތުރުވެރިންނަށް ޚިދުމަތްދޭ ތަންތަން އިންސްޕެކްޓްކުރަނީ އައްޑޫ އަދި ފުވައްމުލަކު ސިޓީގައި ފަތުރުވެރިންނަށް ޚިދުމަތްދޭ ތަންތަން އިންސްޕެކްޓްކުރަނީ\nއައްޑޫ އަދި ފުވައްމުލަކު ސިޓީގައި ފަތުރުވެރިންނަށް ޚިދުމަތްދޭ ތަންތަން އިންސްޕެކްޓްކުރަނީ\nޓޫރިސްޓުންނަށް ޙިދުމަތްދޭ ތަންތަނުގެ ސަލާމަތާއި ރައްކާތެރިކަން ކަށަވަރުކުރުމަށް ޓުއަރިޒަމް މިނިސްޓްރީން ހިންގާ އިންސްޕެކްޝަންތައް އައްޑޫ ސިޓީ އަދި ފުވައްމުލަކު ސިޓީގައި ފަށައިފިއެވެ.\nމި އިންސްޕެކްޝަންތައް ޓުއަރިޒަމް މިނިސްޓްރީން ކުރިއަށްގެންދަނީ މޯލްޑިވްސް ޕޮލިސް ސަރވިސްއާއި މޯލްޑިވްސް ނެޝަނަލް ޑިފެންސް ފޯސްއާ ގުޅިގެންނެވެ.\nޓޫރިސްޓުންނަށް ޙިދުމަތްދޭ ތަންތަނުގެ ސަލާމަތާއި ރައްކާތެރިކަން ކަށަވަރުކުރުމަށް މިއަހަރުގެ ފެބްރުއަރީމަހުގެ ތެރޭގައި ޓުއަރިޒަމް މިނިސްޓްރީން ވަނީ އިންސްޕެކްޝަންތަކެއް ފަށާފައެވެ. މި އިންސްޕެކްޝަންތަކުގެ ތެރޭގައި ރާއްޖޭގައި ފަތުރުވެރިންނަށް ޙިދުމަތްދޭ ހުރިހާތަނެއް6މަސްދުވަހާއި 8 މަސްދުވަހުގެ ތެރޭގައި އިންސްޕެކްޓްކޮށް ނިމޭނެކަމަށް ޓޫރިޒަމް މިނިސްޓަރ އަލީ ވަހީދު ވަނީ ވިދާޅުވެފައެވެ.\nފަތުރުވެރިންނަށް ޚިދުމަތްދޭ ތަންތަނުގައި ހިތާމަވެރި ހާދިސާތަކެއް ހިނގަމުންދާތީ ރައީސުލްޖުމްހޫރިއްޔާގެ އިސްނެންގެވުމުގެ ދަށުން މިހާރު ޙާއްސަ ކޮމެޓީއެއްވެސް ވަނީ އެކުލަވާލާފައެވެ. މި ކޮމިޓީގެ ބެލުމުގެ ދަށުން ރާއްޖޭގައި ފަތުރުވެރިންނަށް ޙިދުމަތްދޭ ހުރިހާ ތަނެއް ޤާނޫނާއި ޤަވައިދަށް އަމަލުކުރޭތޯ ބަލައި އިންސްޕެކްޓްކުރާނެއެވެ.\nމި އިންސްޕެކްޝަން ނިމިގެންދާއިރު ޙިދުމަތްދޭ ތަންތަނުގެ ހުރިހާ ކަމެއް ދެނަގަނެވޭނެކަމަށާއި، މިއީ ދާއިރާ ކުރިއެރުވުމަށް ލިބޭނެ ރަނގަޅު ފުރުސަތެއްކަމަށް ޓުއަރިޒަމް މިނިސްޓަރ އަލީ ވަހީދު މީގެކުރިން ވަނީ ވިދާޅުވެފައެވެ.


vnews - Mahuge baavaithah fiyavaa ehen baavaithakuge agu heyo\nމަހުގެ ބާވަތްތައް ފިޔަވާ އެހެން ބާވަތްތަކުގެ އަގުހެޔޮ\nލޯކަލް މާރުކޭޓް ގޮޅިތައް -- ވީފޮޓޯ: އިލްޔާސް އަބްދުﷲ\nރަމަޟާން މަހުގެ ފަހު ދިހައެއްގެ ދުވަސްތައް ގުނަމުންދާއިރު މާރުކޭޓުގައި ވިއްކާ ކާބޯތަކެތީގެ އަގުތައް ވަނީ ކުރިއަށް ވުރެ ހެޔޮ ވެފަ އެވެ. އެހެންނަމަވެސް މަސްމާރުކޭޓުގައި މަހުގެ އަގު މިއަދު ހުރީ ބޮޑު ވެފަ އެވެ.\nމަސްމާރުކޭޓުގައި މަސްވިއްކާ ފަރަތްތަކުން ބުނީ މަހުގެ އަގު އުފުލިގެން ދިޔައީ މާލެ ސަރަހައްދުން މަސްލިބުން ދަތިވުމުން ކަމަށެވެ. އެހެންނަމަވެސް ކުރިއަށް އޮތް ދެތިން ދުވަހެއްގެ ތެރޭގައި މަހުގެ އަގު އަނެއްކާވެސް ހެޔޮވާނެ ކަމަށް އެމީހުން އުއްމީދުކުރެ އެވެ.\nމަހަކީ ދިވެހިންގެ ކެއުމުގައި ބޭނުންކުރާ މައިގަނޑު އެއްބާވަތެވެ. އަދި ރޯދަމަހު އެންމެ ގިނައިން ވިކޭ އެކައްޗަކީވެސް ކަނޑުމަހެވެ.\nމަސް މާރުކޭޓް -- ވީފޮޓޯ: އިލްޔާސް އަބްދުﷲ\nރޯދަމަސް ފެށުނުއިރު ކަޅުބިލަމަސް ކިލޯއެއް ހުރީ 70 ރުފިޔާއަށް ކަމަށްވީ ނަމަވެސް އޭގެ ދެ ދުވަހެއް ފަހުން މަސް ކިލޯ އެއްގެ އަގު ވަނީ 25 ރުފިޔާއަށް ހެޔޮ ވެފަ އެވެ.\nމިއަދު މަސްމާރުކޭޓުގައި މަސް ކިލޯއެއް ހުރީ 35 ރުފިޔާ އަށެވެ. ކުޑަ ރާގޮނޑިއެއް މަސް މާރުކޭޓުގައި މިއަދު ފަަސް ރުފިޔާ އަށް ހުރިއިރު ލައްޓި ހުރީ 35 ރުފިޔާއަށް ކިލޯ އެކެވެ. މިއަދު މަސްމާރުކޭޓުގައި 50 ރުފިޔާއަށް ގޮދާ ހުރިއިރު ކަނޑުމަސް ހުރީ 30 ރުފިޔާއާއި 35 ރުފިޔާ އަށެވެ.\n"ކިރިޔާވެސް ބާނަންޏާ މިވެސް ވިހި ފަންސަވީހަށް ކިލޯއެއް އަރާނެ. މިހާރު ނުބާނާތީ އަގު ބޮޑު ވެގެން މިއުޅެނީ، މިހާރު މަދީ މަސް ލިބޭލެއް. މިހާރު އެންމެ ކައިރިންވެސް މަސް ބާނަނީމި ފާފު އަތޮޅުން. ކުރިއަށް އޮތް ދުވަސް ތަކުގައި އަގު ހެޔޮވެގެން ދާނެ ހެނެއް ހިޔެއް ނުވޭ އެކަމަކު އަގު އެއްވަރެއްގައި ހިފަހައްޓަފާނެ، ދެން މަސްވެރި ކަމަކީ ފާޑެއްގެ ކަމެއް ރަނގަޅުވާނެ ކަމަށް މިބަލަނީ އިރާދަކުރެއްވިޔާ" މަސްމާރުކޭޓުގައި މަސްވިއްކާ މަސްވެރިއަކު ބުންޏެވެ.\nލޯކަލް މާރުކޭޓްގައި ވިއްކަން ހުރި މިރުސްތަކެއް -- ވީފޮޓޯ: އިލްޔާސް އަބްދުﷲ\nލޯކަލް މާރުކޭޓުގައިވެސް ތަކެތީގެ އަގު ވަނީ ހެޔޮ ވެފަ އެވެ. އެގޮތުން ރޯދަމަސް ފެށުން އިރު 70 ރުފިޔާއަށް ވިއްކަމުން އައި ލިބޯ މިއަދު ބާޒާރުގައި ހުރީ 50 ރުފިޔާއަށް ކިލޯ އެކެވެ.\nމާރުކޭޓު ގޮޅިތަކުގައި ވިޔަފާރި ކުރާ ބައެއް ވިޔަފާރިވެރިން ބުނީ މިއަހަރުގެ ރަމަޟާން މަހަކީ ކުރީ އަހަރުތަކާ ބަލާއިރު ގޮޅިތަކުގެ ވިޔަފާރި ދަށް ރޯދަ މަހެއް ކަމަށެވެ. މާރުކޭޓަށް ވުރެ ސުޕަމާކެޓް ތަކުގައި ވިޔަފާރި ރަނގަޅު ކަމަށް ފާހަގަކުރެވޭ ކަމަށްވެސް ގޮޅިތަކުގެ ބައެއް ވެރިން ބުންޏެވެ. އެހެން ނަމަވެސް އެވްރެޖްކޮށް ބަލާނަމަ މިފަހަރުވެސް ވިޔަފާރި އެހާ ގޯސް ނޫން ކަމަށްވެސް އެމީހުން ބުންޏެވެ. އަދި ކުރިއަށް އޮތް ދުވަސްތަކުގައި މޫސުން ގޯސް ނުވެއްޖެ ނަމަ އީދަށް ވާއިރަށް ތަކެތީގެ އަގުހެޔޮ ވާނެ ކަމަށް ބެލެވޭ ކަމަށްވެސް ވިޔަފާރިވެރިން ވަނީ ބުނެފަ އެވެ.


އެމް.އެން.ޔޫބީއެސްގެ އަންހެން ޓީމުންވެސް ކުއާޓާ ފައިނަލް ކަށަވަރުކޮށްފި! – MNUSU\nއެމް.އެން.ޔޫބީއެސްގެ އަންހެން ޓީމުންވެސް ކުއާޓާ ފައިނަލް ކަށަވަރުކޮށްފި!\nއެމް.އެން.ޔޫބީއެސްގެ އަންހެން ޓީމުންވެސް އެމްޑަބުލިޔުއެސްސީ އެމްއެންޔޫއެސްޔޫ ފުޓްސަލް ފިއެސްޓާގެ ކުއާޓާ ކަށަވަރުކޮށްފިއެވެ.\nގުރޫޕް ސްޓޭޖުގެ މެޗުތައް ނިމުންއިރު، އެމްއެންޔޫބީއެސްގެ ފިރިހެންޓީމުން ކުއާޓާއިންވަނީ ޖާގަ ހޯދާފައެވެ. އަންހެން ޓީމު ގުރޫޕް ސްޓޭޖުގައި ކުޅުނު ފުރަތަމަ މެޗުގައި އެވިޑް ކޮލެޖް 4-1 އިން ވަނީ މެޗު ކާމިޔާބުކޮށްފައެވެ. އެހެންކަމުން ގުރޫޕް ސްޓޭޖުގައި ކުޅުނު އެންމެ ފަހު މެޗަށް އެމްއެންޔޫބީއެސްގެ ޓީމު ނިކުތީ މެޗު ކާމިޔާބު ކުރުމުގެ ޖޯޝުގައެވެ. އެހެންނަމަވެސް އެންމެ ފަހު މިނެޓްގައި އެމް.އައި ކޮލެޖްއަށް ލިބުނު ހިލޭ ޖެހުން ކާމިޔާބުކޮށް ވަނީ 1-1 އިން އެއްވަރުވެފައެވެ.\nމިއަދު ހަވީރު 5:00 ގައި އެމް.އައި ކޮލެޖް އަދި އެވިޑް ބައްދަލު ކުރި މެޗުން އެވިޑް ކޮލެޖް މެޗު ކާމިޔާބު ކުރީ 5-0 ގެ ނަތީޖާއިންނެވެ. ގްރޫޕް ސީ އިން ދެމެޗްވެސް ކާމިޔާބުކޮށް ކުއާޓާ ފައިނަލަށް ދަތުރުކުރި ފުރަތަމަ ޓީމަކީ އެމް.އައި ކޮލެޖެވެ. އަދި ވާދަވެރި ގްރޫޕް ސީގެ ދެވަނަ ޓީމުގެ ގޮތުގައި އެމްއެންޔޫބީއެސްގެ އަންހެން ޓީމަށް ކުއާޓާ ޔަޤީންވީ ފައިދާ ގޯލުގެ ތަފާތުންނެވެ.\nއެމްޑަބުލިޔުއެސްސީ އެމްއެންޔޫއެސްޔޫ ފުޓްސަލް ފިއެސްޓާގެ ކުއާޓާފައިނަލްގެ މެޗްތައް މާދަމާރޭ 8:00ގައި ފެށޭއިރު އެމް.އެން.ޔޫބީއެސްގެ ދެޓީމުންވެސް ތިބީ ސެމީ ފައިނަލުން ޖާގަ ހޯދުމަށް އަތުކުރި އޮޅާލައިގެންނެވެ.


COVID-19 GDh. Thinadhoo: Fassivi Meehunge Adhadhu 289 Ah Araifi - AO News\nކޮވިޑް-19 ގދ. ތިނަދޫ: ފައްސިވި މީހުންގެ އަދަދު 289 އަށް އަރައިފި\nގދ. ތިނަދޫގައި ކޮވިޑް-19 އަށް ފައްސިވި މީހުންގެ ޖުމްލަ އަދަދު 289 އަށް އަރައިފިއެވެ.\nޑރ. އަބްދުއް ސަމަދު މެމޯރިއަލް ހޮސްޕިޓަލުން ހާމަކޮށްފައިވާ އެންމެފަހުގެ ތަފާސް ހިސާބުތައް ދައްކާގޮތުން ގދ. ތިނަދޫގައި މިހާތަނަށް 289 މީހުން ކޮވިޑް-19 އަށް ފައްސިވެފައިވެއެވެ. މީގެތެރެއިން 183 މީހުން ބަލިން ރަނގަޅުވެ މިވަގުތު ފަރުވާ ހޯދަމުންދަނީ ގދ. ކޮވިޑް ފެސިލިޓީގައި އެޑްމިޓްކޮށްފައި އޮތް ދެ މީހަކާއެކު ޖުމްލަ 106 މީހުންނެވެ.\nފާއިތުވެދިޔަ 24 ގަޑިއިރު ތެރޭގައި ތިނަދޫގައި 20 މީހުން ބައްޔަށް ފައްސިވެފައިވާ އިރު 10 މީހުން ވަނީ ބަލިން ރަނގަޅުވެފައެވެ. ފައްސިވި 20 މީހުންގެ ތެރޭގައި ހިމެނެނީ ޑައިރެކްޓް ކޮންޓެކްޓުންގެ ގޮތުގައި ފާހަގަވެ ސާމްޕަލް ނެގި 19 މީހަކާއި ބައްޔަށް ޝައްކުކުރެވޭ އަލާމާތްތަކެއް ހުރެގެން ސާމްޕަލް ނެގި އެއް މީހެކެވެ.\nބައްޔަށް ޓެސްޓުކުރުމަށްޓަކައި ގދ. ތިނަދޫގައި ޖުމްލަ 3،578 ސާމްޕަލް ނަގާފައިވެއެވެ. އެތަނުން 58 ސާމްޕަލަކީ ފާއިތުވެދިޔަ 24 ގަޑިއިރު ތެރޭގައި ނެގި ސާމްޕަލެވެ. މިވަގުތު ނަތީއްޖާ ނުލިބި ހުރީ 181 ސާމްޕަލެވެ.


Israel ge bodu vazeeru ge mahchah rishvathu dhin kamuge dhauvaa kuran edhefi\nއިޒްރޭލުގެ ބޮޑު ވަޒީރުގެ މައްޗަށް ރިޝްވަތު ދިން ކަމުގެ ދައުވާ ކުރަން އެދެފި\nރިޝްވަތު ދިން ކަމުގެ ތުހުމަތުތައް ނަތަންޔާހޫ ވަނީ ދޮގުކުރައްވައިފަ އެވެ. -- ފޮޓޯ: އޭޕީ\nޓެލްއަވީވް (ޑިސެމްބަރު 2) - އިޒްރޭލުގެ ބޮޑުވަޒީރު ބެންޖަމިން ނަތަންޔާހޫއަށް ކުރެވޭ ރިޝްވަތު ދިނުމާއި އޮޅުވާލުމުގެ ތަހުގީގަށް އެކަށިގެންވާ ހެކި ލިބިފައިވާތީ، އެމަނިކުފާނާއި އެމަނިކުފާނުގެ އަނބިކަނބަލުންނަށް ދައުވާކޮށް ދިނުމަށް އެގައުމުގެ ފުލުހުން އެދެފި އެވެ.\nއިޒްރޭލު ފުލުހުން ބުނިގޮތުގައި، ނަތަންޔާހޫ އާއި އެމަނިކުފާނުގެ އަނބިކަނބަލުންނާ ބެހޭ ޕޮޒިޓިވް ކަވަރޭޖު ގެނެސްދިނުމަށް، އެގައުމުގެ އެންމެ ބޮޑު މުއާސަލާތީ ކުންފުންޏަށް ބޮޑެތި ފައިދާތައްވާ ގޮތަށް ގަވައިދުތައް ބަދަލުކޮށްފައިވާ ކަމަށެވެ.\nނަމަވެސް، އެ ތުހުމަތުތައް ނަތަންޔާހޫ ވަނީ ދޮގުކުރައްވާފައި އެވެ.\n"މި [ފުލުހުންގެ] ހުށަހެޅުންތައް ލީކުކޮށްލާފައިވަނީ ތަހުގީގު ފެށުމުގެ މާކުރިން،" ނަތަންޔާހޫ ނެރުއްވި ބަޔާނެއްގައި ވިދާޅުވި އެވެ.\nނަތަންޔާހޫއަށް ދައުވާ ކުރަން އެގައުމުގެ ބަންޑާރަނައިބު ނިންމަވައިފިނަމަ، އެކަން ވެގެންދާނީ އެ މަނިކުފާނުގެ ސިޔާސީ ހަޔާތުގައި މިހާތަނަށް ކުރިމަތިވެވަޑައިގެން އެންމެ ބޮޑުގޮންޖެހުން ކަމުގައި ސިޔާސީ ތަޖުރިބާކާރުން ވަނީ ބުނެފަ އެވެ.\nރިޝްވަތު ދިންކަމުގެ ތުހުމަތު ނަތަންޔާހޫއަށް ކުރެވިފައިމިވަނީ، ސިޔާސީ ގޮތުން އެމަނިކުފާނު ވަރަށް ބޮޑަށް ނިކަމެތިވެފައިވާ ދަނޑިވަޅެއްގަ އެވެ.\nއަދި މި މައްސަލާގައި، އެމަނިކުފާނުގެ ވަރަށް އަރިސް ދެ ބޭފުޅަކު އެމަނިކުފާނާއި ދެކޮޅަށް ތަހުގީގަށް ހެކިބަސް ދީފައިވާކަމަށް ވެސް ފުލުހުން ވަނީ ބުނެފަ އެވެ.\nއިޒްރޭލުގެ އަވަށްތަކުން އެމެޖެންސީ އެޅުވީ އީރާނުން


Raees ge garaaru baathil, Banner nagaa fuluhunnaa sifainnah shareeyai hingeyne: Yameen\nރައީސްގެ ގަރާރު ބާތިލް، ބެނާ ނަގާ ފުލުހުންނާއި ސިފައިންނަށް ޝަރީއަތް ހިންގޭނެ: ޔާމީން\nރައީސް ޔާމީން އާއި ޗީފް އޮފް ޑިފެންސް އަދި ކޮމިޝަނަރު އޮފް ޕޮލިސް: ދެ ބޭފުޅުންނަށް ޔާމީންގެ ފާޑުވިދާޅުވުން އަމާޒު ކުރެއްވި --\nއިންޑިއާ އައުޓް ކެމްޕޭނުގެ ސަބަބުން ގައުމީ ސަލާމަތަށް ނުރައްކާވާ ކަމަށް ސަރުކާރުން ކަނޑައަޅާ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ނެރުއްވާފައިވާ ގަރާރަކީ ގާނޫނީ ބާރު އޮތް އެއްޗެއް ނޫން ކަމަށާ އެ ގަރާރަށް އަމަލު ކުރަން ނުޖެހޭނެ ކަމަށް ކުރީގެ ރައީސް އަދި އިދިކޮޅު ލީޑަރު އަބްދުﷲ ޔާމީން އަބްދުލްގައްޔޫމް މިއަދު ވިދާޅުވެއްޖެ އެވެ.\nވިލިމާލޭގައި އޮތް ކެމްޕެއިން އިވެންޓެއްގައި ވާހަކަ ދައްކަވަމުން ރައީސް ޔާމީން ވިދާޅުވީ އެ ގޮތަށް ގަރާރު ނެރުއްވުމުގެ ބާރު ރައީސުލްޖުމްހޫރިއްޔާއަށް ލިބިވަޑައިނުގަންނަވާ ކަމަށެވެ. އަދި ރައީސްގެ ގަރާރުތަކަށް ގާނޫނީ ބާރު ލިބެނީ މަޖިލީހުން ފާސްކޮށްގެން ކަމަށާ އެކަން ނުކުރައްވާ މިހާރު އަމަލު ކުރަމުންދާ ގަރާރަކީ ގާނޫނީ ބާރު އޮތް އެއްޗެއް ނޫން ކަމަށެވެ. ރައީސް ޔާމީން ވިދާޅުވީ "އިންޑިއާ އައުޓް" ހަރަކާތް ނުހުއްޓުވޭނެ ކަމަށާ ނަމަވެސް ރައީސްގެ ގަރާރު މަޖިލީހުން ފާސްކޮށްފިނަމަ އެ ގަރާރުގައިވާ ކަންކަމަށް ބޯލަބަން ޖެހޭނެ ކަމަށެވެ.\nރައީސްގެ ގަރާރާއެކު މާލޭގައި ދަމާފައިވާ "އިންޑިއާ އައުޓް" ބެނާތައް ނަގަމުންދާތީ އެކަމަށްވެސް ރައީސް ޔާމީން ވަރަށް ބޮޑަށް ފާޑުވިދާޅުވިއެވެ. ފުލުހުން ވަނީ ރައީސް ޔާމީންގެ ގެކޮޅާއި ޕީޕީއެމްގެ އޮފީސް އަދި އެ ކެމްޕެއިނަށް ތާއީދު ކުރާ ގޭގޭގައި ހަރުކޮށްފައިވާ ބެނާތައް ނެގި ނެގުން ކުށްވެރި ކުރައްވާފައެވެ. ވިދާޅުވީ އެއީ ގާނޫނާ ހިލާފު އަމަލެއް ކަމަށެވެ.\nއަދި ވިދާޅުވީ އެކަންކަން ކުރުމުގައި ހަރަކާތްތެރިވާ ސިފައިންނާއި ފުލުހުންގެ މައްޗަށް ތަހުގީގު ހިންގާ ޝަރީއަތް ކުރެވޭނެ ދުވަހެއް އަންނާނެ ކަމަށެވެ.\nއިންޑިއާ އައުޓް ބެނާތައް ނަގާތީ އިދިކޮޅު ސަޕޯޓަރުން މިއަދު އަޑުއުފުލަނީ -- އަވަސް ފޮޓޯ\nއިންޑިއާއަށް އަޅުވެތިވެފައި އޮތްލެއް ބޮޑުކަމުން، އަދި އިންޑިއާ ރުއްސަން މިކުރާ މަަސައްކަތުގެ ތެރެއިން މި ނެރެފައި އޮތް ގަރާރަކީ ގާނޫނީ ބާރު އޮތް އެއްޗެއް ނޫން. އެއަކަށް ނުޖެހޭނެ އަމަލު ކުރާކަށް. އެއަށް އަމަލުކުރާ ފުލުހުންނާއި ސިފައިން ގަބޫލުކުރަން ޖެހޭނެ އެ މީހުންނާ ދޭތެރޭ ތަހުގީގާއި ޝަރީއަތް ހިންގޭނެ ދުވަހެއް އަންނާނެ. އެެހެންވީމަ މިކަންކަމާމެދު ވިސްނަވާ\nއަބްދުﷲ ޔާމީން އަބްދުލްގައްޔޫމް | ކުރީގެ ރައީސް އަދި އިދިކޮޅު ލީޑަރު\nރައީސް ޔާމީންގެ ދިގު ތަގުރީރުގައި އެމަނިކުފާނު ވަނީ ޖެނެރަލް ޝަމާލް އަށާއި ކޮމިޝަނަރު ހަމީދަށް ވަރަށް ބޮޑަށް ފާޑުވިދާޅުވެފައެވެ. އެމަނިކުފާނު ވަނީ އެ ދެ ބޭފުޅުން ކުރައްވަނީ ގާނޫނާއި ހިލާފު އަމަލުތަކެއް ކަަމަށް ވިދާޅުވެ އެކަންކަމަށްވެސް އިންސާފު ގާއިމު ކުރެވޭނެ ކަަމަށް ވިދާޅުވެފައެވެ.\nކޮމިޝަނަރު ހަމީދުވެސް ގެއަށް ވަޑައިގަންނަވަން ޖެހިވަޑައިގަންނަވާނެ ދުވަހެއް އެބައޮތް ކަމަށާ ނޫން ނަމަ ދިގު މުއްދަތުގައި ޖަލުގައި ހޭދަކުރައްވަން ޖެހިވަޑައިގެންފާނެ ކަމަށްވެސް ވިދާޅުވިއެވެ. އަދި ޝަމާލަކީ އާއިލީ ބޭފުޅެއް ކަމަށް ވިދާޅުވެ ހާލަތު ބަދަލުވުމުން އޭނާއާ ދެކޮޅަށްވެސް ފިޔަވަޅު އެޅޭނެ ކަމަށެވެ.\n"ތިޔަ ސީޕީ ހަމީދަށްވެސް ޖެހޭނީ ގެއަށް ދާން. ނޫނީއާ ދިގު މުއްދަތުގައި ޖެހޭނީ ޖަލުގައި ހޭދަކުރަން. އަނެއްކާވެސް ވާގޮތަކީ ގާތް މީހަކާ ދޭތެރޭ ފިޔަވަޅު އެޅީމަ އަޅުގަނޑުހާ ގޯސް މީހަކު ނުހުންނާނެ. ޝަމާލް [ޗީފް އޮފް ޑިފެންސް ފޯސް] އަކީ އަޅުގަނޑަށް ބޮޑުބޭބެ ކިޔާ ކުއްޖެއް. އެކަމަކު ހާލަތު ބަދަލުވެގެން ދިޔައްޔާ ކީއްވެގެންތޯ ޝަމާލާ ދޭތެރޭ ފިޔަވަޅު ނޭޅެންވީ. އެޅެން ޖެހޭނެ އެ ފިޔަވަޅު،" ޔާމީން ވިދާޅުވިއެވެ.\nޗީފް އޮފް ޑިފެންސް އަދި ކޮމިޝަނަރު އޮފް ޕޮލިސް: ދެ ބޭފުޅުންނަށް ޔާމީންގެ ފާޑުވިދާޅުވުން އަމާޒު ކުރެއްވި --\nތިޔަ ސީޕީ ހަމީދަށްވެސް ޖެހޭނީ ގެއަށް ދާން. ނޫނީއާ ދިގު މުއްދަތުގައި ޖެހޭނީ ޖަލުގައި ހޭދަކުރަން. އަނެއްކާވެސް ވާގޮތަކީ ގާތް މީހަކާ ދޭތެރޭ ފިޔަވަޅު އެޅީމަ އަޅުގަނޑުހާ ގޯސް މީހަކު ނުހުންނާނެ. ޝަމާލް [ޗީފް އޮފް ޑިފެންސް ފޯސް] އަކީ އަޅުގަނޑަށް ބޮޑުބޭބެ ކިޔާ ކުއްޖެއް. އެކަމަކު ހާލަތު ބަދަލުވެގެން ދިޔައްޔާ ކީއްވެގެންތޯ ޝަމާލާ ދޭތެރޭ ފިޔަވަޅު ނޭޅެންވީ. އެޅެން ޖެހޭނެ އެ ފިޔަވަޅު\nރައީސް ޔާމީން ވަނީ ރާއްޖޭގައި އިންޑިއާގެ ނުފޫޒަށް ފުރުސަތު ދިނީ ސިޔާސީ މައިދާނުން ފުރުސަތު ހޯއްދެވުމުގެ ދަހިވެތި ކަމުގައި ތިބި ސިޔާސީ ލީޑަރުންތަކެއް ކަމަށް ވިދާޅުވެފައެވެ. އަދި އެއީ ގޮތްކުޑަ މުޑުދާރު އަމަލެއް ކަމަށް ވިދާޅުވިއެވެ.\n"އިންޑިއާ މީހުން މިތާންގައި އުޅެން ޖާގަ ދިނީ ސިޔާސީ މަސައްކަތުގެ ތެރެއިން ދިވެހިރާއްޖޭގެ ހާރިޖީ މަސައްކަތުގެ ތެރެއަށް ދިވެހިރާއްޖޭގެ ދާހިލީ މައްސަލަތަކުގެ ތެރެއަށް ޖާގަ ނުލިބޭ ބަޔަކު އެ ބަޔަކު އެ ޖާގަ ހޯދުމަށްޓަކައި. ހަމަ އެންމެ އާދައިގެ މީހުން ކުރާ ފަދަ ގޮތްކުޑަ މުޑުދާރު ކަންތައްތައް ކުރަން ބޭނުންވާ މީހުން އިންޑިއާ މީހުންނަށް ޖާގަ ދިނީ. ޖާގަ ދީގެން މި ކުރަނީ ކީއްތޯ. ޖާގަ ދީގެން މިކުރާ ކަމަކީ މިތަނުގެ ހުރިހާ ކަމެއް ހިންގަނީ މާލޭގައި އެ ހެރަ އެމްބަސީއަކުން ރާއްޖެ އެ ހިންގަނީ. ލަދުވެތިތޯ، ހުތުރުތޯ، ހަޑިމުޑުދާރުތޯ. ރާއްޖޭގެ މިސްރާބެއް ނެތް،" ޔާމީން ވިދާޅުވިއެވެ.\nރައީސް އަބްދުﷲ ޔާމީން ޕީޕީއެމް މޯލްޑިވްސް ޕޮލިސް ސާވިސް + އެމްއެންޑީއެފް އިދިކޮޅު ފަރާތްތައް އަބްދުﷲ ޝަމާލް މުހައްމަދު ހަމީދު


REPORT: Rakkaatheri kameh neiy, hadhaane goi husvanee! | Mihaaru\nސޯޝަލް މީޑިއާ އެކްޓިވިސްޓް ޔާމީން ރަޝީދު ރޭ މަރާލާފައި އޮތް ސަރަހައްދު އިއްޔެ ފުލުހުން ބަންދުކޮށްފައި.- ފޮޓޯ: ހުސެން ވަހީދު/ މިހާރު\n24 އެޕްރީލް 2017 - 08:51 33 comments\nމަޝްހޫރު ބްލޮގަރު ޔާމީން ރަޝީދު، ރަހުމް ކުޑަ ގޮތަކަށް ވަޅިން ހަމަލާދީ މަރާލާފައި އޮއްވާ ފެނުނު ހަބަރު އިވުމުން ބިރުން ގައިން ހީބިހި ނެގި އެވެ. ރޭގަނޑު ދަންވަރު ގެ އަށް ވަންނަނިކޮށް އަނިޔާވެރި ގޮތަކަށް އޭނާ މަރާލަން ޖެހޭ ސަބަބެއް ނުވިސްނެ އެވެ. ސުވާލަކީ ސަލާމަތާއި ރައްކާތެރިކަން އޮތީ ކާކަށް ހެއްޔެވެ؟ މި ސުވާލު އެންމެން ވެސް ދަނީ އުފައްދަމުންނެވެ.\nޔާމީންގެ މަރަށް ފަހު އަމިއްލަ ސަލާމަތާއި ރައްކާތެރިކަމާ މެދު ގިނަ ބަޔަކު ދަނީ އެކި ފޯރަމްތަކުގައި ސުވާލު އުފައްދަމުންނެވެ. އެއް ބަޔަކު ބުނަނީ ފުލުހުން ފެއިލްވެއްޖެ ކަމަށެވެ. އޭނާ މަރާލާނެ ކަމުގެ އިންޒާރު ދިނުމުން ފުލުހުންނަށް އެ މައްސަލަ އެތައް ފަހަރަކު ހުށަހެޅި ކަމަށް އޭނާ ޓުވީޓްކޮށްފައި އެބަހުއްޓެވެ. އެކަމަށް ފުލުހުން އަޅާ ނުލާ ކަމަށް ވެސް ބުނެފައިވެ އެވެ. އެކަމަކު ފުލުހުން އެކަމަށް އެއްބަހެއް ނުވެ އެވެ.\n"ފުލުހުން ކުރަމުން ދިޔަ މަސައްކަތްތައް ޔާމީނަށް އަޕްޑޭޓް ވެސް ދެމުން އައީ،" ޝިފާން ވިދާޅުވި އެވެ. ޔާމީނަށް އިންޒާރު ދޭ ކަމަށް ތުހުމަތު ކުރެވިގެން ފުލުހުން ސުވާލުކުރި މީހުން ހައްޔަރުކުރި ކަމެއް ނުވަތަ ނޫން ކަމެއް ޝިފާން ވިދާޅެއް ނުވެ އެވެ.\nޔާމީން މަރާލާނެ ކަމަށް ތަކުރާރުކޮށް އިންޒާރު ދިން އިރު އެކަމާ "އަޅާނުލި އިރު" އެފަދަ އެހެން އިންޒާރުގެ މައްސަލަތައް ފުލުހުން ހާއްސަ އިސްކަމެއް ދީގެން ތަހުގީގު ކޮށްފައިވާކަން އެނގެ އެވެ. އެ ގޮތުން ހައި ކޯޓުގެ ފަނޑިޔާރު ޝުޖާއު އުސްމާނަށް މަރުގެ އިންޒާރު ދިން ކަމަށް ބުނެ މީހަކު ހައްޔަރުކޮށް އޭނާ ވަނީ ޖަލުގައި ބަންދުކޮށްފަ އެވެ.\nއޭގެ އިތުރުން ސޯޝަލް މީޑިއާ އެކްޓިވިސްޓެއް ކަމަށްވާ އަހުމަދު އަޝްރަފް (ޝުމްބާގޮންގް) ބަންދު ކޮށްފައި ބަހައްޓާފައި ހުންނަތާ އަހަރަކަށް ވުރެ ގިނަ ދުވަސްވެއްޖެ އެވެ. ސޯޝަލް މީޑިއާ އެކްޓިވިސްޓެއް ކަމަށްވާ (ޝައްމޫން ޖަލީލު) ލޫކަސް ޖަލީލަށް ވެސް ތަކުރާރުކޮށް މަރުގެ އިންޒާރު އެތައް ފަހަރަކު ދީގެން ފުލުހުންނަށް ހުށަހެޅުމުން ވެސް ވީގޮތެއް ނޭނގެ އެވެ. އެކަމަކު އެންމެ ފަހުން ޓްވީޓްކޮށްގެން ހައްޔަރުކޮށް 45 ދުވަހު ބަންދުގައި ބެހެއްޓީ ލޫކަސް އެވެ.\nފުލުހުންނަށް ވަނީ ކޮން ކަމެއް؟\nމީހެއްގެ ފުރާނެ އެ ދުއްވާލީ އެއްވެސް ޖެހިލުމެއް ނެތި އެވެ. ޔާމީނަށް ދީފައިވާ ހަމަލާ އަށް ބަލާއިރު އެއީ އެންމެ މީހަކު ކޮށްފައިވާ ކަމެއް ކަމަކަށް ނުބެލެވެ އެވެ. އޭނާ އަށް އެ ހަމަލާ ދިން މީހުން ހޯދެން ވާނެ އެވެ. އޭނާގެ މަރަށް ފަހު ފުލުހުން ނެރުނު ނޫސްބަޔާނެއްގައި ބުނެފައި ވަނީ ފުލުހުންނަށް ލިބިފައިވާ ހުރިހާ ވަސީލަތެއް ބޭނުންކޮށްގެން އެ މައްސަލަ ތަހުގީގުކުރާނެ ކަމަށެވެ. އެ މިންވަރުން ނުފުދޭކަން ސޯޝަލް މީޑީއާގައި ގާނޫނީ ވަކީލުންނާއި އާއްމުން ފާޅުކޮށްފައިވާ ޝުއޫރުތަކަށް ބެލުމުން އެނގެ އެވެ.\nޔާމީންގެ މަރާ އެކު ފުލުހުން ނެރުނު ބަޔާނާ ގުޅިގެން އާއްމުން ކެކިގަތެވެ. އެއް ބަޔަކު ބުނީ އެފަދަ ހަމަލާތައް ދީ މީހެއްގެ ފުރާނަ ދުއްވާލަން ޖެހިލުން ނުވަނީ އެ ބަޔަކު ހޯދަން ފުލުހުންނަށް ފަސޭހަ ކަމަކަށް ނުވާތީ ކަމަށެވެ.\n"ޔާމީނަށް ތަކުރާރުކޮށް މަރުގެ އިންޒާރު ދެމުން ދިޔަ އިރު ފުލުހުން އަޅައެެއްނުލާ. އެކަމަކު އޭނާ މަރާލީމަ ތިމަންނަމެންގެ އަތުގައި ހުރި ހުރިހާ ވަސީލަތެއް ބޭނުންކޮށްގެން ތަހުގީގުކުރާނެ ކަމަށް ބުންޏަސް އިތުބާރެއް ނުކުރެވޭ. ފުލުހުން ދުވަނީ ހަމައެކަނި ސިޔާސީ މީހުން ފަހާ. ގަތުލު ކުރަމުންދާ މުޖުރިމުން ނުހޯދޭ،" ފުލުހުންގެ ބަޔާނަށް ރައްދުދެމުން ޓްވިޓާގައި އާއްމުންގެ މީހަކު ބުނެފައިވެ އެވެ.\nހައިކޯޓުގައި އޮތް މައްސަލައަކަށްފަހު ގާނޫނީ ވަކީލު ސުއޫދު (މ) އިއްޔެ ކޯޓުން ނުކުމެވަޑައިގަންނަވަނީ.\nމަޝްހޫރު ގާނޫނީ ވަކީލު ހުސްނުއް ސުއޫދު ވެސް ވަނީ ޕޮލިސް ކޮމިޝަނަރަށް ބަހުގެ ހަމަލާތަކެއް ދެއްވައިފަ އެވެ. ޔާމީން ކުރިން ކޮށްފައިވާ ޓްވީޓަކާ އެކު ސުއޫދު ކުރެއްވި ޕޯސްޓެއްގައި އޭނާ ވަނީ ކޮމިޝަނަރު އިސްތިއުފާ ދެއްވުމަށް ގޮވާލައްވައިފަ އެވެ. އަދި ކޮމިޝަނަރަކީ މޮނިއުމެންޓެއް ކަމަށް ވެސް ސުއޫދު ބުނެފައިވެ އެވެ.\nސުއޫދު ވިދާޅުވެފައި ވަނީ ޔާމީނަށް ދިން މަރުގެ އިންޒާރުދިންކަން ރިޕޯޓްކުރި ކަމަށެވެ. އެކަމަކު އެކަމާ ދެކޮޅަށް ފިޔަވަޅު އެޅުމުގައި ފުލުހުން ވަނީ ފެއިލްވެފައި ކަމަށް އޭނާ ވިދާޅުވެފައިވެ އެވެ.\n"މިއަދު އޭނާ އެވަނީ މަރާލާފައި. މިކަމުގެ ފުރިހަމަ ޒިންމާ ފުލުހުން ނަގަން ޖެހޭނެ،" ސުއޫދު ވިދާޅުވެފައިވެ އެވެ.\nޔާމީން ވަނީ 2014 ވަނަ އަހަރުން ފެށިގެން އެކި ފަހަރުމަތިން އޭނާ އަށް މަރުގެ އިންޒާރު ދިން މައްސަލަތަކެއް ފުލުހުންނަށް ހުށަހަޅައިފަ އެވެ. އޭނާ ކޮށްފައިވާ ޓްވީޓްތަކުގައި އެކަމަށް ފުލުހުން އަޅާނުލާ ކަމަށް އެތައް ފަހަރަކު ބުނެފައިވެ އެވެ. އަދި ދައްކާފައިވާ ޓެކްސް ފައިސާ އަނބުރާ ދިނުމަށް ވެސް ހިތްހަމަނުޖެހިގެން ބުނެފައިވެ އެވެ.\nއަނިޔާވެރި ގޮތަކަށް ޔާމީން މަރާލިއިރު އޭނާގެ އެންމެ ގާތް އެކުވެރިޔާ ކުރީގެ މިނިވަން ނޫހުގެ ނޫސްވެރިޔާ އަހުމަދު ރިލުވާން ގެއްލުނުތާ ތިން އަހަރުވާން އަންނަ އިރު، އެކަމުގެ ހަގީގަތެއް ފުލުހުންނަށް މިހާތަނަށް ހޯދިފައެއް ނުވެ އެވެ. މިއަދު ޔާމީން މަރާލުމާ ގުޅިގެން އެތައް ބަޔަކު ބުނެފައި ވަނީ ރިލުވާނަށް ވީގޮތެއް ނުހޯދުނު ބަޔަކަށް މިހާރު އެއްވެސް އިތުބާރެއް ނެތް ކަމަށެވެ.\n"ރިލުވާން ގެއްލުމުން އެކަން ބަލައިދިނުމަށް މި ގައުމުގައި ޓަކި ނުޖަހާ އެންމެ މުއައްސަސާއެއް ވެސް ނެތް. އެކަމަކު މިހާތަނަށް އައިއިރު އޭނާ އަށް ވީގޮތެއް އެނގޭ އެއްވެސް ބަޔަކު ނެތް. ފުލުހުންނަކަށް ވެސް ނޭނގެ. މިއީ އަޖައިބެއް ކަހަލަ ގައުމެއް،" ހިތްހަމަނުޖެހިފައި ހުރި އާއްމުންގެ މީހަކު ބުނެފައިވެ އެވެ.\nބިރުން ހަދާނެ ގޮތެއް ނޭނގެ\nއަނިޔާވެރި ގޮތްގޮތަށް މީހުން މަރަމުންދާތީ އާއްމުންގެ ގިނަ ބަޔަކު ވަނީ ބިރުން ހަދާނެ ގޮތް ހުސްވެފަ އެވެ. މާލޭގެ އެކި ސަރަހައްދުގައި ފުލުހުންގެ ކެމެރާތަކާއި އާއްމުންގެ ކެމެރާތައް ހަރުކޮށްފައި ހުރި ނަމަވެސް އެ އަށް ވެސް ފިލައިގެން މީހުން ހިންގާ ޖަރީމާތައް ދަނީ އިތުރުވަމުންނެވެ. މިފަދަ ޖަރީމާތައް ހުއްޓުވުމަށް ފުލުހުން ނުކުޅެދިފައިވާ ކަމަށް އެތައް ބަޔަކު ގަބޫލުކުރެ އެވެ.\nޔާމީން މަރާލާފައި އޮތްވައި ފެނުނު ގެކައިރީގައި ފުލުހުން އިއްޔެ ފޯރިމަރަނީ. ފޮޓޯ: ހުސެއިން ވަހީދު /މިހާރު\nމާލެ އާއި އަތޮޅުތަކުގައި ހިންގާފައިވާ މަރުގެ ބޮޑެތި ގިނަ މައްސަލަތަކުގެ އަސްލު ހަގީގަތް ހޯދިފައެއްނުވެ އެވެ. ތުހުމަތަށް އެތައް ބަޔަކު ހައްޔަރުކުރި ނަމަވެސް ހެއްކެއް ނެތް ކަމަށް ބުނެ އެތައް ބަޔަކު ވަނީ ކޯޓުން ދޫކޮށްލައިފަ އެވެ. އެކަމުގެ ހަގީގަތެއް ވެސް ނޭނގެ އެވެ. ހެކި ހުރި ނަމަވެސް ގަސްދުގައި ހެކި ނެތް ކަމަށް ނިންމަނީ ކަމަށް ވެސް ބައެއް މީހުން ތުހުމަތުކުރެ އެވެ.\nޔާމީން މަރާލިތާ އެއް ދުވަސް ވީއިރު މިހާތަނަށް ތަހުގީގަށް ބަޔަކު ހައްޔަރުކުރި ކަމެއް ނޭނގެ އެވެ. އަދި އެކަމަކު ތުހުމަތުކުރަނީ ކޮން ބަޔަކަށް ކަމެއް ވެސް ނޭނގެ އެވެ.\nއިޖުތިމާއީ، ސިޔާސީ ދާއިރާގެ އިތުރުން ދީނީ ހައްދުފަހަނައެޅުމާ ދެކޮޅަށް ލިޔަމުން ދިޔަ ލިޔުންތެރިޔާ މަރާލުމުން ގިނަ ބަޔަކު ތިބީ އަދިވެސް ޝޮކެއްގަ އެވެ. ގަބޫލުކުރަން ދަތިވެފަ އެވެ. އެ މަރުގެ ހަގީގަތް ހޯދާ، އިންސާފުގެ ކުރިމައްޗަށް ގާތިލުން ގެނެވޭނެތޯ ނުވަތަ ނޫންތޯ މިއީ އާންމުންގެ މެދުގައި އޮތް ސުވާލެވެ.\nއިތުރު ލިޔުންތައް ފުލުހުން ކްރިމިނަލް ކޯޓް ޝުހާދު މަރާލުން މީހުން މެރުން ޝީރީން މަރާލުން ޝިފާންގެ މަރު ޔާމީން ރަޝީދު މަރާލުން ކުށްކުރުން


މަޤާމު: ޖަރނަލިސްޓް ގްރޭޑް 1\nމަހަކު -/6900 ރުފިޔާ\nމަޤާމާއި ގުޅޭ ދާއިރާއިން ޑިޕޮލޮމާއެއް އޮތުން، ނުވަތަ ޖީސީއީ އޭލެވެލް އިމްތިޙާނުން މަދުވެގެން4މާއްދާއިން ފާސްވެފައިވުމާއި، މަޤާމާ ގުޅޭ ދާއިރާއިން 1 އަހަރުދުވަހުގެ ތަޖުރިބާ ލިބިފައިވުން ނުވަތަ ޖީސީއީ އޯލެވެލް އިމްތިޙާނުން6މާއްދާއިން ފާސްވެފައިވުމާއެކު، މަޤާމާ ގުޅޭ ދާއިރާއިން 1 އަހަރުދުވަހުގެ ތަޖުރިބާ ލިބިފައިވުން ނުވަތަ ދާއިރާއިން6އަހަރު ދުވަހުގެ ތަޖުރިބާ ލިބިފައިވުން.\nޕަބްލިކް ސަރވިސް މީޑިއާގެ ޤާނޫނަށާއި، ސިޔާސަތުތަކަށާއި، ކޯޕަރޭޝަނުން މުވައްޒަފުންނަށް އަންގާ އެންގުންތަކަށް ފުރިހަމައަށް ތަބާވެ ބޯލެނބުން.\nރޭޑިއޯއާއި، ޓީވީއާއި، އޮންލައިނާއި، ނިއު މީޑިއާގެ އެކިއެކި ޕްލެޓްފޯމްތަކަށް ޚަބަރާއި ރިޕޯޓްހަދައި ހުށަހެޅުމާއި، ވީޑިއޯ/އޯޑިއޯ/ފޮޓޯ އަދި ބޭނުންކުރާ އެހެނިހެން މެޓީރިއަލް އެޑިޓްކުރުމާއި، އެ މަސައްކަތުގައި އެހީތެރިވެދިނުން.\nއޮންކެމެރާ ސްޓޭންޑަޕްސް ހެދުން، އިވެންޓްތައް ރޭޑިއޯއަށާއި ޓީވީއަށް ލައިވްކުރުން.\nކަރަންޓް އެފެއާޒް ޕްރޮގްރާމްތައް އުފައްދައި ހުށަހަޅާދިނުން ނުވަތަ މިކަންކަން ކުރުމަށް އެހީތެރިވެދިނުން.\nނިއުސް ޑޮކިއުމެންޓްރީ އުފެއްދުން ނުވަތަ އުފެއްދުމަށް އެހީތެރިވެދިނުން.\nދިވެހި ރައްޔިތުންނަށް ދުވަހުން ދުވަހަށް ފޯރުވައިދޭ ޚަބަރާއި މަޢުލޫމާތު އެންމެ ހަލުވިކޮށް އެންމެ އަވަސްމިނުގައި ގެނެސްދިނުމާއި، އެ ގެނެސްދޭ ކޮންޓެންޓަކީ (ވީޑިއޯ/އޯޑިއޯ/ޓެކްސްޓް އަދި އެހެނިހެން ވަސީލަތްތައް) އޯޑިއަންސް ހިތްހަމަޖެހޭފަދަ ކޮލިޓީއެއް ހުރި އެއްޗެއްސަށް ހެދުމަށް ގަދައަޅައި މަސައްކަތްކުރުން.\nރޭޑިއޯއާއި ޓީވީން ޚަބަރު ޕްރެޒެންޓްކުރުން.\nރޭޑިއޯ/ޓީވީ ޕްރޮގްރާމްތައް ޕްރޮޑިއުސްކުރުން ނުވަތަ އެހީތެރިވެދިނުން.\nނިއުސްވަރދީ އިވެންޓްތަކުގެ މަޢުލޫމާތު އެއްކޮށް ދިރާސާކުރުމާއި، ނިއުސް ފޯރަމަށް ޚަބަރު ޕްރޮސްޕެކްޓްސް ލުން.\nމީގެ އިތުރުން، އިސްވެ ބަޔާންކުރެވުނު ކަންތައްތަކުގެ ތެރޭގައި ނުހިމެނުނުނަމަވެސް، ދިމާވާ ޙާލަތަކާ ގުޅިގެން ނުވަތަ ޚާއްޞަ ޙާލަތްތަކާ ގުޅިގެން ނިއުސް ޑައިރެކްޓަރ އަންގަވާ އެހެނިހެން ކަންކަން ކުރުން.\nއިތުރުގަޑީގެ މަސައްކަތްކުރާނަމަ، ހަމަޖެހިފައިވާ އުޞޫލުން އިތުރުގަޑީގެ ފައިސާ ދެވޭނެއެވެ.\nމި މަޤާމުތަކަށް މީހުން ހޮވުމާބެހޭ އިތުރު މަޢުލޫމާތު:\nވަޒީފާއަށް އެދޭކަމުގެ ސިޓީއާއި، ވަޒީފާއަށް އެދޭ ފަރާތަށް ލިބިފައިވާ ތަޢުލީމާއި ތަމްރީން ދެނެގަތުމަށް ބޭނުންވާ ލިޔުންތައް (މޯލްޑިވްސް ކޮލިފިކޭޝަންސް އޮތޯރިޓީން ފެންވަރު ބަލައި، ސެޓްފިކެޓެއްނަމަ ތައްގަނޑު ޖަހާފައިވާ ލިޔުމުގެ ކޮޕީ)\nމި މަޤާމަށް އެދޭ ފަރާތްތަކުން، 2015 ނޮވެންބަރު 10 ވަނަ ދުވަހުގެ 15:00 ގެ ކުރިން މި ކުންޏަށް (ޕަބްލިކް ސަރވިސް މީޑިއާ / ރޭޑިޔޯ ބިލްޑިންގ، މ. އަމީނީމަގު) ވަޒީފާއަށް އެދޭ ލިއުންތައް ހުށަހެޅުން އެދެމެވެ.\nޕަބްލިޝްކުރި ތާރީޚު: 05 ނޮވެންބަރު 2015\nސުންގަޑި: 10 ނޮވެންބަރު 2015 1500


މޫސުން ގޯސްވުމުގެ ސަބަބުން ނަގިލި ކަހާލައި ގަލަކަށް އެރި ސަފާރީއަކަށް އެމްއެންޑީއެފް ސެންޓްރަލް އޭރިއާއިން އެހީތެރިކަން ފޯރުކޮށްދީފި\n04 ޖޫން 2019 13:18\nމޫސުން ގޯސްވެ، ކަނޑު ގަދަވުމުގެ ސަބަބުން، މ.ނާލާފުށީ ފަޅުތެރޭގައި އަޅާފައި އޮތް "ކަރޕެޑިއަމް" ނަމަކަށް ކިޔާ ސަފާރީއެއްގެ ނަގިލި ކަހާލައި ގަލަކަށް އެރުމާ ގުޅިގެން އެ ސަފާރީއަށް އެމްއެންޑީއެފް ސެންޓްރަލް އޭރިއާ ކޯސްޓްގާޑު ސްކޮޑްރަންއިން އެހީތެރިކަން ފޯރުކޮށްދީފިއެވެ.\nމި ހާދިސާގެ މަޢުލޫމާތު އެމްއެންޑީއެފް ކޯސްޓްގާޑު މެރިޓައިމް ރެސްކިޔު ކޯޑިނޭޝަން ސެންޓަރަށް ލިބިފައިވަނީ މިއަދު ހެނދުނު 06:19 ހާއިރުއެވެ. މި ހާދިސާގެ ރިޕޯޓް ލިބުމާ ގުޅިގެން އެމްއެންޑީއެފް ސެންޓްރަލް އޭރިއާ މ.މުލީ ޕޯސްޓްގައި ޤާއިމްވެފައިތިބި ކޯސްޓްގާޑު ސްކޮޑްރަންގެ ސިފައިން ވަނީ ހަރަކާތްތެރިވެފައެވެ. އަދި، އެ ސަރަޙައްދަށް ދިޔަ ކޯސްޓްގާޑުގެ ސްކޮޑްރަންގެ ޑައިވަރުންގެ އެހީތެރިކަމާއެކު، ސަފާރީގެ ވެރިފަރާތާ ގުޅިގެން ކުރި މަސައްކަތުން އެ ސަފާރީގެ ވަށައިގެން ހަން ބައްދައި، ދިޔަވަރު ބޮޑުވުމުން، ސަފާރީ ފުންކުރެވިފައިވަނީ މިއަދު ހެނދުނު 09:40 ހާއިރުއެވެ.\nމި ހާދިސާ ހިނގިއިރު، 17 ފަތުރުވެރިންގެ އިތުރުން، 13 ފަޅުވެރިން އެ ސަފާރީގައި ތިއްބެވެ. ފަޅުވެރިންގެ ގޮތުގައި 8 ދިވެހިންނާއި5ބިދޭސީން ހިމެނެއެވެ. މި ހާދިސާއާ ގުޅިގެން އެއްވެސް މީހަކަށް ގެއްލުން ލިބިފައިވާ ކަމުގެ މަޢުލޫމާތެއް ލިބިފައެއް ނުވެއެވެ.


Thamreen program ah fahu 227 vakeelun huvaakohfi | Mihaaru\nތަމްރީން ޕްރޮގްރާމަށް ފަހު 227 ވަކީލުން ހުވާކޮށްފި\n17 އޮކްޓޯބަރ 2020 - 23:166comments\nބާ ކައުންސިލުން ކުރިއަށް ގެންދިޔަ ތަމްރީން ޕްރޮގްރާމް ފުރިހަމަކުރުމަށް ފަހު 227 ވަކީލުން މިއަދު ހުވާކޮށްފި އެވެ.\nއޮންލައިންކޮށް ބޭއްވި ރަސްމިއްޔާތެއްގައި އާ ވަކީލުންނަށް ހުވާ ލައިދެއްވީ ހައި ކޯޓުގެ ފަނޑިޔާރު މުހައްމަދު ނިޔާޒެވެ.\nމިއަދުގެ ރަސްމިއްޔާތުގައި ބައިވެރިވެވަޑައިގެން ވާހަކަ ދައްކަވަމުން އުއްތަމަ ފަނޑިޔާރު އަހުމަދު މުއުތަސިމް އަދުނާން ވަނީ ހަމައެކަނި މާލީ މަންފާއެއް ހޯދުމަށް ކުރާ މަސައްކަތެއްގެ ގޮތުގައި ގާނޫނީ ވަކީލުކަން ނުކުރުމަށް ނަސޭހަތްތެރިވެވަޑައިގެންފަ އެވެ. އަދި އެގޮތަށް އެކަން ކުރާނަމަ ދާއިރާގައި ކުރިމަތިވާނީ ނާކާމިޔާބީއާ ކަމަށް ވެސް އެމަނިކުފާނު ވިދާޅުވި އެވެ.\nއުއްތަމަފަނޑިޔާރު ވިދާޅުވީ ގާނޫނީ ވަކީލުންނަކީ ވަރަށް ޒިންމާދާރު މަސައްކަތެއް ކުރަން ޖެހޭ ބައެއް ކަމަށާއި އެހެންވީމާ ކޮންމެ ދުވަހަކު ވެސް އާ ކަންތައްތަކެއް ދަސްކޮށް އާ ތަޖުރިބާތަކެއް ކުރަން ޖެހޭނެ ކަމަށެވެ. އަދި ވަކީލުން ކުރާ މަސައްކަތަކީ ގިނަ ބައެއްގެ މަސްލަހަތާ ގުޅިފައިވާ ކަމަކަށް ވާތީ އަބަދުވެސް ދިރާސާކޮށް އިލްމު އިތުރުކުރުމަށް މަސައްކަތްކުރަން ވެސް ނަސޭހަތްތެރިވެވަޑައިގެންނެވި އެވެ.\nއެމެރިކާގެ ފުރަތަމަ ރައީސް ޖޯޖް ވޮޝިންޓަންގެ ވަސިއްޔަތް ތައްޔާރުކުރެއްވި އިރު ގާނޫނީ ވަކީލެއްގެ ލަފާ ހޯއްދަވަން ބޭނުންވެވަޑަނުގެންނެވި ހާދިސާއިން މިސާލު ނަންގަވައި ވިދާޅުވީ ގާނޫނީ ވަކީލުންނަކީ ގިނަ ބައެއްގެ ނުރުހުން އަބަދު ވެސް އަމާޒުވާނެ ބައެއްކަން ހަނދާނުގައި ބަހައްޓަން ޖެހޭ ކަމަށެވެ.\nމިއަދު ހުވާކުރި ވަކީލުންނަކީ ގާނޫނީ ފަންނުގެ ގާނޫނަށް ގެނައި އިސްލާހަށް ފަހު ބާ ކައުންސިލުން ބޭއްވި ހާއްސަ ތަމްރީން ފުރިހަމަ ކުރި މީހުންނެވެ.\nގާނޫނީ ފަންނުގެ ގާނޫނު ބުނާގޮތުން ބާ އިމްތިހާން ފުރިހަމަކުރުމުން ނޫނީ ގާނޫނީ ވަކީލު ކަމުގެ ހުއްދައެއް ނުލިބެ އެވެ. ނަމަވެސް އިމްތިހާނަށް ގިނަ ދުވަސްތަކެއް ވަމުންދާތީ ގާނޫނު އިސްލާހުކޮށް ނިންމީ ބާ ކައުންސިލުން ކުރިއަށް ގެންދާ ވަކި ތަމްރީނެއް ފުރިހަމަ ކުރުމަށްފަހު ހުއްދަ ދިނުމަށެވެ.\nއެގޮތުން މިއަދު ހުވާކޮށްފައި ވަނީ ބާ ކައުންސިލުން އިންތިޒާމްކޮށް ކުރިއަށްގެންދިޔަ ތަމްރީން ޕްރޮގްރާމުގައި ބައިވެރިވި 323 ބައިވެރިންގެ ތެރެއިން ތަމްރީން ފުރިހަމަ ކުރި 277 މީހުންނެވެ.\nއިތުރު ލިޔުންތައް ވަކީލުން އަހުމަދު މުއުތަސިމް އަދުނާން (އުއްތަމަ ފަނޑިޔާރު) ބާ ކައުންސިލް\nމާލީ ފައިދާއަށް ގާނޫނީ ދާއިރާއަށް ވަނުމަކީ ގޯސްކަމެއް


ފްލައިޓެއް ހައިޖެކް ކުރާނެކަމަށް ބުނެގެން ހައްޔަރުކުރި މީހާ ދޫކޮށްލައިފި | Sandhaanu\nފްލައިޓެއް ހައިޖެކް ކުރާނެކަމަށް ބުނެގެން ހައްޔަރުކުރި މީހާ ދޫކޮށްލައިފި\nމޯލްޑިވިއަންގެ ފްލައިޓެއް ހައިޖެކް ކުރާނެކަމަށް ބުނެ އިންޒާރުދިނުމާ ގުޅިގެން ހައްޔަރުކުރި މީހާ ދޫކޮށްލައިފިއެވެ.\nއެ މީހާ ހައްޔަރުކުރީ ފުވައްމުލަކުން މާލެ އަންނަން އޮތް މޯލްޑިވިއަންގެ ފްލައިޓެއް ހައިޖެކް ކުރާނެ ކަމަށް ބުނެ އިންޒާރު ދިން މައްސަލައަކާ ގުޅިގެން ކޯޓް އަމުރެއްގެ ދަށުން ބުރާސްފަތި ދުވަހުއެވެ.\nމި މައްސަލައިގައި ހައްޔަރުކޮށްފައިވަނީ 34 އަހަރުގެ ދިވެހި ފިރިހެނަކު ކަމަށް ވެސް ފުލުހުން މައުލޫމާތު ދެއެވެ.\nއެމީހާގެ ބަންދާމެދު ގޮތެއް ނިންމަން ފުވައްމުލަކު މެޖިސްޓްރޭޓް ކޯޓަށް އިއްޔެ ހާޒިރުކުރުމުން ޝަރުތުތަކަކާއި އެކު އޭނާ ވަނީ ދޫކޮށްލާފައެވެ.\nފްލައިޓެއް ހައިޖެކް ކުރާނެ ކަމުގެ އިންޒާރު ދިނުމަކީ ވަރަށް ސީރިއަށް މައްސަލަތަކެއްގެ ގޮތުގައި ހުރިހާ ގައުމަކުންވެސް ބަލާ މައްސަލަތަކެވެ.


SunOnline: Majilis Raees, Ghaazee akah gamaarekey vidhaalhuvumun kanboduvun!\nމަޖިލިސް ރައީސް، ގާޒީއަކަށް ގަމާރެކޭ ވިދާޅުވުމުން ކަންބޮޑުވުން!\nކުރީގެ ނައިބު ރައީސް އަހުމަދު އަދީބު އަބްދުލްޣަފޫރު މިނިވަންވީ، އޭނާގެ މައްސަލަ ބެއްލެވި ގާޒީ އިސްމާއިލް ރަޝީދުގެ "ގަމާރުކަމުން" ކަމަށް ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވުމުން ބާ ކައުންސިލްގެ ރައީސް، މައުމޫން ހަމީދު ކަންބޮޑުވުން ފާޅުކުރައްވައިފިއެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި އަދީބުގެ މައްޗަށް އުފުލާފައިވާ ހަތް ދައުވާއެއް ކްރިމިނަލް ކޯޓުން ބޭރުކޮށްލުމުގައި ނުފޫޒާއި ކޮރަޕްޝަން ހިމެނޭކަމަށް ތުހުމަތުކޮށް އެ މައްސަލަ ބެލުމަށް ސަރުކާރަށް ގޮވާލައި ވަނީ ކުއްލި މައްސަލައެއް ހުށަހަޅައިފައެވެ. މައްސަލަ ހުށަހެޅުއްވީ ހެންވޭރު ހުޅަނގު ދާއިރާގެ މެންބަރު އަދި އެމްޑީޕީގެ ޗެއާޕާސަން ހަސަން ލަތީފް އެވެ.\nއެ ނިންމެވުމާ ގުޅިގެން އިއްޔެ ނޫސްވެރިންގެ ބައްދަލުވުމުގައި ޕްރޮސެކިއުޓާ ޖެނެރަލް ހުސެއިން ޝަމީމް ވަނީ ގާޒީ އިސްމާއިލް ރަޝީދަށް ވަރަށް ބޮޑަށް ފާޑުވިދާޅުވެފައެވެ. އަދި އޭނާ އެ ނިންމެވުން ނިންމެވީ ހުށަނާޅާ މައުލޫމާތުތަކެއްގެ މައްޗަށް ބިނާކޮށް، އަމިއްލައަށް ފެންނަ ފެނުމަކަށް ކަމަށް ވިދާޅުވެ، އޭނާގެ މައްސަލަ ޖުޑީޝަލް ސާވިސް ކޮމިޝަނަށް ހުށަހަޅާނެ ކަމަށްވެސް ޝަމީމް ވިދާޅުވިއެވެ.\nޕީޖީ ޝަމީމް ވެސް ފާހަގަކުރެއްވި ނުކުތާތައް ފާހަގަކުރައްވައި، މެމްބަރު ހަސަން ލަތީފް ވަނީ މަައްސަލަ ބެއްލެވި ގާޒީގެ ގާބިލުކަމާމެދު ސުވާލުއުފައްދަވައިފައެވެ.\nހަސަން ލަތީފުގެ ވާހަކައާ ގުޅިގެން މަޖިލިސް ރައީސް ވިދާޅުވީ މުޅި މައްސަލަ ހިނގައި ދިޔައީ ގާޒީގެ "ގަމާރުކަމުން" ކަމަށެވެ.\n"ވިދާޅުވެދެއްވައިފި ގާނޫނުލްއުގޫބާތުގެ އިޖުރާއަތުތަކާއި އަދި އެހެންވެސް އެތައް އިޖުރާއަތުތަކެއް، އެއިން އެއްވެސް އިޖުރާއަތަކަށް ބެއްލެވުމުގެ ގާބިލުކަމެއް އިއްޒަތްތެރި ފަނޑިޔާރުގެ ކިބައިގައި ނެތިއްޔޭ، ނުވަތަ ގަމާރުކަން އިންތިހާއީއޭ،" މަޖިލިސް ރައީސް ވިދާޅުވިއެވެ.\nމަޖިލިސް ރައީސް ވިދާޅުވީ މައްސަލައިގެ ބަހުސްގައި މިފަދަ މައްސަލައެއް ރޯމާދުވާލު ހިނގާނީ ގާބިލުކަމުންތޯ ނުވަތަ ގަމާރުކަމުންތޯ ވިސްނާލުން ރަނގަޅު ކަމަށެވެ.\nއަދި ގަމާރުކަމުން ހިނގި ކަމެއް ނޫން ކަމަށް ބެލެވޭ ނަމަ ދައުލަތުގެ އެހެން އިދާރާތަކަށް މި ބާވަތުގެ މުއާމަލާތެއް ހިންގާފައިވޭތޯ ނުވަތަ ނޫންތޯ އެއީ މަޖިލީހަށް ލިބެންޖެހޭ މައުލޫމާތު ކަމަށެވެ. އަދި އެ މައުލޫމާތު ދައުލަތުގެ އިދާރާތަކުގައި އެއްވެސް މިންވަރަކަށް ހުރިނަމަ އެ މައުލޫމާތު ކަމާބެހޭ ފަރާތްތަކަށް ފޯރުކޮށްދީފައިވޭތޯ ވެސް ބަލަން ޖެހޭނެ ކަމަށެވެ.\nރައްޔިތުންގެ މަޖިލީހުގެ ރައީސް، ގާޒީއަކަށް ނިސްބަތްކުރައްވައި އެފަދަ އިބާރާތެއް ބޭނުންކުރެއްވުމުން ބާ ކައުންސިލްގެ ރައީސް ވަނީ ކަންބޮޑުވުން ފާޅުކުރައްވައިފައެވެ.\nމަޖިލިސް ރައީސްގެ ވާހަކަތަކާ ގުޅިގެން މައުމޫން ހަމީދު ކުރެއްވި ޓުވީޓެއްގައި ވިދާޅުވީ ކޯޓެއްގެ ގާޒީއަކާ ގުޅޭގޮތުން އެފަދަ ވާހަކަތަކެއް ދެއްކުމަކީ މަޖިލިސް ރައީސްގެ މަގާމުގެ އަގުވެއްޓިގެންދާ ފަދަ ކަމެއް ކަމަށެވެ.\nއަދި ގާނޫނީ ފަންނުގެ ދާއިރާގައި ހިމެނިވަޑައިގަންނަވާ ބޭފުޅަކަށް އަމާޒުކޮށް ވިދާޅުވި ދަށުދަރަޖައިގެ، ބަލައިނުގަނެވޭ ވާހަކަތައް މިއަދުގެ ޔައުމިއްޔާގައި ނުހިމެނުމަށް މަޖިލިސް ރައީސްގެ ކިބައިން ވަނީ އެދިވަޑައިގެންފައެވެ.\nމިއަދުގެ ޖަލްސާގެ ޔައުމިއްޔާ މިހާރު އާންމު ކޮށްފައިިވާއިރު، އެ ހުރިހާ ވާހަކައެއް ވެސް ޔައުމިއްޔާގައި ވަނީ ހިމަނާފައެވެ.\nމިހާރު ގާޒީ އިސްމާއިލް ރަޝީދުގެ މައްސަލަ ވަނީ ޖޭއެސްސީއަށް ހުށަހަޅާފައެވެ. ޖޭއެސްސީއިން މިއަދު ނެރުނު ބަޔާނެއްގައި ބުނި ގޮތުގައި އިސްމާއިލް ރަޝީދާ ދެކޮޅަށް ހުށަހެޅި މައްސަލައަކީ އަދީބުގެ ހަތް ދައުވާގެ މައްސަލައިގައި، އޭނާ، ފަނޑިޔާރުންގެ ގާނޫނާއި ފަނޑިޔާރުން އަމަލުކުރަން ޖެހޭ ސުލޫކީ މިންގަޑާ ހިލާފަށް އަމަލުކޮށްފައިވާ ކަމަށް ބުނެ ހުށަހެޅި މައްސަލައެކެވެ.\nޖޭއެސްސީއިން ބުނީ އެ މައްސަލަ ބަލަން ނިންމައި، އެކަމަށް ތަހުގީގު ކޮމިޓީއެއް އެކުލަވާލާފައިވާ ކަމަށެވެ.\nއަދީބުގެ މައްޗަށް އިއްވި ހަތް ދައުވާއަކީ އިއުތިރާފުވާން ޝަރުތުކޮށް ލުއިކޮށް އިއްވި ހަތް ދައުވާއެކެވެ. އެއީ ހިޔާނާތްތެރިވުމުގައި ބައިވެރިވުމުގެ ދެ ދައުވާއާއި، މަގާމުގެ ނުފޫޒު ބޭނުންކޮށްގެން ނާޖާއިޒު ފައިދާއެއް ހޯދައިދިނުމުގެ ދެ ދައުވާއާއި، މަނީ ލޯންޑަރިންގެ ދެ ދައުވާއާއި ރަސްމީ ހައިސިއްޔަތު ނަހަމަގޮތުގައި ބޭނުންކުރުމުގެ ދައުވާއެކެވެ.\nއެ ދައުވާތައް ބާތިލު ކުރަން ކްރިމިނަލް ކޯޓުން ނިންމި ނިންމުން ހައިކޯޓުން އިސްތިއުނާފު ކުރަން ޕީޖީ އޮފީހުން މިއަދު ވަނީ ހުށަަހަޅައިފައެވެ.\nގާނޫނުއަސާސީގެ ދަށުން ހަދަންޖެހޭ 78 ގާނޫނެއް ނުހެދި\nގާނޫނުއަސާސީ ބަދަލުކުުރުން ކުޅިވަރަކަށް ނުހެދޭނެ!


އެމްޖޭއެސްގެ ދަރިވަރުންގެ ނެޓްބޯޅަ މުބާރާތް ނިންމާލައިފި – Mikal News\nއެމްޖޭއެސް ނެޓްބޯޅަ މުބާރާތް 2021.\nމުހައްމަދު ޖަމާލުއްދީން ސްކޫލް (އެމްޖޭއެސް)ގެ ދަރިވަރުންގެ ނެޓްބޯޅަ މުބާރާތް ފޯރިއާއެކު ނިންމާލައިފިއެވެ. މިމުބާރާތް ބާއްވާފައި ވަނީ އެސްކޫލުގެ ޕްރައިމަރީ ގްރޭޑްގެ ކްލާސްތަކުގެ މެދުގައެވެ. އެގޮތުން މިފަހަރުގެ މުބާރާތް ބާއްވާފައި ވަނީ ގްރޭޑް 1-6 ގެ ދަރިވަރުންނަށެވެ.\nފާއިތުވި ހަފުތާތެރޭގައި ކުރިޔަށްގެންދިޔަ މި ނެޓްބޯޅަ މުބާރާތުގައި ކޮންމެ ގްރޭޑަކުން ވެސް އެ ގްރޭޑެއްގައި ހިމެނޭ ކްލާސްތަކުން ވާދަކޮށްފައި ވެއެވެ. އަދި ކޮންމެ ގްރޭޑަކުން ވެސް ޗެމްޕިއަންކަން ހޯދި ކްލާހަސް ޓްރޮފީ ދީފައިވެއެވެ.\nއެނެމް މޮޅު7ކުޅުންތެރިން – އެމްޖޭއެސް\nގްރޭޑް5އަދި ގްރޭޑް6އިން އެންމެ މޮޅު7ކުޅުންތެރިން ހޮވައި އެކުދިންނަށް ޓްރޮފީއާއި ސެޓްފިކެޓް ދީފައި ވެއެވެ.\nމިމުބާރާތާތުގައި ގްރޭޑް4އިން ދަށުން ބައިވެރިވި ކޮންމެ ދަރިވަރަކަށް ވެސް މެޑެލެއް ދީފައި ވެއެވެ. ދަށް ގްރޭޑްތަކުގައި ކުޅިވަރުން ކުޅުން ބާއްވާނީ ވާދަވެރި ގޮތަށްވުރެ ބޮޑަށް އުފާލާއި މަޖާ މާހައުލެއްގައި ކުޅެން ފުރުސަތު ހޯދައިދީ އަދި ކުޅެން ހިތްވަރުދިނުމުގެ ގޮތުންނެވެ.\nގްރޭޑް5ގެ ޗެމްޕިއަން 5ސީ ކްލާސް\nމި މުބާރާތަށް މެޑެލް ހަދިޔާކޮށްދީފައި ވަނީ ހަސަން މުތީއު ކަމަށް މައުލޫމާތު ލިބިފައި ވެއެވެ.\nގްރޭޑް 1 ބީ ދަރިވަރުން\nގުޅުންހުރި މައުލޫތައް:ނެޓްބޯޅަ, އެމްޖޭއެސް


Manchester City aai Arsenal ehvaru, Chelsea balivejje | Mihaaru\nސިޓީގެ ސްޓޯންސް (ވ) ކައިރިން ޕެލަސްގެ ޒަހާ ބޯޅަ ހިފައިގެންދަނީ.-- ފޮޓޯ: އޭއެފްޕީ\n19 ޖެނުއަރީ 2020 - 09:16\nއަމިއްލަ ދަނޑުގައި ސިޓީ ކުޅުނު މެޗުން ކްރިސްޓަލް ޕެލަސްއާ އެއްވަރުވީ 2-2 އިންނެވެ. އާސެނަލުން ލީޑުނަގާފައިވަނިކޮށް ޝެފީލްޑް ޔުނައިޓެޑުން އެއްވަރުކުރީ 1-1 އިންނެވެ. އަދި ރަށުން ބޭރުގައި ޗެލްސީ ކުޅުނު މެޗުން ބަލިވީ ނިއުކާސަލް ޔުނައިޓެޑް އަތުން 1-0 އިންނެވެ.\nސިޓީ އަށް މޮޅުނުވެވުމުން މިރޭ ކުޅޭ މެޗުން މެންޗެސްޓާ ޔުނައިޓެޑް ބަލިކޮށް ލީގުގެ އެއް ވަނައިގައި 16 ޕޮއިންޓުގެ ލީޑެއް ނަގަން ލިވަޕޫލަށް ވަނީ ފުރުސަތު ލިބިފަ އެވެ. ލިވަޕޫލް މި ވަގުތު އެއް ވަނައިގައި އޮތީ 21 މެޗުން 61 ޕޮއިންޓާ އެކު އެވެ. ދެ ވަަނައިގައި ސިޓީ އޮތީ 23 މެޗުން 48 ޕޮއިންޓް ހަމަކޮށްގެންނެވެ. ތިން ވަނައިގައި ލެސްޓާ ސިޓީ އޮތީ 22 މެޗުން 45 ޕޮއިންޓް ހޯދައިގެންނެވެ.\nސިޓީގެ ކޯޗު ޕެޕް ގާޑިއޯލާގެ 49 ވަނަ އުފަން ދުވަހުގައި ރޭ ކުޅުނު މެޗުގައި ފުރަތަމަ ލަނޑު ޖެހީ ކްރިސްޓަލް ޕެލަސް އިންނެވެ. މި ގޯލު އެ ޓީމަށް މެޗުގެ ފުރަތަމަ ހާފުގައި ކާމިޔާބުކޮށްދިނީ އެވަޓަންގެ ލޯން އެއްބަަސްވުމެއްގެ ދަށުން ޕެލަސް އަށް ކުޅެމުން އަންނަ ތުރުކީގެ ފޯވާޑް ޗެންކް ޓޮސުން އެވެ. މެޗުގެ ފަހު ވަގުތު ފަސް މިނިޓް ތެރޭ ސާޖިއޯ އަގުއޭރޯ ވަނީ ދެ ގޯލު ޖަހައި ސިޓީ ކޮޅަށް ނަތީޖާ އަނބުރާލައިފަ އެވެ. ސިޓީ މޮޅުވާންދަނިކޮށް ޕެލަސް އިން ވަނީ އިތުރު ވަގުތުގައި ނަތީޖާ ހަަމަހަމަކޮށްފަ އެވެ. އަރިމަތިން ޕެލަސްގެ ވިލްފްރިއެޑް ޒަހާ ނެގި ހުރަސް ސިޓީގެ ފެނާންޑީިނިއޯ ދިފާއުކުރަން އުޅުމުގެ ތެރޭގައި އޭނާ ފައިގައި ޖެހިފައި ބޯޅަ އަމާޒުވީ ގޯލުގެ ކަނަށެވެ.\nމެޗަށް ފަހު ސިޓީގެ ކޯޗު ގާޑިއޯލާ ބުނީ މި ވަގުތު ލީގުގެ ތާވަލަށް ބަލާއިރު އެއް ވަނައިގައި އޮތް ލިވަޕޫލްގެ ވާހަކަ ދެއްކުމަށް ވުރެ ސިޓީން ކުރަން ޖެހޭ ކަމަކީ އަމިއްލަ ބާރުގައި މެޗުތަކުން މޮޅުވުން ކަމަށެވެ.\nނިއުކާސަލްގެ މެކްސިމައިން (ވ) ކައިރިން ޗެލްސީގެ ޖޯޖީނިއޯ ބޯޅަ ކޮންޓްރޯލް ކުރަނީ. -- ފޮޓޯ: އޭއެފްޕީ\nސަސްޕެންޝަނުގެ ސަބަބުން އާސެނަލުން އެ ޓީމުގެ ކެޕްޓަން ކެޕްޓަން ޕިއޭ އެމެރިކް އޮބާމަޔަން ނުލައި ކުޅުނު މެޗުގެ ފުރަތަމަ ހާފުގައި އެ ޓީމަށް ލީޑުނަގައިދިނީ ޒުވާން ފޯވާޑް ގަބްރިއެލް މާޓިނެލީ އެވެ. މި ސީޒަނުގައި ރަނގަޅު ނަތީޖާތަކެއް ނެރެމުން އަންނަ ޝެފީލްޑަށް މެޗު ނިމެން ހަތް މިނިޓަށް ވެފައި ހުއްޓައި އެއްވަރުކޮށްދިނީ ޖޯން ފްލެކް އެވެ.\nމެޗުގެ އިތުރު ވަގުތުގައި އިސާކް ހޭޑަން ޖެހި ގޯލުން ނިއުކާސަލުން ޗެލްސީ ބަލިކުރިއިރު، މި މެޗުގައި ލަނޑު ޖަހަން ޗެލްސީގެ ފޯވާޑް ޓެމީ އަބްރަހަމް އަށް ރަނގަޅު ފުރުސަތުތަކެއް ލިބި ވަނީ ބޭކާރުވެފަ އެވެ. އަބްރަހަމް ޖެހި ބޯޅައެއް ވަނީ ގޯލުގެ ހުރަސްދަނޑި އަށް ވެސް އަމާޒުވެފަ އެވެ.\nހޯސޭ މޮރީނިއޯގެ ކޯޗުކަމުގައި ކުޅޭ ޓޮޓެންހަމް ވަނީ ރޭ ކުޅުނު މެޗުން ރަށުންބޭރުގައި ވަޓްފޯޑާ އެއްވަރުވެފަ އެވެ. މި މެޗުގައި ވަޓްފޯޑްގެ ޓްރޯއި ޑީނޭ އަތުން ޕެނަލްޓީއެއް ބޭކާރުވިއިރު، ޓޮޓެންހަމްގެ އެރިކް ލަމޭލާ ޖެހި ބޯޅައެއް ގޯލުގެ ރޮނގުމަތިން ވަޓްފޯޑް ކުޅުންތެރިން ވަނީ ސަލާމަތްކޮށްފަ އެވެ.\nލީގުގައި ރޭ ކުޅުނު އެހެން މެޗުތަކުގެ ނަތީޖާ އަށް ބަލާއިރު ވުލްވްސް އިން ވަނީ ފަހަތުން އަރައި 3-2 އިން ސައުތެމްޓަން ބަލިކޮށްފަ އެވެ. އެވަޓަން އާއި ވެސްޓް ހޭމް 1-1 އިން އެއްވަރުވިއިރު، ބްރައިޓަން އާއި އެސްޓަން ވިލާ ކުޅުނު މެޗު ވެސް ނިމުނީ 1-1 އިންނެވެ. އަދި ނޯވިޗުން ވަނީ މެޗުގެ ބޮޑުބައި އެއް ކުޅުންތެރިޔަކު މަދުކޮށް ކުޅުނު ބޯންމައުތު 1-0 އިން ބަލިކޮށްފަ އެވެ.\nމެންޗެސްޓާ ސިޓީ އާސެނަލް ޗެލްސީ ޓޮޓެންހަމް އިންގްލިޝް ޕްރިމިއާ ލީގް


BREAKING NEWS: Raees Nasheed Ge Ithuru Surgeries Thakeh Kuran Dhanee Thahyaaru Vamun - ADK - Vaguthu\nރައްޔިތުން މަޖިލީހުގެ ރައީސް މުހައްމަދު ނަޝީދަށް ލިބިފައިވާ ޒަޚަމްތަކާއި ގުޅިގެން އިތުރު ސާޖަރީތަކެއް ކުރަން ޖެހޭ ކަމަށް އޭޑީކޭ ހޮސްޕިޓަލުން ވިދާޅުވެއްޖެއެވެ.\nއޭޑީކޭ ހޮސްޕިޓަލުން ވިދާޅުވީ ޑޮކްޓަރުންގެ ހާއްސަ ޓީމަކުން ދަނީ މި ވަގުތަށް އެންމެ މުހިންމު ސާޖަރީތައް ވެސް ހަދަމުން ކަމަށެވެ.\nއިނގިރޭސިވިލާތުގެ ފަތުރުވެރިޔާ އަށް ވެސް ފުރާނައަށް ނުރައްކާވާވަރުގެ އަނިޔާއެއް ލިބިފައެއް ނުވެއެވެ. ދެން އަނިޔާވި ދިވެހި މީހާއަށް ލިބުނު އަނިޔާތަކުގެ ތަފްސީލެއް އަދި ނުލިބެއެވެ.\nރައީސް ނަޝީދަށް އަމާޒުކޮށް ދިން ހަމަލާ އާއި ގުޅޭ ގޮތުން އަދި އެއްވެސް އިދާރާއަކުން މައުލޫމާތު ހާމައެއް ނުކުރެއެވެ. ނަމަވެސް މަންޒަރުދުއް ބައެއް މީހުން ބުނާ ގޮތުގައި ހަމަލާ ދިނީ ސައިކަލެއްގައި ހަރުކޮށްފައި ހުރި އެއްޗެއް ގޮއްވާލައިގެންނެވެ.\nމެއި 7, 2021 02:04\nމެއި 7, 2021 04:19\nޢަވަހައް އިނގެ ރޭސިވިލާތަށްފޮނުވާލާ\nގެއްލުނު ތާއީދު އަނބުރާ ހޯދުމަށް\nމެއި 7, 2021 16:42


Sita kulhen Kareena edhunee 12 crore rupees ah | Mihaaru\n"ސީތާ" ކުޅެން ކަރީނާގެ އަގަކީ 12 ކްރޯޑް ރުޕީސް\nކަރީނާ އާންމުކޮށް ފިލްމެއް ކުޅެދެނީ 6-8 ކްރޯޑް ރުޕީސް އަށް\n08 ޖޫން 2021 - 06:19\nމި އަހަރުގެ ކުރީކޮޅު އިއުލާންކުރި ބޮޑު ފިލްމު "ސީތާ: ދި އިންކަނޭޝަން" ކުޅެދޭން ބަތަލާ ކަރީނާ ކަޕޫރާ ވާހަކަ ދައްކަމުން އަންނަ އިރު، އެ ފިލްމުން އޭނާ 12 ކްރޯޑް ރުޕީސް (1.65 މިލިއަން ޑޮލަރު) ގެ ފީއަކަށް ޑިމާންޑްކޮށްފައިވާ ކަމަށް ރިޕޯޓްތައް ބުނެފި އެވެ.\nމީޑިއާތަކުން ބުނީ ޑިމާންޑް ކުރި އަގު ދޭންް ފިލްމުގެ ޓީމުން ތައްޔާރަށް އޮތް ނަމަ ކަރީނާ ފިލްމަށް އެއްބަސްވާން ނިންމާފައިވާ ކަމަށެވެ. އަނެއްކޮޅުން ފިލްމުގެ ޑައިރެކްޓަރު އަލޯލީކް ދެސާއީ ބޭނުން ވެސް ވަނީ ކަރީނާ ފިލްމަށް ގެންނާށެވެ.\nމީޑިއާތަކުން ކުރިން ބުނެފައިވާ ގޮތުގައި އިތުރު ބަތަލާއަކާ ދޭތެރޭ "ސީތާ" ގެ ޓީމުން ވިސްނާނީ އެއްވެސް ސަބަބަކާ ހުރެ ފިލްމަށް ކަރީނާ އެއްބަސްނުވެއްޖެ ކަމަށެވެ. އެގޮތުން އެފަދަ ހާލަތަކަށް ދާން ޖެހިއްޖެ ނަމަ ޒުވާން ބަތަލާ އާލިއާ ބަޓަކީ ދެވަނަ ހޮވުން ކަމަށް ނޫސްތަކުން ބުނެފައިވެ އެވެ.\nބޮލީވުޑް ހަންގާމާ އިން ބުނި ގޮތުގައި ކަރީނާ "ސީތާ" އިން 12 ކްރޯޑަށް ޑިމާންޑްކުރީ އެ ފިލްމަކީ ސީދާ އޭނާގެ ކެރެކްޓާ އަށް ބިނާކޮށްފައިވާ ފިލްމަކަށްވެފައި ފިލްމަށް ކުރަން ޖެހޭ މަސައްކަތް ވެސް ބޮޑުވާނެތީ އެވެ.\nޕްރަބާސްގެ "ބާހްބަލީ" އާއި ކަންގަނާ ރަނާވަތުގެ "މަނިކަރްނިކާ: ދި ކްއީން އފް ޖާންސީ" އަދި ރިލީޒްނުކުރާ ފިލްމު "ތަލައިވީ" ގެ ސްކްރީންޕްލޭ ލިޔުނު ކޭވީ ވިޖަޔެންދުރަ ޕްރަސާދުގެ ސްކްރިޕްޓަކަށް ހަދާ "ސީތާ" އަކީ އިންޑިއާގައި ހިންދޫންގެ ތެރޭގައި ކިޔައި އުޅޭ ހުރާފި ވާހަކަ "ރާމާޔަން" ގައި ހިމެނޭ އަންހެން ޝަހުސިއްޔަތު ސީތާ އަށް ބިނާކޮށް ހަދާ ފިލްމެކެވެ.\nމީގެ ފަސްޓްލުކް ޕޯސްޓަރު ވެސް ފެބްރުއަރީ މަހުގެ ތެރޭގައި ދައްކައިލި އިރު، "ސީތާ" ގެ ޓީމުން އޮތީ ކަރީނާ ނިންމާ ގޮތެއްގެ މައްޗަށް ބިނާކޮށް ފިލްމުގެ މަސައްކަތް ފަށާށެވެ. ފެބްރުއަރީގައި ދެވަނަ ދަރިފުޅު ވިހޭ ފަހުން އޭނާ އަދި ރަސްމީކޮށް އެއްވެސް ފިލްމަކަށް ސޮއެއްނުކުރެ އެވެ.\n"ސީތާ" ގެ ޓައިޓްލް ރޯލު ކުޅެން 12 ކްރޯޑްގެ ފީއަކަށް ޑިމާންޑްކުރި އިރު އެކްޓަރު ސައިފް އަލީ ޚާންގެ އަންހެނުން އާންމުކޮށް ފިލްމެއް ކުޅެދެނީ 6-8 ކްރޯޑް ރުޕީސްއަށެވެ. ހަންގާމާ އިން ބުނި ގޮތުގައި ކަރީނާ، 39، ހުށަހެޅި އަގާ މެދު ފިލްމުގެ ޓީމުން މިހާރު އަންނަނީ ސީރިއަސްކޮށް ވިސްނަމުންނެވެ. އަދި އެކަމާ މެދު ވަރަށް އަވަހަށް ގޮތެއް ނިންމައި އިއުލާންކުރާނެ އެވެ.\nރިޕޯޓްތައް ބުނާ ގޮތުން "ސީތާ" ގެ ރޯލެއް ރަންވީރު ސިންގް އަށް ވެސް ހުށަހަޅާފައިވެ އެވެ.\nKareena ah hushahelhi Sita ge role eh Ranvir ah\nކަރީނާގެ ކުރިއަށް އޮތް ފިލްމަކީ އާމިރު ޚާންގެ "ލާލް ސިންގް ޗައްޑާ" އެވެ. އޭގެ ޝޫޓިން އޭނާ ވަނީ މިދިޔަ އަހަރު ނިންމައިފަ އެވެ. އެކަމަކު އަދި ރިލީޒްކުރާނެ އިރެއް އިއުލާނެއް ނުކުރެ އެވެ.


De Gea genaumuge massakkaiy Real in fashaifi | Mihaaru\n29 މެއި 2017 - 11:172comments\nއުމުރުން 26 އަހަރުގެ ޑެހެއާ ގެންނަން ރެއާލުގެ ކޯޗު ޒިނެދިން ޒިދާން ވަނީ އެ ޓީމުގެ ރައީސް ފްލޮރެންޓީނޯ ޕެރޭޒް ކައިރީގައި އެދިފަ އެވެ. ރިޕޯޓްތައް ބުނާގޮތުން މިދިޔަ ހަފްތާގައި ރެއާލުގެ ރައީސް ޕެރޭޒް ވަނީ ޑެހެއާގެ އޭޖެންޓް ޖޯޖް މެންޑޭޒްއާ އެކު ބައްދަލުވުންތަކެއް ބާއްވައިފަ އެވެ.\nޑެހެއާ ޔުނައިޓެޑާ އެކު ހަދާފައިވާ އެއްބަސްވުމުގައިވާ ގޮތުން ޑެހެއާ ގަންނަން ބޭނުންވެއްޖެނަމަ 70 މިލިއަން ޕައުންޑް ދައްކައިގެން ކުޅުންތެރިއާއާ މަޝްވަރާތައް ފެށޭނެ އެވެ. ރެއާލުން ބޭނުންވަނީ ޑެހެއާ މެދުވެރިކޮށް އެ އަގު 50 މިިލިއަން ޕައުންޑަށް ކުޑަ ކުރުމަށެވެ.\nމީގެ ދެ އަހަރު ކުރިން ޑެހެއާ ރެއާލާ ގުޅުމާ ގާތަށް ދިޔަ އެވެ. އެހެން ނަމަވެސް ޓްރާންސްފާގެ ފަހު ދުވަހުގައި ނިންމަންޖެހޭ ކަންތައްތައް ލަސްވުމުގެ ސަބަބުން އެ ފަހަރު ޑެހެއާ އަށް މެޑްރިޑަށް ބަދަލުނުވެވުނެވެ.\nފާއިތުވި ހަތަރު ވަރަކަށް އަހަރު ޑެހެއާ ވަނީ ޔުނައިޓެޑުގައި ތަފާތު މޮޅު ކުޅުމެއް ދައްކައިފަ އެވެ. ޔުނައިޓެޑްގެ މޮޅު ކުޅުންތެރިއާގެ މަގާމު ވެސް ހޯދި އެވެ. މި ސީޒަނުގައި ވެސް ގިނަ މެޗުތަކުގައި ޔުނައިޓެޑް ސަލާމަތް ކޮށްދިނުމުގައި ޑެހެއާ މުހިއްމު ދައުރެއް އަދާކުރި އެވެ.\nމި ސީޒަނުގެ ފަހު މެޗުތަކުގައި ޔުނައިޓެޑް ގޯލު ބެލެހެއްޓީ އާޖެންޓީނާގެ ކީޕަރު ސާޖިއޯ ރޮމޭރޯ އެވެ. އަދި ޔޫރޮޕާ ލީގުގެ ފައިނަލުގައި ވެސް ކުޅުނީ ރޮމޭރޯ އެވެ. ފަހު މެޗުތަކުގައި ރޮމޭރޯ ދެއްކި ކުޅުމަށް ޔުނައިޓެޑްގެ ކޯޗު ހޮސޭ މޮރީނިއޯ ވަނީ ވަރަށް ބޮޑަށް ތައުރީފް ކޮށްފަ އެވެ.\nމޮރީނިއޯ އޭރު ބުނީ ރޮމޭރޯ އަށް އެ ޓީމުގައި މުސްތަގުބަލު އެބައޮތް ކަމަށާއި އޭގެ މާނަ އަކީ ޑެހެއާ އެ ކްލަބް ދޫކޮށްދަނީ ނޫން ކަމަށް ބުނެފަ އެވެ. އެއް ފެންވަރެއްގެ ދެ ކީޕަރެއް ހުރުމަކީ ކްލަބަކަށް ލިބޭނެ ވަރަށް ބޮޑު ނަސީބެއް ކަމަށް މޮރީނިއޯ ބުނެފައިވެ އެވެ.\nއިތުރު ލިޔުންތައް ރިއަލް މެޑްރިޑް ހޯޒޭ މޮރީނިއޯ ޑޭވިޑް ޑެހެއާ


މިފަހަރު އީދު ހަދިޔާ ގަންނަންވީ ނިއު އެޑިޝަނުން، ޖީބަށް ލުއިވެފަ ތަފާތު ވާނެ – Haftha\nMon, 10 August, 2020, 11:46 pm\nމިފަހަރު އީދު ހަދިޔާ ގަންނަންވީ ނިއު އެޑިޝަނުން، ޖީބަށް ލުއިވެފަ ތަފާތު ވާނެ\nއީދު ހަދިޔާ ދިނުމަކީ ދިވެހިންގެ ސަގާފީ އާދަކާދައިގެ ތެރޭގައި އޮންނަ ރީތި އާދައެކެވެ. އާއިލާގެ މެންބަރުން، ރައްޓެހި ރަހުމަތްތެރިން، ލޯބި ވެރިންނަށް ވެސް އީދު ހަދިޔާއެއްގެ ގޮތުގައި ކޮންމެވެސް އެއްޗެއް ދިނުމަކީ މިހާރުވެސް ގެންގުޅެމުން އަންނަ ޒަމާނީ ސަޅި ޓްރެންޑެކެވެ. ނަމަވެސް ޒަމާންތަކާއެކު އީދު ހަދިޔާއަށް ދެމުން އަންނަ އެއްޗިއްސަށް ވެސް މި އަންނަނީ ބަދަލު އަންނަމުންނެވެ.\nމިފަހަރު އީދު ހަދިޔާއެއް ހިޔާރު ކުރާނަމަ އެންމެ މަގުބޫލު އެއްޗަކަށްވާނީ މީރުވަސްދުވާ ސެންޓް، ބޮޑީ ސްޕްރޭފަދަ ހަށިގަނޑަށް އިތުރު ތާޒާކަމެއް އަރާމު އިހުސާސެއް ގެނެސްދޭ ފަދަ އުފެއްދުމެކެވެ. އެއީ ހަމަ ގައިމުވެސް އެންމެނަށް ވެސް ކަމުދާނެ އެއްޗެކެވެ. ނަމަވެސް ސެންޓެއް ހިޔާރުކުރާއިރު އެއީ ކޮލިޓީ ބްރޭންޑެޑް އެއްޗަކަށް ވާންވާނެ އެވެ.\nއެހެންވީމާ މިފަހަރު އެންމެ މަގުބޫލު އީދު ހަދިޔާއަކަށް ވާނީ ނިއު އެޑިޝަނުން ތައާރަފްކޮށް ވިއްކަމުން އަންނަ އީދު ހަދިޔާ ޕެކްތަކެވެ.\nބްރޭންޑެޑް ކޮސްމެޓިކްސް އަދި ޕާފިއުމް ވިޔަފާރީގައި ރާއްޖޭގައި އެންމެ ފާހަގަކޮށްލެވޭ ނިއު އެޑިޝަނުން ވަނީ އީދު ހަދިޔާ ޕެކް ގޮތުގައި ތަފާތު ޕްރޮޑަކްޓްތައް ހިމެނޭ ޕެކްތަކެއް ތައާރަފްކޮށްފަ އެވެ. ދެ ޖިންސަށް ހާއްސަކޮށް ނިއު އެޑިޝަނުން ތައާރަފްކޮށްފައިވާ ޕެކްތަކުގައި މަގުބޫލު ސެންޓްތަކުގެ މީރު ވަސް ވަނީ ހިމަނައިފަ އެވެ.\nނިއު އެޑިޝަނުން ބުނީ، މި ޕެކްތައް ތައްޔާރުކޮށްފައިވަނީ ކަސްޓަމަރުންގެ މެދުގައި އެންމެ މަގުބޫލު ހޮވުން ތައް ހިމަނައިގެން، ކަސްޓަމަރުންނަށް ޖީބަށް ލުއި، ތަފާތު އިހުސާސެއް މިއީދުގެ ތެރޭގައި ގެނެސް ދިނުމުގެ ގޮތުން ކަމަށެވެ. އެގޮތުން މިޕެކްތަކުގައި މަގުބޫލު ލެލީޑޯ، މެޖިކްގެ ވަސްތައް ވެސް ވަނީ ހިމަނައިފަ އެވެ. އަދި\nނިއު އެޑިޝަންގެ ފޭސްބުކްބޭޖާއި ވައިބާ ގުރޫޕްގައި އީދު ހަދިޔާ ޕެކުތަކުގެ ޗޮއިސްތައް ކަސްޓަމަރުންނަށް މިހާރު ފެންނަން ހުންނައިރު، އެ ޕެކްތައް ތައްޔާރުކޮށްފައިވަނީ ކަސްޓަމަރުންނަށް ބޮޑު ޑިސްކައުންޓެއް ލިބޭނެ އެކަށޭނަ އަގުތަކެއްގައިކަން ޚާއްޞަ ގޮތެއްގައި ނިއުއެޑިޝަނުން ހާމަކުރެއެވެ.\nމީގެ އިތުރުން ނިއު އެޑިޝަނުން ރާއްޖެއަށް ތައާރަފްކޮށްފައިވާ މަގުބޫލު ނޯޓް ޕްރޮޑަކްޓް ގިފްޓް ވައުޗާ ވެސް މިހާރު ލިބެން ހުންނާނެ އެވެ. ނޯޓް ގިފްޓް ވައުޗާގެ 300ރ، 500ރ އަދި 1000ރ ވަނީ ތައާރަފްކޮށްފަ އެވެ. މިއީ ވެސް އީދު ހަދިޔާއަކަށް ދޭން ހަމަ ސަޅި ހިޔާލެކެވެ.\nފާހަގަ: ނިއު އެޑިޝަން, ވިޔަފާރި


LIVE | Covid-19: Lui Libunas Adhi Nurahkaa! - Vaguthu\nކޮވިޑް-19 ޖެހިހެން ހޮސްޕިޓަލްތަކުގައި ފަރުވާދޭ އަދަދު 87 އަށް އަރައިފި..\nދެ ދުވަހުގެ މުއްދަތަކަށް ކޮވިޑް-19 ބަލި ޖެހުން ދުުރުކޮށްދޭ ކަމަށް ބުނާ ނޭސަލް ސްޕްރޭއެއް އުފައްދައިފި.\nCovid-19:2Dhuvas Vandhen Bali Jehun Dhurukohdhey Spray Eh Vikkan Fashaneehttps://t.co/tdKRDvkbTK\nމަސްމާރުކޭޓް ކުރިމަތީ ހުންނަ ތަރުކާރީ މާރުކޭޓުން މީހަކު ކޮވިޑް-19 އަށް ފައްސިވެއްޖެ.\nކޮވިޑް-19 އަށް ވެކްސިން ޖަހާފައި ވިޔަސް ކަރަންޓީން ވާން ޖެހޭ ކަން ނުވަތަ ނޫންކަން އެނގޭނީ ޖަހާ ވެކްސިންގެ ބާވަތަކުން ކަމަށް ހެލްތް އެމާޖެންސީ އޮޕަރޭޝަން ސެންޓަރ (އެޗްއީއޯސީން) ވިދާޅުވެއްޖެ.\nCovid-19 Gai Maruvegen Valhulaafaivaa Kamah Bunaa Meehaku9Dhuvas Fahun Geahhttps://t.co/NXKabM1s5g\nކޮވިޑް-19 ޖެހިގެން އެމެރިކާ އިން އިތުރު 1،844 މީހަކު މަރުވެއްޖެ.\nއއ. އުކުޅަހުގައި އެއް ގެއެއްގައި ކަރަންޓީން ވެގެން ތިބި ހަ މީހަކު ކޮވިޑް-19 އަށް ފައްސިވެއްޖެ\nއަނަންތަރާ ކިހާވަށް ރިސޯޓުން 31 މީހަކު އަދި ރެސިޑެންސް މޯލްޑިވްސް 15 މީހަކު ކޮވިޑް-19 އަށް ޕޮޒިޓިވްވެއްޖެ.\nކޮވިޑް-19 އިން ރައްކާތެރިވުމަށް ވެކްސިން ޖެހުމަށް މިހާތަނަށް 19،000 އަށް ވުރެ ގިނަ މީހުން ރަޖިސްޓްރީކޮށްފި.\nއިންޑިއާގެ އަންހެނަކަށް 31 ފަހަރަށް ކޮވިޑް-19 ޖެހިއްޖެ.\nMi Anhen Meehaa Ah Fas Mas Thereyga 31 Faharu Covid-19 Jehunu! https://t.co/MtdB9FfW7W\nރާއްޖޭގައިވެސް ކޮވިޑް-19 އިން އަރައިގަތުމަށް ގިނަ މަސައްކަތްތައް ދަނީ ކުރެވެމުންވެ. ރާއްޖެއިން މި ނުރައްކާތެރި ބަލިމަޑުކަން ފެނުނުތާ އެތައް ދުވަހެއް ފާއިތުވެގެންދިޔައިރު އަދިވެސް ހާލަތަށް ބަދަލެއް ނާދެއެވެ. އަދި އަދަދުތައް މަދުވުމަށްފަހު ފަހަކަށް އައިސް އަނެއްކާވެސް ބަލީގެ ނުރައްކާ ރާއްޖޭގައި ބޮޑުވަމުން އަންނަ މަންޒަރު ފެންނަމުން ދެއެވެ.\nCovid-19 Jehe Meehun Ithuru Vaathee Dr. Mohamed Ali Ge Naseyhatheh https://t.co/6QyFBvTl2R\nރާއްޖޭގައި ކޮވިޑް-19 އާއި ގުޅިގެން ރައްކާތެރިކަމުގެ ގިނަ ފިޔަވަޅުތައް އަޅާފައި ވީނަމަވެސް މިއިން ބައެއް ފިޔަވަޅުތަކަށް މިހާރު ވަނީ ބޮޑެތި ލުއިތަކެއް ދީފައެވެ. އަދި ފުރަބަންދު އުވާލިފަހުންވެސް އަމަލުކުރަމުންދާ ބައެއް އުސޫލުތަކަށް އިއްޔެވެސް ވަނީ އިތުރު ލުއިތަކެއް ދީފައެވެ. މިގޮތުން ސިނަމާތައް އަލުން ހުޅުވުމާއި ޓިއުޝަން ކްލާސްތައް އަދި ޤުރުއާން ކްލާސްތައް ހުޅުވުމުގެ ހުއްދަ ހެލްތް ޕްރޮޓެކްޝަން އެޖެންސީ (އެޗްޕީއޭ) އިން އިއްޔެ ވަނީ ދީފައެވެ.\nBREAKING: Cinema Thah Alun Hulhuvumuge Hudha Dheefi https://t.co/7o84MSgfOP\nBREAKING: Tuition Class Thakaai Quran Classthah Hulhuvan Huhdha Dheefihttps://t.co/amUlbPVdPh\nރާއްޖެ އިން މިހާތަނަށް ކޮވިޑް-19 އަށް 14,829 މީހަކު ފައްސިވި އިރު، މި ބަލި ޖެހިގެން މިހާތަނަށް 51 މީހަކު ވަނީ ނިޔާވެފައެވެ. އޭގެތެރޭގައި އިއްޔެ ނިޔާވި އުމުރުން 86 އަހަރުގެ ދިވެހި ފިރިހެނަކުވެސް ހިމެނެއެވެ.\nBREAKING: Covid-19 Jehigen Anehkkaaves Dhivessaku Niyaavejjehttps://t.co/BK0Q4fOk2n\nރާއްޖެއިން ކޮވިޑް-19 އަށް މިވަގުތު ފަރުވާ ދެމުން އަންނަނީ 1،086 މީހަކަށެވެ. އަދި އެޑްމިޓްކޮށްގެން ފަރުވާ ދެނީ 80 މީހަކަށެވެ. މި ބަލި ޖެހުނު 13،849 ވަނީ ރަނގަޅުވެފައެވެ. ރާއްޖޭގައި މި ބަލި ޖެހިގެން ރަނގަޅުވާ މީހުންގެ ރޭޓް އުޅެނީ 92.60 އިންސައްތައިގައެވެ.\nކޮވިޑް-19 ގެ ނުރައްކާތެރި ބަލިމަޑުކަމުގައި ދުނިޔޭގެ ހާލަތަށް ބަލާއިރު، ފެންނަނީ ނުރައްކާ ދުވަހެއް ދުވަހަކަށް އިތުރުވަމުން އަންނަ މަންޒަރެވެ. މިގޮތުން އިއްޔެ އެކަނިވެސް އިތުރު ބައިމިލިއަނަށްވުރެ ގިނަ މީހުންނަށް ދުނިޔެއިން މި ބަލި ޖެހި، ދިހަ ހާހަށްވުރެ ގިނަ މީހުން ބަލީގައި މަރުވެފައިވާކަމަށް ތަފާސްހިސާބުތަކުން ދައްކައެވެ.\nBREAKING: Covid-19: UK In Ithuru 1348 Meehaku Maruvejjehttps://t.co/VvgHVTjxd0\n— Vaguthu Online (@VaguthuOnline) January 23, 2021\nBREAKING: Covid-19 Jehigen Brazil In Ithuru 1,176 Maru https://t.co/D6sq1wmVKJ\nBREAKING| Covid-19: Mexico In Ithuru 1,470 Maru https://t.co/Go8Qjo8ybe\nމިގޮތުން ބައެއް ޤައުމުތަކުގެ ހާލަތު ކުރިޔަށްވުރެ ގޯސްވެ ނުރައްކާ ދެގުނަ ވެފައި ވާއިރު ދުނިޔެއިން މި ބައްޔަށް ފައްސިވީ މީހުންގެ އަދަދު މިހާރު އުޅެނީ 99 މިލިއަންގައެވެ. ކޮވިޑް-19 ގައި މަރުވި މީހުންގެ އަދަދު 2.13 ގައި އުޅޭއިރު މިހާތަނަށް ބަލިން ރަނގަޅުވީ 71 މިލިއަން މީހުންނެވެ.\nޖެނުއަރީ 25, 2021 07:17\nއަރައިގަތުމަށް އެއްކަމެއްވެސް ނުކުރޭ.. ބޮޑަށް ބަލި ފެތުރޭގޮތަށް ހުރިހާ ކަމެއްވެސް ކުރަނީ.. ފެތުރެން ފެށީ ސްކޫލުތަށް ހުޅުވީ، ޕާރކްތައް ހުޅުވީ .. 24 ގަޑިއިރު ބޭރުގަ އުޅެވޭ.. ދެން ކޮން އަރައިގަތުމެއް..


SunOnline: In'gireysi rayyithaku fathaafai Atlantic kandu huraskurumuge dhathureh fashaifi\nބެން ހޫޕަރ އެޓްލާންޓިކް ކަނޑުގައި ފަތަނީ\nއިނގިރޭސި ރައްޔިތަކު، ފަތާފައި އެޓްލާންޓިކް ކަނޑު ހުރަސްކުރުމުގެ ދަތުރެއް ފަށައިފި\n2 އަހަރު7މަސް ކުރިން - 08 ނޮވެމްބަރ 2016 0\nޑަކާރު (ނޮވެމްބަރު 8): ދުނިޔޭގެ އެންމެ ބޮޑު އެއް ކަނޑު ކަމަށްވާ އެޓްލާންޓިކް ކަނޑުގައި ފަތައިގެން އެ ކަނޑު ހުރަސްކުރުމުގެ މަސައްކަތް އިނގިރޭސިވިލާތުގެ ފެތުންތެރިއަކު ފަށައިފިއެވެ.\nއުމުރުން 38 އަހަރުގެ ބެންހޫޕަރ އެޓްލާންޓިކް ކަނޑު ހުރަސްކޮށް ބްރަޒީލްގެ އުތުރުގެ ގޮނޑުދޮށަށް ދިޔުމުގެ ދަތުރުފެށީ އެފްރިކާގެ ހުޅަނގުގެ ގައުމެއް ކަމަށްވާ ސެނެގޯލްގެ ގޮނޑުދޮށުންނެވެ. މި ދަތުރުގައި އެޓްލާންޓިކް ކަނޑު ހުރަސްކުރުމަށްޓަކައި ފަތާފައި ތިންހާސް ކިލޯމީޓަރު ކަޑައްތުކުރަން އޭނާއަށް ޖެހޭނެއެވެ. ފަތާފައި ބެންހޫޕަރ ކުރާ މި ދަތުރުގައި އޭނާއަށް އެހީތެރިވަނީ 10 ފަޅުވެރިން ހިމެނޭ ބޯޓެކެވެ.\nއެބޯޓުގައި ބެން ހޫޕަރ އަށާއި އޭނާގެ ދަތުރަށް އެހީތެރިވާ 10 މީހުންނަށް ބޭނުންވާ ކާބޯތަކެއްޗާއި ބޭހާއި އެނޫންވެސް އެމީހުންގެ ދިރިއުޅުމަށް ބޭނުންވާ އަސާސީތަކެތި ހުންނާނެއެވެ. ފަތާފައި އެޓްލާންޓިކް ކަނޑު ހުރަސްކުރެވޭނެ ކަމަށް ހޫޕަރ ލަފާކޮށްފައިވަނީ ފަސް މަސްދުވަހުގެ ތެރޭގައެވެ. އޭނާ ފަސް މަސްވަންދެން ދުވާލެއްގެ މައްޗަށް 8 ގަޑީއިރާއި 10 ގަޑީއިރު އެޓްލާންޓިކް ކަނޑުގައި ފަތާނެއެވެ. ދުވާލެއްގެ މައްޗަށް އެވްރެޖްކޮށް ފެތުމަށް ހޫޕަރ ކަނޑައަޅާފައިވަނީ 20 ކިލޯމީޓަރެވެ.\nދަތުރު ފެށުމުގެ ކުރިން ދިން ބަޔާނެއްގައި ހޫޕަރ ބުނީ ކަނޑުމަތިން ދިމާވެދާނެ ކަމަށްބެލެވޭ މިޔަރެއް ފަދަ އެއްޗެއްދެކެ އޭނާ ކުޑަކޮށްވެސް ބިރުނުގަންނަ ކަމަށާއި ބިރުގަންނަނީ އެކަނޑު ހުރަސްކުރާއިރު ކުރިމަތިވެދާނެ ތޫފާންތަކެއްގެ ސަބަބުން އޭނާވެސް އަދި އޭނާއަށް އެހީތެރިވާ ބޯޓުވެސް ޣަރަގުވެދާނެތީ ކަމުގައެވެ. ޚާއްސަކޮށް ތޫފާންގެ ވަގުތުގައި ގުގުރީގެ ހޮނުއެޅުންފަދަ ގުދްރަތީ ކާރިސާއަކާ ދިމާވެދާނެކަމުގެ ބިރު ބޮޑުކަމަށްވެސް ހޫޕަރ ބުންޏެވެ.\nހޫޕަރ ފަތާފައި އެޓްލާންޓިކް ކަނޑުގައި ކުރާ ދަތުރު ކަވަރ ކުރާނީ "ސުވިމް ދަ ބިގް ބުލޫ" ސައިޓުންނެވެ. އެސައިޓުން ހޫޕަރގެ ދަތުރުގެ ވީޑިޔޯ ފެންނާނެއެވެ. މިއީ ފަތާފައި އެޓްލާންޓިކް ކަނޑު ހުރަސްކުރުމަށް އިންސާނަކު ނުކުންނަ ފުރަތަމަ ފަހަރެވެ.\nމިދަތުރަށް ތައްޔާރުވުމުގެ ތަމްރީންތައް ހޫޕަރ ހަދަމުންގެންދާތާ ތިންއަހަރުވެއްޖެއެވެ. ތިންއަހަރުގެ ތަމްރީނަށްފަހު ބެންހޫޕަރ ދަތުރަށް މިނުކުތީ މިފަދަ ދަތުރަކަށް ބޭނުންވާ ޖިސްމާނީ އަދި ނަފްސާނީ ދުޅަހެޔޮކަމާއެކުގައި ކަމަށް އޭނާ ބުނެފައިވެއެވެ.\nބެން ހޫޕަރ އަކީ އިނގިރޭސި ފުލުހުންގެ ތެރޭގައި ކުރިން މަސައްކަތްކުރި މީހެކެވެ. (ބީބީސީ)\nބޭރު ކުޅިވަރު ސްވިމިން އިނގިރޭސިވިލާތް\nމެޗަށްފަހު ސްޓޭޑިއަމް "ސާފުކުރި" ޖަޕާނު ސަޕޯޓަރުންނަށް ތައުރީފް5ގަޑި9މިނެޓް ކުރިން\nނޭމާއަށް އަނެއްކާވެސް އަނިޔާވެއްޖެ!5ގަޑި 15 މިނެޓް ކުރިން\nސްޕެއިން ކޮޅަށް ހެޓްރިކް ހެދިފަހުން ރޮނާލްޑޯއާ ވާހަކައެއް ނުދައްކަން: އިސްކޯ5ގަޑި 28 މިނެޓް ކުރިން\nސަލާހާއެކު ކުޅުނު މިސްރަށް މާޔޫސްކަން، ރަޝިއާ ގަދަ 16އާ ދިމާލަށް 15 ގަޑި 42 މިނެޓް ކުރިން\nޕޮލެންޑް ބަލިކޮށް، ސެނެގާލްއަށް އުންމީދީ ފެށުމެއް! 18 ގަޑި3މިނެޓް ކުރިން


SUS Athun Libunu Molhaa Eku Maziya Thaavaluge Evvana Ah - Vaguthu\nސަސް އަތުން ލިބުނު މޮޅާއެކު މާޒިޔާ ތާވަލުގެ އެއްވަނައަށް\nސަސް އާއި މާޒިޔާ ބައްދަލުކުރި މެޗުގެ ތެރެއިން-- ފޮޓޯ: އެފްއޭއެމް\nސުޕަ ޔުނައިޓެޑް ސްޕޯޓްސް (ސަސް) އަތުން ލިބުނު މޮޅާއެކު ދިރާގު ދިވެހި ޕްރިމިއަރ ލީގުގެ ތާވަލުގެ އެއްވަނައަށް މާޒިޔާ ސްޕޯޓްސް އެންޑް ރެކްރިއޭޝަން ޖެހިލައިފިއެވެ.\nމާޒިޔާގެ އާ ކޯޗު ރިސްޓޯ ވިޑަކޮވިޗްގެ ކޯޗުކަމުގެ ދަށުން އެ ޓީމު ކުޅުނު ފުރަތަމަ މެޗު ކާމިޔާބުކޮށްފައި ވަނީ 3-0 ގެ ނަތީޖާއަކުންނެވެ.\nމި މެޗުގައި މާޒިޔާގެ ފަރާތުން މޮޅު ކުޅުމެއް ފެނިގެންގޮސްފައި ވެއެވެ. މާޒިޔާއިން މެޗުގެ ފުރަތަމަ ލަނޑު ޖަހާފައިވަނީ 17 ވަނަ މިނެޓުގައެވެ. މި ލަނޑު މުހައްމަދު އުމެއިރު ޖަހާފއިވަނީ ލިބުނު ހިލޭ ޖެހުމަކުންނެވެ. މި ލަނޑަށްފަހު ވެސް މާޒިޔާއަށް ރަނގަޅު ފުރުސަތުތަކެއް ލިބުނެވެ.\nމާޒިޔާއާއި ސަސް ބައްދަލުކުރި މެޗުގެ ތެރެއިން-- ފޮޓޯ: އެފްއޭއެމް\nމާޒިޔާގެ ދެވަނަ ލަނޑު ފުރަތަމަ ހާފުގެ 31 ވަނަ މިނެޓުގައި ކާމިޔާބުކޮށްފައިވަނީ އެ ޓީމުގެ ބިދޭސީ ކުޅުންތެރިޔާ ކޮނޭލިއަސް ސްޓެވާޓް(ކޯނޭ) އެވެ. އަދި ފުރަތަމަ ހާފު ނިމެން ދަނިކޮށް މާޒިޔާގެ ތިންވަނަ ލަނޑުވެސް ކާމިޔާބުކޮށްފައިވަނީ މި މެޗުގައި މޮޅު ކުޅުމެއް ދެެއްކި ކޯނޭ އެވެ.\nސަސް އަށްވެސް މި މެޗުގައި ލަނޑުޖަހާނެ ރަނގަޅު ފުރުސަތުތަކެއް ލިބިގެންދިޔަ އެވެ. އެގޮތުން އެ ޓީމުގެ ޑިފެންޑަރ އަހްމަދު އައިހަމް އަށް ލިބުނު ފުރުސަތު ފާހަގަކޮށްލެވެއެވެ.\nމި މޮޅާއެކު ތާވަލުގެ އެއްވަނައިގައި މާޒިޔާ އޮތީ ކުޅުނު ފަސް މެޗުން ލިބުނު 11 ޕޮއިންޓާއެކު އެވެ. ދެވަނައިގައި އޮތް ވެލެންސިއާ އަަށްވެސް ހަމަ މިއަދަދަށް ޕޮއިންޓް ލިބިފައިވެއެވެ. ވެލެންސިއާ ދެވަނައިގައި އޮތީ ލަނޑުގެ ތަފާތުންނެވެ. މި މެޗުން ބަލިވި ސަސް އޮތީ ތާވަލުގެ ފަސްވަނައިގައި ފަސް މެޗުން ހަ ޕޮއިންޓާއެކުއެވެ.


Ithuru 43 meehaku Covid-19 ah positive've, jumla adhadhu 1438 ah\nޖުމްލަ 1438 މީހަކު ވަނީ ޕޮޒިޓިވްވެފައި\nކ. މާލެ | 26 މެއި 2020 | އަންގާރަ 22:16 | 5,226\nރޭންޑަމް ސާމްޕަލް ނެގުމުގެ މަސައްކަތުގައި ހަރަކާތްތެރިވަނީ - ހެލްތު ޕްރޮޓެކްޝަން އެޖެންސީ\nއިތުރު 43 މީހަކު ކޮވިޑަ-19ށް ޕޮޒިޓިވްވެ، ޖުމްލަ އަދަދު 1438ށް އަރައިފި އެވެ.\nއަންގާރަ ދުވަހުގެ ރޭ ދަރުބާރުގޭގައި ގާއިމްކޮށްފައިވާ ނޭޝަނަލް އިމަރޖެންސީ އޮޕަރޭޝަން ސެންޓަރ (އެންއީއޯސީ) ގައި ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން ޓާސްކް ފޯހުގެ ތަރުޖަމާން މަބްރޫކް އަޒީޒް ވިދާޅުވީ، ހޯމަ ދުވަހުގެ ރޭ 10:00ން ފެށިގެެން 00:00އާއި ހަމަޔަށް 17 މީހަކު ކޮވިޑްް-19ށް ޕޮޒިޓިވް ވެފައިވާކަމުގެ ރިޕޯޓު ލިބިފައިވާކަމަށާއި، އަދި 00:00 ފެށިގެން އަންގާރަ ދުވަހުގެ ރޭ 10:00އާއި ހަޔަމަޔަށް، މިހާތަނަށް 26 ޕޮޒިޓިވް ކޭސް ފެނިފައިވާކަމަށެވެ. އެއާއި އެކު ޖުމްލަ 43 ކޭސް ފެނިފަައިވާކަމަށް މަބްރޫކް ވަނީ ވިދާޅުވެފަ އެވެ.\nކޭސްތަކާއި ގުޅޭ އިތުރު ތަފްސީލް ހިއްސާކުރަމުން މަބްރޫކް ވިދާޅުވީ، ހޯމަ ދުވަހުގެ ރޭ ބޭއްވި ނޫސްވެރިންގެ ބައްދަލުވުމާއި ހަމަޔަށް 24 ކޭސް އަދި ނޫސްވެރިންގެ ބައްދަލުވުމަށް ފަހު 17 ކޭސްއާއި އެކު ޖުމްލަ 41 ކޭސް ފެނިފައިވާކަމަށެވެ. ކޭސްތަކުގެ ތެރޭގައި ހިމެނެނީ9ދިވެއްސަކާއި، 32 ބިދޭސީއެއްކަމަށް މަބްރޫކް ވިދާޅުވި އެވެ.\nއަދި އޭގެ ތެރެއިން3ދިވެއްސަކީ އެކި އެކި ކްލަސްޓަރ ތަކުން ކޮންޓެކްޓްސްގެ ގޮތުގައި ފާހަގަކުރެވިފައިވާ ފަރާތްތަކެއްކަމަށާއި އަދި އިތުރު4މީހަކު ޕޮޒިޓިވްވެފައިވަނީ އެކްޓިވް ސަރވައިލަންސްގައި ހުރި ތަންތަނުން ނެގުނު ސާމްޕަލްތަކުން ކަމަށް އޭނާ ވިދާޅުވިއެވެ. އެއީ އެކި ހާލަތްތަކާއި ގުޅިގެން މޮނިޓަރިނގްއަށް ލެވިފައިވާ ތަންތަން ކަމަށް މަބްރޫކް ވިދާޅުވި އެވެ.\nބާކީ2ދިވެހިންނަކީ އެއްވެސް ކޭސްއަކާއި ގުޅުން ނެތް މީހަކު ފާހަގަ ކުރެވިފައިވާކަމަށް މަބްރޫކް ވަނީ ވިދާޅުވެފަ އެވެ. 32 ބިދޭސީން ފެނިފައިވާއިރު 30 ބިދޭސީންނަކީ ކޮންޓެއިންމަންޓް ސައިޓްތަކުން ފެނުނު ކޭސްތަކެއް ކަމަށާއި އަދި ޕޮޒިޓިވްވި މީހުންގެ ތެރެއިން އެއް ބިދޭސީއަކީ ތާޖުއްދީންއަށް އިތުރު ސިއްހީ ފަރުވާ ދިނުމަށް ގެންދެވިފައިވާ މީހެއްކަމަށެވެ. އަދި އެއް ބިދޭސީއަކު އެއްވެސް ޑައިރެކްޓް ކޮންޓެކްޓެއް ނެތި ޕޮޒިޓިވްވެފައިވާކަމަށް މަބްރޫކް ވިދާޅުވި އެވެ.\nއިތުރަށް ވާހަކަ ދައްކަވަމުން މަބްރޫކް ވިދާޅުވީ. ހޯމަ ދުވަހު ޕޮޒިޓިވްވި 41 ކޭސްގެ ތެރެއިން އުމުރުން ދުވަސްވީ އެކަކު ފާހަގަ ކުރެވިފައިވާކަމަށެވެ. އެއީ 65 އަހަރުގެ އަންހެނެއްކަމަށެވެ.\nޓެގް ޓީމުން ރާއްޖެ އިން ކޭސް ފެންނަން އެކަށީގެންވާ އަދަދެއްގެ ގޮތުގައި ނުވަތަ ބޭސް ލައިނެއްގެ ގޮތުގައި ކަނޑައަޅާފައިވަނީ ދުވާލެއްގެ 30-50 ދެމެދުގެ އަދަދެކެވެ. އަދި މިއީ މާލޭގެ އާބާދީގެ ނިސްބަތުން ދަށް އަދަދެއް ކަމަށް ސިއްހީ މާހިރުން ވަނީ ހާމަކޮށްފަ އެވެ.\nކޭސްތަކުގެ އަދަދު އިތުރުވާނަމަ މިހާރު ދޭން ނިންމާފައިވާ ލުއިތައް މާލޭ ސަރަހައްދުން ފެނުމަކީ ނާދިރު ކަމެކެވެ. ކޮވިޑް-19 ފެތުރުނަ ނުދިނުމުގެ ގޮތުން އެޅި ފިޔަވަޅުތަކަށް ލުއެއް ދޭނީ މާލޭގައި ބަލި ފެތުރޭ މިންވަރު ކޮންޓްރޯލް ކުރެވިފައިވާ ކަމަށް ކަނޑައެޅުމުން ކަމަށް ސަރުކާރުން ވަނީ ތަކުރާރުކޮށް ބުނެފަ އެވެ.


ސިލްސިލާ ވާހަކަ: ޒާރާ – ހަތާވީސްވަނަ ބައި – Dhuvas Online\nސިލްސިލާ ވާހަކަ: ޒާރާ – ހަތާވީސްވަނަ ބައި\n”އަހަރެން ގެއަށްދާން ބޭނުން….” ޒާރާގެ އަނގައިން އެ ޖުމްލަ ތަކުރާރުވިއެވެ. އިމްރާން ޒާރާއާ ނުހަނު ގާތަށް ޖެހިލިއެވެ. ޒާރާގެ މޫނުގައި ދެއަތުން ހިފަހައްޓާލިއެވެ. އެ މޫނަށް ވަރަށް ލޯބިން ބަލާލިއެވެ. ޒާރާއަށް ސިފަވެގެންދިޔައީ އާދިލް އޭނާގެ މޫނުގައި ހިފަހައްޓާލައިގެން އޭނާއާ އެހާ ގާތުގައި ހުރިކަމުގައެވެ. އޭނާގެ މޫނުގައި ހިފަހައްޓާލާފައި ދެ އަތަކީ އާދިލްގެ ދެއަތް ކަމުގައެވެ. ބޭއިޚްތިޔާރުގައި އިމްރާނުގެ އަތުގައި ޒާރާއަށް ހިފަހައްޓާލެވުނެވެ. އެ އަތަށް ފިއްތާ ބާރުކޮށްލެވުނެވެ. ޒާރާގެ ފިނިފިނި ދެއަތުން އިމްރާނުގެއަތުގައި ހިފަހައްޓާލުމަށް ފަހު ދެލޯމަރާލިއެވެ. އެއްވެސް ހިޔާލެއް ފިކުރެއްނެތްފަދައެވެ. އެ މައުސޫމު މޫނަށް ބަލަންހުރި އިމްރާންގެ ހިތް އަވަސްވާންފެށިއެވެ. ޒާރާ އެދިނީ ސިގްނަލެއްކަމުގައި އިމްރާނަށް ގަބޫލުކުރެވުނެވެ. މަޑުމަޑުން ޒާރާގެ ހަށިގަނޑު ގާތަށް ދަމާލާ، އޭނާގެ ތަނަވަސް މޭގާ ޒާރާގެ ނާޒުކު ހަށިގަނޑު ޖައްސާ ބާރުކޮށްލިއެވެ.\n” އަހަރެން ޒާރާދެކެ އަބަދުވެސް ލޯބިވާނަން….މީ ﷲ އަށްޓަކައި އަހަރެންބުނާތެދު….” ދެލޯމަރާލަމުން އިމްރާން ޒާރާގެ ނިތްކުރީގައި ބޮސްދިނެވެ. ޒާރާއަށް ތެޅިގަނެވުނެވެ. ގާތުގައި ހުރީ އާދިލް ނޫންކަން ޔަގީންވުމުން ދެއަތް ދަމައިގަނެވުނެވެ. ދެއަތުން އިމްރާން މޭގައިއަޅާ ދުރަށް ކޮއްޕާލެވުނެވެ. ޒާރާގެ މި ހަރަކާތުގެ ސަބަބުން އިމްރާނަށް ލިބުނީ ކުއްލި ސިހުމެކެވެ.\n”ކިހިނެއްވީ ޒަރާ…….” އިމްރާން ބަލަންހުރީ ޒާރާގެ މޫނަށެވެ.\n”ގެއަށް ދާން ބޭނުމީ….” އިމްރާންއާ ހަތަރުކަޅި ހަމަކުރަން ޒާރާ ބޭނުމެއް ނޫންކަހަލައެވެ. އިސްޖަހާލައިގެން އިނދެ ޒާރާ މަޑުމަޑުން ބުނެލިއެވެ.\n”ތިހެން ނުހަދާ ޒާރާ……. މަންމަ މެން ވަރަށް ދެރަވާނެ މިރޭ ޒާރާ ގެއަށް ދިޔައިމަ…..ހެނދުނު ގެންގޮސްދީފާނަން….އަހަރެން ބޭނުމެއް ނޫން މަންމަ މެން ދެރަވާވަރުގެ އެއްވެސް ކަމެއް ވިޔަދޭކަށް…..” އިމްރާން ޒާރާގެ ކުރިމަތީގައި ކުޑަކަކޫ ޖަހާލިއެވެ. އަދި ޒާރާގެ އުނގުމަތީގައި އޮތް ދެ އަތުގައި އިމްރާން ހިފާލިއެވެ. ޒާރާ ކުއްލިއަކަށް އަތްދަމައިގަތެވެ. އިމްރާންގެ މޫނަށް ބަލާލިއެވެ. އެ ބެލުމުގައި ވަނީ ނަފުރަތުގެ އަސަރުކަން ފުރަތަމަ ފަހަރަށް އިމްރާނަށް އިހްސާސް ކުރެވުނެވެ.\n”އެހެންމީހުންވެސް ދެރަވޭ…..އެހެންމީހުންގެވެސް ….” ޒާރާ ޖުމްލަ ފުރިހަމައެއް ނުކުރިއެވެ. ބުނަން އުޅުނު ވާހަކަ ހިފަހައްޓާލިއެވެ. ދުލުކުރިއަށް އައިވެސް މެއެވެ. އެހެންނަމަވެސް ބޭރުވިޔަކަ ނުދެއެވެ.\n”އެހެންމީހުން ދެރަވެދާނެތީ ވިސްނާއިރު ޒާރާ ދެރަވެދާނެތީ ވިސްނާމީހަކު އެބައުޅޭބާވައެވެ….. ޒާރާ ހިތްދަތި ވެދާނެތީ އެއްވެސްމީހަކު ނުވަސްނަނީ ކީއްވެބާވައެވެ…… އެންމެންގެ އުފަލަށްޓަކައި ޒާރާގެ މުޅި ދިރިއުޅުން ހިތާމައިގެ ތެރެއަށް ގަންބާލާއިރު، އެއްވެސް މީހަކަށް އެކަން އެނގޭ ބާވައެވެ….. ޒާރާގެ ވެސް ހިތެއް އެބައޮތެވެ…… އެހިތުގައިވެސް ލޯބީގެ ވިންދެއް މީގެ އެތައްދުވަހެއްކުރިން ވަނީ ޖަހާފައެވެ. އެ ވިންދު އަދިވެސް ޖަހަމުން އެބަދެއެވެ….. އެ ވިންދުގެ އަޑު އެއްވެސް މީހަކަށް ނީވެނީ ހެއްޔެވެ…..އެހިތުގައިވާ އިހްސާސްތައް އެހެން އެއްވެސް އިންސާނަކު އިހްސާސް ކުރަން ބޭނުން ނުވަނީ ކީއްވެހެއްޔެވެ….. ޒާރާގެ ހިތުގައިވާ ޝަކުވާތައް އަހާނެ އެއްވެސް ކަންފަތެއް ނެތީކީއްވެގެން ހެއްޔެވެ. ޒާރާގެ ލޮލުގައިވާ ރިހުން ދެނެގަންނަން އެނގޭ ހަމަ އެކަކުވެސް ނެތެވެ. ނޫނެކެވެ…. އެންމެންނަށްވެސް ފެންނާނެއެވެ…. އެނގޭކަމަށް ނުހަދަނީއެވެ…….” ޒާރާ ހިތާހިތުން ޝަކުވާކުރަމުން އިމްރާންގެ މޫނަށް ބަލާލިއެވެ.\n”ޒާރާ ދެރަވާވަރު ކަމެއް އަހަރެއް ނުކުރާނަން….. ޕްރޮމިސް….” އިމްރާން ޒާރާގެ ކަކޫމަތީގައި އަތްބާއްވާލިއެވެ. ޒާރާއަށް އުނދަގޫވާން ފެށިއެވެ. އިމްރާން އޭނާއާ އެހާ ގާތްވާން އެއުޅެނީ އޭނާގެ އެހެންމަގްސަދެއް އޮތީމަކަމުގައި ޒާރާއަށް ގަބޫލު ކުރެވުނެވެ.\n”އަތްނުލާ….” ޒާރާއަށް ބޭއިޚްތިޔާރުގައި ބުނެވުނެވެ. އިމްރާން ކޮޅަށް ތެދުވިއެވެ. ޒާރާ އަތްނުލަން ބުނިބުނުން ކިތައްމެ ރަނގަޅަކަށްވެސް އިމްރާންއަށް ފަހުމް ކުރެވިއްޖެއެވެ. ޒާރާ ބޭނުންވެގެން ކުރި ކައިވެންޏަކަށް ވީއިރު ….. ޒާރާއަކީ އިމްރާންގެ ހަލާލު އަނބި މީހާކަމަށްވާއިރު…… ޒާރާގެ ހަށިގަނޑުގައި އިމްރާން އަތްލުން މަނާކުރަންވީ ސަބަބަކާ ދޭތެރޭގައި އިމްރާނަށް ވިސްނާލަން މަޖުބޫރުވިއެވެ. އަލަތު ކައިވެނީގެ ރެއަކީ ކޮންމެ އަންހެންކުއަޖަކާއި ފިރިހެންކުއަޖަކަށްވެސް އެމީހުންގެ ހަޔާތުގައި އަންނާނެ އެންމެ އުފާވެރި އެއް ރެއެވެ. ވީއިރު މިފަދަ އުފާވެރި ރެއެއްގައި އެފަދަ ގޮތަކަށް ޒާރާ ކަންތައް ކުރަންވީ ސަބަބެއް އިމްރާންއަކަށް ނުވިސްނުނެވެ.\n”ޒާރާ އަހަރެންދެކެ ލޯބިވޭތަ…؟ …” ބޭއިޙްތިޔާރު އިމްރާނަށް އަހާލެވުނެވެ. ޒާރާގެ ހިތް ތެޅިގަތެވެ. ހާސްވާން ފެށިއެވެ. ޖަވާބު ދޭން ކިތައްމެހާވެސް ބޭނުމެވެ.\n”ޒާރާ…. އަހަރެންދެކެ ލޯބިވޭތަ…؟” އިމްރާން ސުވާލު ތަކުރާރު ކޮށްލިއެވެ. ޒާރާ އާ ގާތަށް ޖެހިލަމުންނެވެ. ޒާރާ އެ ސުވާލަށް ޖަވާބު ދޭކަށް ބޭނުމެއް ނޫނެވެ. އިމްރާންވެސް އެ ސުވާލު ޒާރާއާ ކުރަންވީ މިވަގުތު ހެއްޔެވެ. އިމްރާން އެ ސުވާލުކުރަން މާލަސްވެއްޖެއޭ ޒާރާގެ ހިތް ބުނަމުން ދިޔައެވެ. ކުރިން އެސުވާލު އެއްވެސް މީހަކުވެސް ޒާރާއާ ނުކުރީ ކީއްވެހެއްޔެވެ.\n”އަހަރެން ބޭނުން ޖަވާބެއް…..ޒާރާ………. ޕްލީސް …….” އިމްރާން މަޑުމަޑުން ޒާރާގެ އަތުގައި ހިފަހައްޓާލިއެވެ. ޒާރާ އަތް ދަމައިގަންނަން މިފަހަރުވެސް މަސައްކަތް ކުރިއެވެ. އެކަމަކު އިމްރާން ޒާރާއަށްވުރެ މާ ހުޝިޔާރެވެ. ޒާރާގެ އަތް ދަމައިނުގަނެވޭ ވަރަށް އިމްރާން އެއަތުގައި ހިފަހައްޓާލިއެވެ.\n”މިއަތުން އަހަރެން ދޫކޮށްލާކަށް ބޭނުމެއްނޫން…. އެކަމަކު ޒާރާ ބޭނުންނަމަ ކޮންމެ ކަމެއްވެސް އަހަންނަށް ވާވަރު ކަމެއްވިއްޔާ ކޮށްދޭނަން… ޒާރާގެ ނުރުހުމުގައި ތި ހަށިގަނޑުގަ އަހަރެން އިނގިލިކުރިވެސް ޖައްސާނުލާނަން.. އަހަރެން މިކުރި ސުވާލުގެ ޖަވާބު ބޭނުން…… އަހަރެން ދެކެލޯބިވޭތަ…..” އިމްރާނުގެ އަޑުގައިވަނީ މަޑުމައިތިރިކަމެވެ. އެ އަޑުގައި ރިހުމެއް އެކުލެވިފައިވާކަމުގައި ޒާރާއަށް އިހްސާސް ކުރެވުނެވެ. ޒާރާ އިމްރާން ތަކުރާރުކޮށް ކުރަމުންދާ ސުވާލުގެ ޖަވާބުގައި ނޫނެކޭ ބުނެމުގެ ގޮތުން ބޯހޫރާލިއެވެ. އެ ޖަވާބު އިމްރާނަށް ފުދުނު ކަހަލައެވެ. ބާރަށް ހިފަހައްޓާލާފައިވާ ޒާރާގެ އަތުން އިމްރާންގެ އަތް ދޫވެއްޖެއެވެ. ބޭއިޚްތިޔާރުގައި ދޫކޮށްލެވުނީ ކަމެއް ނުވަތަ ގަސްދުގައި ދޫކޮށްލީކަމެއް ނޭނގެއެވެ.\nޒާރާ އިމްރާންގެ މޫނަށް ބަލާލިއެވެ. އޭނާގެ މޫނުން ކުރިން ފެންނަންހުރި އެއްވެސް އުފާވެރިކަމެއް މިހާރަކު އެމޫނަކުން ނުފެނެއެވެ. އެ ލޮލުގައި ކުރިން ހުރި ވިދުވަރެއް މިހާރަކު ނެތެވެ. އެ ތުންފަތުގައި އަބަދުހެން ފެންނަންހުންނަ ހިނިތުންވުން ފިލައިގެން ހިނގައްޖެއެވެ. އިމްރާން ޒާރާއާ ދިމާލަށް ބަލަންހުރިއިރު އެ ބެލުމުގައި އެތައް ސުވާލަކާ އެތައް ޝަކުވާއެއް އެކުލެވިފައިވާހެން ޒާރާއަށް ހީވިއެވެ.\n”ދެން ކީއްވެ ޒާރާ އަހަރެންނާ ކައިވެނި ކުރަން އެއްބަސްވީ…..” ޒާރާއަށް ފުރަގަސްދެމުން އިމްރާން ސުވާލުކުރިއެވެ. ޒާރާގެ މޫނަށް ބަލަންހުރެ އެ ސުވާލު ކުރުމަށް އިމްރާން ނުކުޅެދިފައިވާ ކަހަލައެވެ.\n”އެއްވެސް މީހަކު ބޭނުންނުވާ ކަމެއް އެމީހަކުލައްވާ ގަދަކަމުން ކުރުވުމަކީ އަހަރެން ދުވަހަކުވެސް ކުރާނެ ކަމެއް ނޫން……. ” އިމްރާން އެބުނި އެއްޗެއް ޒާރާއަކަށް ނުވިސްނުނެވެ.\n5 ސެޕްޓެމްބަރ 2020\nވ.ރީތި އަސްުލު ނަންތައް ބަދަލް ކޮއްލިނަމަ ހާދަ ރީތިވީހޭ….\nބީއެމްއެލްގެ ރީޓެއިލް އަދި އެސްއެމްއީ ބޭންކިން އާއި ކޯޕަރޭޓް ބޭންކިން ޑައިރެކްޓަރުންގެ މަގާމަށް އާ ބޭފުޅުން އައްޔަންކޮށްފި


ފުވައްމުލައް ސިޓީގައި 24 ގަޑިއިރު ވިޔަފާރިކުރުމުގެ ހުއްދަ ދޫކުރަނީ ފުވައްމުލައް ސިޓީގައި 24 ގަޑިއިރު ވިޔަފާރިކުރުމުގެ ހުއްދަ ދޫކުރަނީ\nފުވައްމުލައް ސިޓީގައި 24 ގަޑިއިރު ވިޔަފާރިކުރުމުގެ ހުއްދަ ދޫކުރަނީ\nފުވައްމުލަކު ސިޓީ، ފޮޓޯ- ސޯޝަލް މީޑިއާ\nފުވައްމުލައް ސިޓީގައި 24 ގަޑިއިރު ވިޔަފާރި ކުރުމުގެ ހުއްދަ ދޫކުރުމަށް އިކޮނޮމިކް މިނިސްޓްރީ ނިންމައިފިއެވެ.\nއިކޮނޮމިކް މިނިސްޓްރީން މިހާރުވަނީ ފުވައްމުލަކު ސިޓީގައި 24 ގަޑިއިރު ވިޔަފާރިކުރުމުގެ ހުއްދައަށް އެދެވޭނެ ސަރަހައްދު ކަނޑައަޅާފައެވެ.\nއެގޮތުން 24 ގަޑިއިރު ވިޔަފާރިކުރުމުގެ ހުއްދައަށް ފުވައްމުލަކު ސިޓީން އެދެވޭނެ ސަރަހައްދުތަކަކީ\n- ޣާޒީ މަގު / ފުވައްމުލަކު މެދުދާއިރާ\n- މުޙައްމަދު ޖަމާލުއްދީން މަގު / ފުވައްމުލަކު ދެކުނުދާއިރާ\n- ގެއްމިސްކިތްމަގު / ފުވައްމުލަކު އުތުރު ދާއިރާ\nމިސަރަހައްދުތަކުގައި 24 ގަޑިއިރު ވިޔަފާރިކުރުމުގެ ހުއްދައަށް އެދި ހުށަހަޅާނީ، ފުވައްމުލަކު ސިޓީ ކައުންސިލްގެ އިދާރާއަށް ކަމަށް އިކޮނޮމިކް މިނިސްޓްރީން ބުނެއެވެ.\n24 ގަޑިއިރު ވިޔަފާރިކުރުމުގެ ހުއްދައަށް އެދި ހުށަހަޅާފޯމު އެމިނިސްޓްރީގެ ވެބްސައިޓުން ލިބެން ހުންނާނެއެވެ. ހުއްދަ ދޫކުރާ ތަންތަނުގެ ތެރެއިން، އިމްޕޯޓްމުދަލުގެ ވިޔަފާރިކުރާ ތަންތަނުން ވިއްކޭނީ ހަމައެކަނި ޒަރޫރީ ބޭނުންތައް ފުއްދުމަށް ބޭނުންކުރާ ތަކެއްޗެވެ.\n24 ގަޑިއިރު ވިޔަފާރިކުމުގެ ހުއްދަ ދޫކުރެވޭނީ، ހުއްދައަށް އެދޭ ތަނުގައި ފުރިހަމަވާންޖެހޭ ޝަރުތުތައް ފުރިހަމަވޭތޯ ބަލައި ޗެކްކުރުމަށް ފަހުގައެވެ. 24 ގަޑިއިރު ވިޔަފާރިކުރާ ފަރާތްތަކުން، ނަމާދު ވަގުތުތަކަށް ތަން ބަންދުކުރުން ފިޔަވައި، އެހެން ހުރިހާ ވަގުތެއްގައި، ވިޔަފާރިކުރަން އަންނަ ފަރާތްތަކަށް ޚިދުމަތް ލިބޭނެ އިންތިޒާމު ހަމަޖައްސާފައި ބަހައްޓަންވާނެ ކަމަށް އިކޮނޮމިކް މިނިސްޓްރީން ހާމަކުރެއެވެ.\nއިކޮނޮމިކް މިނިސްޓްރީން ދާދިފަހުންވަނީ ހުޅުމާލޭގައި 24 ގަޑިއިރު ވިޔަފާރިކުރެވޭ ސަރަޙައްދުތައް ކަނޑައަޅާފައެވެ. ހުޅުމާލޭގައި 24 ގަޑިއިރު ވިޔަފާރިކުރުމުގެ ހުއްދަދީފައިވަނީ ތިން ސަރަޙައްދެއްގައެވެ. އެއީ ނިރޮޅުމަގާއި ހުވަނދުމާ ހިނގުން އަދި ފެރީ ޓަރމިނަލް ސަރަހައްދާއި ދިމާލުން ފަށުއިމާ ހިނގުމެވެ.\n24 ގަޑިއިރު ވިޔަފާރިކުރުމުގެ ހުއްދަ މިނިސްޓްރީން ދޫކުރަން ފެށި ފަހުން މާލެއިން 14 ތަނަކަށް ހުއްދަދީފައިވާއިރު އައްޑޫ ސިޓީން2ތަނަކަށް ވިޔަފާރިކުރުމުގެ ހުއްދަ ދީފައިވެއެވެ.


ޝަހީދުންގެ ދުވަހުގެ ރަސްމީ ޖަލްސާ މިއަހަރު ނުބާއްވަން ނިންމައިފިއެވެ. ޝަހީދންގެ ދުވަހުގެ ރަސްމީ ޖަލްސާ ނުބާއްވާގޮތަށް ނިންމީ ކޮވިޑް19 ން ރައްކާތެރިވުމަށްޓަކާ ގިނަ މީހުން ބައިވެރިވާ ހަރަކާތްތައް ނުބޭއްވުމަށް ކަމާގުޅުންހުރި މުއައްސަސާތަކުން ބާރު އަޅަމުންދާތީއެވެ.\nޔޫތް ލީޑާރސް ނެޓްވޯކުން ކުރިއަށްގެންދިޔަ މިއަހަރުގެ ފުރަތަމަ ޒުވާން ލީޑަރުންގެ ފޯރަމް ނިމިއްޖެއެވެ. ވެލިދޫގައި ކުރިއަށްގެންދިޔަ ފޯރަމް އަތޮޅުގެ 12 ރަށަކުން 79 ޒުވާނުން ފުރިހަމަކުރިއެވެ. ފޯރަމްގެ ތެރޭގައި މައިގަނޑު7ދާއިރާއަކުން ސެޝަންތައް ކުރިއަށްގެންދިޔައެވެ.\nމިއަހަރުގެ ފުރަތަމަ ޔޫތް ލީޑާރސް ނެޓްވޯކް ފޯރަމް ނ.އަތޮޅުގެ ޒުވާނުންނަށް ޚާއްޞަކޮށްެން ވެލިދޫގައި ފަށައިފިއެވެ. ވެލިދޫގައި ފެށި ފޯރަމްގައި އަތޮޅުގެ 12 ރަށަކުން 80 އަށްވުރެ ގިނަ ޒުވާން ލީޑަރުން ބައިވެރިވެއެވެ. ފޯރަމްގެ ސެޝަންތައް އިއްޔެ މެންދުރުފަހު ފެށި ނަމަވެސް ފެށުމުގެ ޙާއްޞަ ރަސްމިއްޔާތު ބޭއްވީ ރޭ ނ.\nމިނިސްޓަރ އޮފް ހޯމްއެފެއާޒް ޢިމްރާން ޢަބްދު ﷲ އިންޑިޔާގެ ހޯމް މިނިސްޓަރ އަމިތް ޝާހުއާ މިއަދު ބައްދަލުކުރައްވައިފިއެވެ. މިބައްދަލުކުރެއްވުން އޮތީ މިއަދު މެންދުރުފަހު އިންޑިޔާގެ ނިއުދިއްލީގައި ހުންނަ އެޤައުމުގެ ދާޚިލީ ވުޒާރާގައެވެ.\nޤާނޫނު ނަންބަރު: 14/2013 "ދިވެހިރާއްޖޭގެ ޖަލުތަކާއި ޕެރޯލްގެ ޤާނޫނު" ގެ ނުވަވަނަ މާއްދާގެ (ހ) ގެ ދަށުން މިނިސްޓަރ އޮފް ހޯމްއެފެއާޒް އަށް ލިބިގެންވާ ބާރުގެ ދަށުން މިނިސްޓަރ ޢިމްރާން ޢަބްދުﷲ، އިންސްޕެކްޓަރ އޮފް ކަރެކްޝަނަލް ސަރވިސްގެ މަޤާމަށް މިއަދު ބޭފުޅަކު އައްޔަންކުރައްވައިފިއެވެ.


India gai Apple gadha koffi | Mihaaru\nއެޕަލް އިންޑިއާ ސްމާޓްފޯން މާކެޓްގައި ގަދަބާރަކަށް ވުމަށް އިތުރު ފިހާރަތައް ހުޅުވަން ބޭނުންވި ނަމަވެސް އިންޑިއާގެ ގައިވައިދުތައް ހުރި ގޮތުން ވަނީ ހުރަސްތަކެއް ކުރިމަތިވެފައި\n01 ޑިސެމްބަރ 2016 - 06:34\nވިޔަފާރި އަށް އަންނަ ބަދަލުތަކުގައި ބާރުގަަދަ ކުންފުނިތައް ވެސް އޮޔާ ދެ އެވެ. ޗައިނާ ސްމާޓްފޯން މާކެޓް އެޕަލް އަށް ފަހިވެފައި އޮތް އޮތުން ނިމުމަކަށް އަތުވެދާނެ ކަމަށް ބެލެވެން ފެށީއްސުރެ، އެޕަލުން ވަނީ ބައްރުތަކަށް ކަޅިއަޅަށް ފަށާފަ އެވެ. އެ ގޮތުގައި އެޕަލް އަށް އެންމެ ބޮޑު ފައިދާއެއް ހެދިދާނެ ކަމަށް ބެލެވުނީ އިންޑިއާ އަދި ސައުތު އެފްރިކާގަ އެވެ.\nވަތަނީ ފޯނުތަކުގެ ނުފޫޒުގަދަ އޮއިވަރުގައި ޖެހި، ޗައިނާ ސްމާޓްފޯނު މާކެޓްގައި ހިފަހައްޓާލުން އެޕަލް އަށް ވެސް ވަނީ އުނދަގޫވެފަ އެވެ. ޗައިނާގައި ހައިސިއްޔަތު ގެއްލުމުގެ ކުރިން އެޕަލް ވަނީ އިންޑިއާ ސްމާޓްފޯން މާކެޓަށް ބާރުގަދަކޮށްފަ އެވެ. މާކެޓް ދިރާސާކުރާ ފާމްތަކުން ބުނާ ގޮތުގައި އެޕަލްއާ ވާދަކުރެވޭ ވަރުގެ ސްމާޓްފޯން ކުންފުންޏެއް އިންޑިއާގައި އަދި އިންވެސްޓެއް ނުކުރެވެ.\nއިންޑިއަން ޓައިމްގައި ބުނެފައިވާ ގޮތުގައި، ގެލަކްސީ ނޯޓް7ކޮޅެއްގައި ނުޖެހި ސެމްސަންގް އަށް މާކެޓް ގެއްލުމުގެ ސަބަބުން އެޕަލް އަދި ގޫގުލް އަށް ވެސް ފައިދާވި އެވެ. އެޕަލްގެ މައްޗަށް އިންޑިއާ މާކެޓްގައި ބާރުފޯރުވަން ގޫގުލުން ކުރި ހުރިހާ މަސައްކަތަކުން ވެސް 10 ޕަސެންޓް ފަހަނައަޅައި ގޫގުލް ކުރިއަރާ ގޮތެއް ނުވި އެވެ. ހަމަ އެ މުއްދަތުގައި ސްމާޓްފޯން މާކެޓްގެ 66 ޕަސެންޓް އެޕަލް އަށް ފަހިވި އެވެ.\nއިންޑިއާގައި ވިޔަފާރި ފުޅާކުރުމަށްޓަކައި އިތުރު ފިހާރަތައް ހުޅުވަން އެޕަލް ބޭނުންވިޔަސް، ގަވާއިދުތައް ހުރި ގޮތުން އެޕަލް އަށް ހުރަސްތަކެއް ވަނީ ކުރިމަތިވެފަ އެވެ. ގަވާއިދުތައް ބާރުއަޅަނީ ފިހާރަތަކުގައި ވިއްކާ މުދަލުގެ 30 ޕަސެންޓް އިންޑިއާގައި އުފެއްދުމަށެވެ. ނަމަވެސް ސްމާޓްފޯން މާކެޓް ފުޅާކުރުމަށްޓަކައި އިންޑިއާ ސަރުކާރުން އެޕަލް އަށް ލުއިތަކެއް ދީފާނެ ކަމަށް ވަނީ ބެލެވިފަ އެވެ.\nމާކެޓް ދިރާސާކުރާ މީހުން އަންދާޒާކުރާ ގޮތުގައި، އިންޑިއާ އަށް ރަނގަޅަށް ކުޅެން އެނގިއްޖެ ނަމަ، ސްމާޓްފޯން މާކެޓްގައި އެންމެ ބާރުގަދަ ގައުމުތަކުގެ ތެރޭގައި އިންޑިއާ ހިމެނޭނެ އެވެ. އެޕަލުން ވެސް އެ މޭރުމުން ވަނީ ވާހަކަދައްކާފަ އެވެ. އިންޑިއާގައި ކުރާ އިންވެސްޓްމަންޓް އިތުރުކުރަން ޝައުގުވެރިވާ ކަމަށް އެޕަލް ވަނީ ބުނެފަ އެވެ.\nއިތުރު ލިޔުންތައް އައިފޯން ގޫގްލް އިންޑިއާ ސެމްސަންގް އެޕަލް ޗައިނާ ސްމާޓް ފޯން ސެމްސަންގް ގެލެކްސީ ނޯޓް7ގޫގުލް ޕިކްސެލް ފޯން


SunOnline: Mushie brandge thasheegai maahdhaa eh hunnan jehey varah vure gina: MFDA\nމުޝީ ބްރޭންޑްގެ ތަށީގައި މައްދާއެއް ހުންނަން ޖެހޭ ވަރަށް ވުރެ ގިނަ: އެމްއެފްޑީއޭ\nފާޠިމަތު ނަޒީފާ އަޙްމަދު 02 Aug 2021, 09:36\nމުޝީ ބްރޭންޑުގެ ތައްޓެއް.\nމުޝީ ބްރޭންޑްގެ ތަށި ބޭނުން ނުކުރަން ބުނީ، އޭގައިވާ މާއްދާއެއް ހުންނަން ޖެހޭ ވަރަށް ވުރެ މަތީގައި ލެވެލްއެއްގައި ހުރުމުން ކަމަށް މޯލްޑިވްސް ފުޑް އެންޑް ޑްރަގް އޮތޯރިޓީ (އެމްއެފްޑީއޭ) އިން ބުނެފިއެވެ.\nކުޑަކުދިންނަށް ކާންދިނުމަށް ބޭނުންކުރާ މުޝީ ބްރޭންޑްގެ ތަށި ވަކި ގޮތެއް އަންގަންދެން ރާއްޖޭގައި ނުވިއްކުމަށާއި އަދި ބޭނުން އެމްއެފްޑީއޭ އިން އެންގީ އިއްޔެއެވެ.\nއެ އޮތޯރިތީގެ އޮފިޝަލަކު "ސަން" އަށް ވިދާޅުވީ މުޝީ ތަށީގައި ހުންނަ މާއްދާއެއް ގިނަނަމަ ކާ އެއްޗެހިން އޭގެ ރަހަލާނެ ކަމަށެވެ. އަދި މުޝީ ބްރޭންޑްގެ ދެ ތައްޓެއް ބޭނުން ނުކުރަން އެންގީ އޭތަށީގަ އެ މާއްދާ މާ ބޮޑަށް މަތިވުމުން ކަމަށެވެ.\nއަދި އެގޮތަށް އިތުރުވާ މާއްދާތަކުގެ ސަބަބުން ކާ އެއްޗިހީގެ ރަހަޔަށް ބަދަލު އައިސް، އެ ތަށި ބޭނުންކުރާ ފަރާތްތަކަށް ސިއްހީގޮތުން ނުރައްކަލެއް ކުރިމަތިވެދާނެކަމަށް އެމްއެފްޑީއޭގެ އޮފިޝަލު ވިދާޅުވިއެވެ.\nއެމްއެފްޑީއޭއިން އިއްޔެ ނެރުނު އިއުލާނެއްގައި ބުނެފައި ވަނީ މުޝީ ބްރޭންޑްގެ 'ސިލިކޯން ސަކްޝަން ޕްލޭޓް' އަދި 'ސިލިކޯން ސްނެކް ކަޕް' ރާއްޖެއަށް އެތެރެ ވެފައިވާ ކަމުގެ މައުލޫމާތު ޔޫރަޕްގެ ރެޕިޑް އެލާޓް ސިސްޓަމް ފޯ ފުޑް އެންޑް ފީޑް (އާރް.އޭ.އެސް.އެފް.އެފް) އިން އަންގާފައިވާކަމަށެވެ.\nއަދި އެ ވައްތަރުގެ ތަށީގައި ކާބޯ ތަކެއްޗަށް ނޭދެވޭ އަސަރު ކުރުމުގެ ފުރުސަތު އޮވެދާނެކަމަށް އެ އޮތޯރިޓީއިން ބުނެފައި ވެއެވެ. މި އެލާޓް އާ ގުޅިގެން އެ އޮތޯރިޓީއިން ދަނީ އެ އުފެއްދުމުގެ ސަބަބުން ކާބޯތަކެތީގެ ރައްކާތެރިކަމަށް އޮތް ހިރާސް ބެލުމަށް މަސައްކަތް ކުރަމުންނެވެ. އެހެންކަމުން އެމްއެފްޑީއޭއިން ވަކި އެއްޗެއް އަންގަންދެން "މުޝީ" ބްރޭންޑްގެ 'ސިލިކޯން ސަކްޝަން ޕްލޭޓް' އަދި 'ސިލިކޯން ސްނެކް ކަޕް' ބޭނުން ނުކުރުމަށް އެ އޮތޯރިޓީއިން އެދިފައި ވެއެވެ.\n"ރޯ ޕެސިފިކް އޮއިސްޓާ" ނުވިއްކުމަށް އަންގައިފި\nވެކްސިންގެ މުއްދަތު ހަމަވާ ތާރީހަށް ތިން މަސް އިތުރުކުރަނީ\nކާބަން މޮނޮކްސައިޑް ހުރި މަސް ވިއްކާތީ ސަމާލުވާން އެދިއްޖެ


vnews - Gully Boy ge Shooting fashaifi\n"ގަލީ ބޯއީ"ގެ ޝޫޓިން ފަށައިފި\nގަލީ ބޯއީގެ ޝޫޓިންގެ ތެރެއިން - ފޮޓޯ: އިންސްޓަރގްރާމް\nޒޯޔާ އަހްތަރުގެ މިއަހަރުގެ ފުރަތަމަ ފިލްމު "ގަލީ ބޯއީ"ގެ ޝޫޓިން މިއަދު ފަށައިފި އެވެ.\nމި ފިލްމަކީ އާލިއާ ބަޓް އާއި ރަންވީރް ސިންހް އެކުގައި ފެންނަ ފުރަތަމަ ފިލްމެވެ.\nމި ފިލްމުގައި ރަންވީރު އަދާ ކުރާނީ "ސްޓްރީޓް ރެޕާ" އެއްގެ ރޯލެވެ. "ގަލީ ބޯއީސް" އަކީ އިންޑިއާގެ ދެ ރެޕް އާޓިސްޓުން ކަމަށްވާ ވިވިއަން ފެނާންޑޭސް އާއި ނަވީޑް ޝެއިހްގެ ދިރިއުޅުމާއި ގުޅޭ ގޮތުން ތައްޔާރުކުރާ ފިލްމެކެވެ.\nމިދިޔަ ހަފްތާތަކުގައި ފިލުމުގެ ތަރިން ގެންދިޔައީ ޝޫޓިންގެ ކުރިން ވާންޖެހޭ ތައްޔާރީތައް ވަމުންނެވެ. އެގޮތުން ރަންވީރު އާއި އާލިއާ، ޒޯޔާ އާއި އެކު ސްކްރިޕްޓްގެ އެކި ބައިތައް ދަސްކުރާ ފޮޓޯތައް އާންމުވެފައިވެ އެވެ.\nމި ފިލްމަށް ތައްޔާރުވުމުގެ ގޮތުން ރަންވީރު ގެންދަނީ އިންޑިއާގެ މަޝްހޫރު ރެޕް އާޓިސްޓުންގެ އެހީއާއި އެކު ލަވަތައްވެސް ރެކޯޑް ކުރަމުންނެވެ.\nމިއަދު ފިލްމުގެ ޝޫޓިން ފެށިކަން ފިލްމުގެ އެއް ޕްރޮޑިއުސަރު ޒޯޔާ އަހްތަރް ވަނީ އިންސްޓަގްރާމްގައި ހާމަކޮށްފަ އެވެ. މި ފިލްމުގެ އަނެއް ދެ ޕްރޮޑިއުސަރުންނަކީ ރިތީޝް ސިދް ވާނީ އާއި ފަރްހާން އަހްތަރް އެވެ.\nމި ފިލްމާ ބެހޭ ގޮތުން ވާހަކަދައްކަމުން ރަންވީރު ބުނީ މިއީ އާލިއާ އާއި އެކު ފީޗާ ފިލްމެއްގައި މަސައްކަތް ކުރާ ފުރަތަމަ ފަހަރު ކަމަށާއި، އާލިއާ އަކީ މިދާއިރާގައި ވަރަށް ފުންނާބު އުސް ފަންނާނެ ކަމަށް އޭނާ ގަބޫލުކުރާ ކަމަށެވެ. އަދި މިހާރު ހަރަކާތްތެރިވާ އެ އުމުރުގެ އަންހެން އެކްޓަރުންގެ ތެރޭގައި އާލިއާއަކީ އެންމެ މޮޅު އެއް އެކްޓަރު ކަމަށްވެސް ރަންވީރު ފާހަގަ ކުރި އެވެ.\n"ގަލީ ބޯއީ"ގެ ސޫޓިންގ މިއަދު ފެށިނަމަވެސް މި ފިލްމު އަޅުވާނެ ތާރީހެއް އަދި ހާމައެއް ނުކުރެ އެވެ.


vnews - Me production ge furathama film Neydhen vakivaakah premier kohfi\nމީ ޕްރޮޑަކްޝަންގެ ފުރަތަމަ ފިލްމު "ނޭދެން ވަކިވާކަށް" ޕްރިމިއާ ކޮށްފި\nފިލްމު "ނޭދެން ވަކިވާކަށް" ޕްރިމިއާ ކުރުމަށް ބޭއްވި ހަފްލާގެ ތެރެއިން--\nމަޝްހޫރު ވާހަކަ ލިޔުންތެރިޔާ މަހުދީ އަހުމަދުގެ ވާހަކައެއްގެ މައްޗަށް ބިނާކޮށް، މުހައްމަދު އަބޫބަކުރު (މާއެނބޫ) ޑައިރެކްޓްކޮށްފައިވާ "ނޭދެން ވަކިވާކަށް" ޕްރިމިއާ ކޮށްފި އެވެ.\nރޭ އޮލިމްޕަހުގައި ބޭއްވި ހާއްސަ ރަސްމިއްޔާތެއްގައި މި ފިލްމު ޕްރިމިއާ ކޮށްދީފައިވަނީ ފިލްމީ ދާއިރާއަށް ގިނަ ދުވަސްތަކެއްވަންދެން ހިދުމަތްކޮށްދީފައިވާ ކުރީގެ މަޝްހޫރު ފިލްމު ޕްރޮޑިއުސަރު އަސްލަމް ރަޝީދު އެވެ.\nމާލެއާއި ހުޅުމާލޭގެ އިތުރުން އއ. ތޮއްޑޫގެ ރީތި މަންޒަރުތަކެއް ފެނިގެން ދިޔަ މި ފިލްމަކީ މުޖުތަމައުގައި މިހާރު ދިމާވެފައިވާ އެތަކެއް މައްސަލަތަކެއް ހިމަނައިގެން ގެނެސްދީފައިވާ ފިލްމެކެވެ.\nނަހަމަގޮތުގައި އިންޓަނެޓާއި ކޮމްޕިއުޓަރުގެ ވަސީލަތްތައް ބޭނުންކުރުމާއި، ޓްރެފިކް ގަވާއިދުތަކާ ހިލާފުވުމާއި، ގެވެށި އަނިޔާއާއި، ތަނެއްދޮރެއް ނުބަލައި ހިތަށް އެރިހާގޮތަކަށް ކަންކަން ކުރުމުން ދިމާވާ ހިތްދަތި، އަދި އަސަރުގަދަ މި ފިލްމުގެ ފުރަތަމަ ޝޯއަަށް ދިޔަ ބައެއް ބެލުންތެރީން ބުނަނީ މި ފިލްމަކީ ބަލާލަން ހަމަ ކަމުދާ ފިލްމެއް ކަމަށެވެ.\nނޭދެން ވަކިވާކަށްގެ ބައެއް ކާސްޓުން-- ފޮޓޯ: ފޭސްބުކް ޕޭޖް\nމިއީ ފިލްމަކުން މަޝްހޫރު ނެށުންތެރިޔާ ޖާދުﷲ ފެނުނު ފުރަތަމަ ފަހަރެވެ. މި ފިލްމުން ޖާދުގެ އިތުރަށް ކުޅަދާނަ އެކްޓަރު އަދި ޑައިރެކްޓަރު ޔޫސުފް ޝަފީއުވެސް ފެނިގެން ދިޔައެވެ. އަދި ކުޅަދާނަ އެކްޓްރެސް ފާތިމަތު އަޒީފާ (އަޒޫ) އާރިފާއި އިބްރާހިމް، ނެށުންތެރިޔާ އަލީ ޝާހިދު (ސްޓެޕް އައްޔަ) އަދި އަޒޭއާއި ނާއްކޮވެސް މި ފިލްމުން ފެނިގެންދެ އެވެ. ފިލްމުގެ ލީޑް ތަރިންނަކީ ޖާދުއާއި އަޒޫއެވެ.\nމި ފިލްމަކީ "މީ ޕްރޮޑަކްޝަން"ގެ ފުރަތަމަ ފިލްމެވެ. މިފިލްމުގައި ޖުމްލަ ހަތަރު ލަވަ ހިމެނޭއިރު ލަވަތައް ކިޔައިދީފައިވަނީ ފާތިމަތު އަޝްފާ، މުހައްމަދު އަބްދުލްޣަނީ (ތޭރަވާ)، ރާފިއަތު ރަމީޒާގެ އިތުރުން މުމްތާޒް މޫސާ އެވެ.